
SEMINȚE 
DUHOVNICEŞTI 


Un caiet al Părintelui Arsenie Boca 


Un produs 


Bucureşti — 2009 


Maica Celestina 
sau povestea unui manuscris 


De foarte tânără a venit la mânăstire maica Celesti- 
na... Gorjeancă fiind, părinții au dat-o la seminarul de 
fete de la Mânăstirea Bistrița de Oltenia, unde învăța şi 
se ruga dimpreună cu alte 800 (opt sute!) de fete răma- 
se orfane după cel de-al doilea război mondial. Fiind 
vremuri tulburi în anii '45 și pentru ca noua stăpânire 
să nu închidă și Mânăstirea Hurezi, Patriarhia a luat de- 
cizia de a le muta pe tinerele fete de la Viforâta și Bis- 
triţa la ctitoria brâncovenească. A ajuns astfel și Angela 
— viitoarea maică Celestina (de la Angela-Angelus-Înger 
celest-Celestina) — în obştea Horezului. Tatăl ei venea la 
ea încărcat cu bunătăți în Postul Crăciunului, iar mama 
de Florii. În 1946 Angela a rugat-o pe mama ei să facă 
într-un fel și să vină la mânăstire şi în Vinerea Mare, 
fiindcă urma să fie tunsă monahie chiar înainte de săr- 
bătoarea Învierii Domnului. Buna ei mamă a făcut cum 
a putut și s-a întors să verse lacrimi când fata ei îşi ros- 
tea lepădările. Deși era ultimul lor reazim la bătrânețe, 
părinţii i-au dat binecuvântare să se călugărească, pen- 
tru că acesta fusese și sfatul părintelui Arsenie Boca. Cu 

ceva timp înainte, fetele de la mânăstire, auzind de ha- 
rismele cuviosului, au făcut cerere cu toatele, rugând să 
vină avva Arsenie să le spovedească și să le povăţuiască 
către un drum în viaţă. Şi astfel, tinerei seminariste i-a 
spus să nu mai plece de acolo, că „în mănăstire va fi via- 
ţa ei”. „Avea darul înainte-vederii” — își aduce aminte, 
cu mult fior, maica — „că mi-a dezvelit mie un păcat pe 
care-l făcusem pe când eram copilă și nu ştiam că greşi- 
sem la vremea aceca! Era un sfânt părintele Arsenie: în 
toţi anii în care am stat în preajma lui, eu nu l-am auzit 
niciodată să spună o vorbă de prisos! Nu vorbea decât 
ce trebuia. Nici un cuvânt în plus! Și știa ce aveam pe 
suflet fiecare!”. 

Chipul maicii Celestina se schimbă subit când își 
aduce aminte de „sfântul Ardealului”: ochii privesc de- 
parte şi un surâs îi înseninează fața. Ca și cum nu ar 
putea vorbi despre el fără să-l vadă... 

„Şi am rămas acolo la mânăstire, neștiind că, făcând 
ascultare, Dumnezeu va rândui să ajung, peste trei ani 
în preajma lui. Am făcut o școală de contabilitate după 
seminar, că așa erau timpurile, ne obligau la o meserie. 
Pe când a ajuns părintele la Prislop, în 1949, şi a strâns 
o obşte de maici pe lângă mama Zamfira, a fost nevoie 
şi de o contabilă la mânăstire. După câteva bilanţuri, 
am rămas aici, în Tara Hațegului, să-l ajut pe părintele 
în scriptele economice. Din vremea aceea am început să 
notăm pe vocabulare — și eu, și maicile — toate predicile 
și cuvântările părintelui Arsenie. Până într-o zi din Săp- 
tămâna Mare, miercurea era, sunt sigură, pentru că în 
Joia Mare părintele a ieșit din altar şi, în fața iconosta- 

sului, ne-a citit hârtia pe care o primise cu o zi înainte: 
trebuia să părăsească mânăstirea în 48 de ore, fiindcă 
era un element dăunător vieții monahale de la Prislop! 
Să nu poată face nici măcar Paştile cu noi! Ce câini! 
Degeaba s-a dus maica Zamfira la Episcopia Aradului: 
nu se mai putea face nimic! Însă Dumnezeu şi părintele 
n-au voit aceasta și, pe când ne tânguiam noi, a venit în 
grabă o maică să ne spună că avva a căzut de pe o scară 
şi şi-a rupt câteva coaste! Voia Domnului, voia părinte- 
lui! A mai rămas astfel cu noi avva încă două săptămâni, 
până când au venit câţiva indivizi îmbrăcaţi la costu- 
me, cu o căruţă, să-l ia. Nu erau atâtea mașini în '52 ca 
acuma: stătea unul în căruță, pe o scândură în față, pe 
urmă părintele pe a doua și un altul în spatele lui. Mie 
mi-a dat toate actele contabile și m-a rugat să le pun la 
punct în două zile, pentru că vor veni în control... Și au 
venit! Chiar după două zile! Spuneau că ne-au furat sa- 
lariile şi eu asta n-am putut răbda, așa că le-am spus că 
doar cei şase stâlpi ai iconostasului costaseră 30.000 lei 
(suma totală imputată) cât reprezentau salariile noastre 
toate, cât despre restul... ce să mai vorbim! Pe urmă n-a 
mai durat mult şi ne-au împrăștiat pe toate. Însă a rân- 
duit bunul Dumnezeu ca tot aici, lângă părintele nos- 
tru, să trăiesc şi în ziua de astăzi”. 

Şi trăieşte şi se roagă maica Celestina, de peste 63 
de ani în monahism, anii ei de la naștere fiind puţin 
trecuţi de 80. A avut şi are mare evlavie la avva Arsenie 
Boca, căruia i-a transcris toate predicile pe care le-a au- 
zit ea și, mai apoi, în zilele de restriște, s-a îngrijit să nu 
se piardă nici un cuvânt de-al părintelui, dactilografiind 

toate însemnările din vocabularele de la Prislop. Multe 
dintre ele le-a mai citit apoi și în Cărarea Împărăției, 
însă ea și-a păstrat cu grijă cuvintele notate în tinerețe 
ca pe ceva de mare preț, fiindcă ele păstrau încă mult 
din duhul părintelui Arsenie. 

A venit însă la Prislop, acum mulţi ani, un om care 
avea mare evlavie la părintele Arsenie, pentru că de din- 
colo de mormânt reușise să-l ajute în omorârea unor 
patimi. Şi netrecându-i dorul după sfântul Ardealului, 
i l-a mai ostoit chiar maica Celestina, care, văzându-i 
râvna, i-a dăruit o copie a manuscrisului. Au trecut alți 
ani şi pentru Nicolae Burdea cuvintele părintelui Boca 
au devenit litere de lege în viaţă, iar Prislopul, a doua 
casă. A citit cu nesaţiu şi Cărarea, şi celelalte cărţi care 
au apărut în anii din urmă. Pe urmă s-a gândit că, dacă 
tot are rostiri ale starețului de la Prislop notate cu grijă 
la vremea lor, de ce să le țină doar pentru el și maica 
Celestina? Așa că a întrebat-o mai întâi pe maica dacă 
e bine să facă publice acele cuvinte ale părintelui Arse- 
nie, iar mai apoi a cerut binecuvântare și de la maica 
Pavelida, stareța Mânăstirii Prislop (la care îl trimisese 
„autoarea” manuscrisului după încuviințare). Şi așa, fi- 
ind de bună seamă și voia cuviosului părinte Arsenie, 
manuscrisul a luat calea spre Lumea credinței, revista la 
care Nicolae era abonat de câţiva ani buni. Restul... se 
află în paginile ce urmează... 


George Crasnean 

Notă editorială 


Acest caiet, păstrat cu evlavie și încredinţat spre pu- 
blicare de către Maica Celestina de la Prislop, cuprinde 
cuvinte ale Părintelui Arsenie (Zian) Boca (1910-1989) 
dinspre sfârşitul anilor '40 şi începutul anilor '50. Ştim 
că multe dintre ele se regăsesc, ca atare sau dezvoltate 
de autor în anii următori, şi în alte volume apărute re- 
lativ recent, mai ales în Cărarea Împărăției şi în Cuvinte 
vii. Cele mai multe sunt variante prime sau intermedia- 
re ale unor texte devenite exponenţiale pentru gândirea 
şi trăirea duhovnicească a Părintelui Arsenie. Caietul de 
față ne poate ajuta, nu o dată, să vedem mai bine calea 
seminţei către rodul împlinit: de aceea îl și publicăm 
sub titlul editorial Seminte duhovnicesti. 

Raportate la amplele şi luxoasele volume cu care 
ucenicii apropiaţi și urmașii râvnitori au cinstit, cu pri- 
cepere şi după cuviință, memoria marelui înduhovnicit, 
paginile acestea reprezintă mai degrabă un soi de com- 
pendiu al învățăturii transmise de „sfântul Ardealului” 
unei posterităţi foarte felurite. Cei mai puțin dedaţi cu 
tomurile masive pot ajunge la esența învățăturii şi expe- 
rienţei arseniene și pe această cale mai modestă şi mai 
accesibilă, pe care ne-am străduit s-o netezim editorial, 

diortosind cu atenţie textul (dactilografiat uneori cu 
scăpări sau ambiguităţi involuntare). De câte ori a fost 
cazul, am confruntat variantele din caiet cu cele din alte 
surse. Am adoptat ortografia curentă astăzi, am com- 
pletat şi unificat punctuaţia, am îndreptat tacit erorile 
sau omisiunile evidente, am dat trimiterile care lipseau 
la citatele scripturistice. Toate parantezele drepte — des- 
tul de numeroase — reprezintă precizări sau compliniri 
editoriale, care sperăm că vor înlesni lectura pentru toa- 
te categoriile de cititori. Spre deosebire de caiet, aici am 
optat editorial ca toate capitolele să înceapă pe pagină 
nouă. 
Cât de vii și de actuale rămân meditaţiile şi sfaturi- 
„le Părintelui Arsenie va putea aprecia fiecare cititor în 
parte. Fie ca aceste „seminţe” să fie aducătoare de rod 
înnoit în cât mai multe suflete, spre unitatea în Duh a 
Ortodoxiei românești și spre dreapta cinstire a celui pe 
care îl așteptăm cât mai curând în sinaxarele noastre, 
alături de alți mari mărturisitori ai dreptei credinţe din 
greu încercatul secol 20. (R. C.) 

Taina răbdării 


În lumea aceasta nu poţi crede în lisus fără să fii pe- 
depsit. Scriptura a prevăzut demult cenzura potrivnică, 
zicând: „Fiule, când vrei să te apropii să slujeşti Dom- 
nului, gătește-ţi sufletul tău spre ispită!” (Sirah 2, 1). Iar 
Sfântul Pavel ne previne: „Toți cei ce vor să trăiască cu- 
cernic în (stilul lui) Hristos Iisus, prigoniţi vor fi” [Z Ti- 
motei 3, 12]. | 

Că doar ucenicii lui lisus sunt ucenicii iubirii de 
oameni. Şi iubirea e climatul care face posibilă viaţa 
oamenilor. 

Deci oamenii veacului acestuia vă vor face și vouă ce 
Mi-au făcut Mie. De m-au prigonit pe Mine, şi pe voi 
vă vor prigoni; dacă pe Mine M-au denunţat stăpânirii 
veacului acestuia, şi pe voi vor pune mâna și vă vor da în 
judecăți şi temnițe și vă vor duce înaintea regilor pentru 
vinovăția Numelui Meu. 

Deci „păziţi-vă de oameni!”. 

Totuşi un rost au şi încercările acestea. În încercările 
acestea veţi vedea prezența Mea. Eu voi grăi puternicilor 
lumii prin voi. Voi grăi şi prin răbdarea voastră, care îi va 
uimi şi-i va sili să Mă cunoască pe Mine. 

Așa a și fost. Căci mulți tirani s-au îngrozit de răbdarea 
sfinţilor și au sfârșit prin a mărturisi şi ei pe Hristos. 

S-au umplut măsurile 
şi se plinesc vremile 


Providența vede timpul în funcţie de om. De ace- 
ea, fiindcă omul are darul excepţional al făpturilor spi- 
rituale, darul libertăţii deciziei, şi timpul are o funcţie 
variabilă în Providență. Dacă „înaintea lui Dumnezeu 
o mie de ani sunt ca o zi şi o zi ca o mie de ani” [Psal- 
mul 89, 4; II Petru 3, 8], aceasta se datorește şi mari- 
lor decizii ale libertății omului pe pământ. De aici se 
înclină lucrurile. De aici răspunderile sunt inevitabile. 
Libertatea deciziilor omului nu mai poate interveni cu 
aceeaşi uşurinţă în modificarea urmărilor cu necesitate 
ale acestor decizii. De aceea omul are nevoie de Dum- 
nezeu, garantul libertății sale — şi Care are, aşa zicând, o 
libertate mai tare: libertatea absolută a armonizării tota- 
le. Libertatea omului cu libertatea lui Dumnezeu sunt 
în raport cu timpul când [omul] a renunțat la starea 
libertăţii paradisiace. De atunci a început omul existen- 
ţa sa în istorie: în „măsurile timpului”, în „împlinirea 
vremilor”. 

Şi vremile se umplu cu faptele oamenilor. 

Iar „soroacele” sunt în mâna lui Dumnezeu. 

Că omul, cu mintea lui, mereu înfruntă în crize 
timpul în care a căzut. Acestea sunt totodată și limitele 
naturii omeneşti în cele bune sau cele rele. Cele bune 
lungesc „ziua omului” la mii de ani înaintea lui Dum- 
nezeu, pe când cele rele scurtează mia de ani a omului 
la „Ziua Domnului”. 

lar mia de ani a omului poate fi viaţa omului pe pă- 
mânt. El [Dumnezeu] prevede mișcările libertăţii ome- 
neşti şi de aceea F] ştie etapele timpului. 

Sfântul Nicolae 


Sfântul Ierarh Nicolae e unul din cei mai popula- 
ri sfinți ai creştinismului. Nu e [atât de popular] nici 
Sfântul Ioan Gură de Aur, a cărui Liturghie se săvârşeşte 
mereu. De ce? 

Ne-ar putea[-o] spune cele două calități ale marelui 
ierarh: dragostea de lisus; dragostea de Adevăr. 

Deci, „mila şi adevărul”, pe care le-a trăit ca ierarh, 
l-au făcut mare înaintea lui Dumnezeu, iar Dumnezeu 
l-a făcut mare înaintea oamenilor. 

[Edictul lui] Constantin cel Mare l-a găsit pe Sfântul 
Nicolae în temniţă. Prin edictul lui Constantin de recu- 
noaștere a creştinismului ca religie de stat, la anul 313, 
Sfântul Nicolae împreună cu toți creștinii de prin tem- 
nițele imperiului roman sunt puși în libertate. 

La 325, printre cei 318 Sfinţi Părinţi ai primului Si- 
nod ecumenic de la Niceea era și ierarhul Nicolae. 

Soborul s-a convocat pentru a stăvili marea erezie a 
arianismului, care tăgăduia divinitatea lui Iisus. 

Atunci s-a cunoscut râvna sa pentru adevăr, care a 
trecut măsura. Căci Sfântul Nicolae l-a pălmuit pe ere- 
ticul Arie pentru hulirea lui că lisus n-ar fi Dumnezeu, 
ci numai o făptură a lui Dumnezeu. Hulire vrednică de 

bătaie, căci Arie săpa la temeliile creștinismului, în care 
stătea sau cădea creștinismul, cu dumnezeirea sau ne- 
dumnezeirea Întemeietorului său. Deci Sfinţii Părinţi, 
amărându-se pentru palma Sfântului Nicolae [dată lui 
Arie], i-au luat omoforul arhieriei. La porunca Maicii 
Domnului i l-au dat înapoi. De atunci e zugrăvită Mai- 
ca Domnului și Domnul Hristos cu omoforul pe icoa- 
na Sfântului Nicolae. 

lată deci pasiunea pentru adevăr cum n-au mai 
avut-o ceilalți Sfinți Părinţi! 

Tot aici se pot socoti și intervenţiile energice sie sfân- 
tului, când în două rânduri erau condamnați la moarte 
niște nevinovați şi i-a scăpat. Inima lui era o mare în 
care se revărsau toate lacrimile pământului. 

Așa, odată, într-o mare secetă, a aprovizionat cu grâu 
cetatea sa, scăpând-o de foamete. 

A scăpat de mizerie şi păcat trei fete sărace, înzes- 
trându-le pe ascuns, ca să se poată căsători. 

Inima lui de părinte al creştinilor a ars ca o făclie. 
Poate că și aici stă o taină a sfințeniei lui: capacitatea 
lui de suferinţă, suferință pe care o aduna de la toți, 
[ceea ce] îi făcea iubirea mai strălucitoare; și care apoi 
mai multă suferință atrăgea, sporind focul iubirii sale 
de oameni. 

Suferinţa şi iubirea cresc în progresie. 

lată o taină a luminătorilor lumii. Aceeaşi explicaţie 
au şi toate minunile ce le-a făcut Dumnezeu ca răsplată 
a oamenilor pentru dragostea lor de marele ierarh. Căci 
Dumnezeu e făcătorul de minuni întru Sfinţii Săi. lar 
marea minune — şi din ce în ce mai rară între oameni 

— e tocmai această lumină a inimii, care nu are hotar 
mormântul. 

Aşa se face că Dumnezeu o laudă cu faptele mai pre- 
sus de fire în numele iubiţilor Săi: iubitori de oameni. 

Siguranţa absolută 


Aşa a vorbit lisus: cu siguranță absolută. 

Fiindcă era Dumnezeu, El era mai înainte de înte- 
meierea lumii. Prin El s-a făcut tot ce s-a făcut. Deci 
ştia, mai înainte de a fi vreuna din zilele lumii, toate 
zilele şi sfârşitul zilelor zidirii. 

lisus ştia absolut toate urmările creaţiei lumii. Nu 
numai că știa începutul şi sfârşitul creaţiei, dar chiar EI 
este începutul şi sfârşitul, Alfa şi Omega existenţei. 

Dacă pe planul timpului s-a spus: „Nu sunt vremi- 
le sub om, ci bietul om sub vremi”, pe planul absolu- 
tului se poate spune: Nu e veșnicia sub timp, ci bietul 
timp sub veșnicie. Timpul nu se cunoaşte pe sine, dar 
îl cunoaşte eternitatea, eternul, iar lisus eternul vorbea 
istoriei, arătându-i începuturile sfârşitului. „Vuietul 
mării (fărădelegilor) şi valurile ei vor îngrozi oamenii, 
cât au să-şi dea sufletul de spaimă şi de aşteptarea celor 
ce au să vie peste lume” [Luca 21, 25]. „Lăriile cerului 
vor fi zguduite” [Matei 24, 29; Luca 21, 26]. Structura 
cosmosului se va zgudui. 

E destul să medităm puţin, pe plan religios, preocu- 
parea ştiinţei moderne de a provoca în interiorul mate- 
riei procese primordiale de explozie a energiei — fapt de 

care pomeneşte profetic şi Sfântul Apostol Petru, atunci 
când spune: „Pământul de istov va arde şi stihiile (ele- 
mentele chimice) arzând se vor desface” (ZI Petru 3, 10). 

Preocuparea aceasta a ştiinţei moderne, cu urmări ca- 
tastrofale, aş îndrăzni să o numesc începutul sfârşitului. 
Toate acestea nu erau neştiute de isus, Cuvântul lui 
Dumnezeu prin Care s-a zidit lumea. 

„Deci când vor începe să fie acestea, prindeţi suflet și 
ridicați capetele voastre, pentru că răscumpărarea voas- 
tră s-a apropiat. Când veţi vedea făcându-se acestea să 
ştiţi că aproape e împărăţia lui Dumnezeu”. 

„Cerul şi pământul vor trece, dar cuvintele Mele nu 
vor trece!” [Luca 21, 33]. 

Aşa nu poate vorbi decât Dumnezeu, fiindcă El ține 
destinul creaţiei. Și are un scop cu ea. lar ea, așa cum 
e, nu-l realizează. De aceea va trebui profund purifica- 
tă. Prima dată a făcut-o potopul; a doua oară o va face 
focul. Acum tocmai se ocupă oamenii cu focul, cu un 
foc de natura celui din soare. Oare știința nu „aşteaptă” 
fără să ştie şi nu „grăbeşte venirea zilei Domnului”? (Z 
Petru 3, 12). 

Revelația e categorică. Împărăţia lui Dumnezeu 


(acum smerită în inimile credincioșilor) va avea slava 
ei, căci „noi aşteptăm, potrivit făgăduinţelor lui Iisus, 
ceruri noi şi pământ nou, în care dreptatea locuiește” 
(I Petru 3, 13). i 

Concluziile personale practice sunt de la sine 
înțelese. Orientați de o rază a eternității noastre date de 
lisus, ne putem desface de destinul lumii. 

Cu siguranța absolută n-are rost să te tocmeşti! 

„Marele” Iuda 


Trădătorul... 

Omul care a vândut pe Dumnezeu. 

Omul cu suflet meschin, îngust, orbit. 

Unii au căutat să-l arate dimpotrivă: pătruns de 
un ideal al neamului său, [de un] ideal politic. lisus 
îi înșeală așteptările. Deci avea dreptate să scape pe 
Israil de un om care-l conducea contra intereselor 
generale. 

Are dreptate. Dar atâta dreptate câtă poţi da unui 
om care raționează just pe principii false. Israil a refuzat 
să-l considere pe Iuda un erou naţional. 

Aşa că rămâne ceea ce a făcut. Conducerii lui Israil 
îi trebuia doar vânzător. S-a prezentat Iuda. Iar ei s-au 


bucurat şi s-au tocmit să-i dea bani. 


Pe urmele explicaţiei: 

Fariseii cu gând ucigaș în inimă erau deja „fii dia- 
volului” (Ioan 8, 44). Le-a spus-o Iisus în Templu. Le 
mai trebuia un „mijlocitor”. „Şi a intrat satana în luda” 


(Luca 22, 3). 

Iată explicaţia faptei lui. De acum Iuda nu mai e un 
anonim; de acum luda e o mare putere: a devenit minte 
satanică. 

„Marele Iuda”: iată oamenilor mici o cale de a 
ajunge mari. De acum Iuda va fi prototipul tuturor 
trădătorilor. Iuda va avea ucenicii lui până la sfârşitul 
lumii, care aceeaşi treabă vor face vânzând, reclamând 
stăpânirilor, trădând, dând la moarte: părinți, copii, 
frați, soţi, bărbați, preoți, sfinți... 

Iuda, multiplicat, vinde pe Iisus mereu, mereu. Fiii 
diavolului îi cumpără lui Iuda ucenici. Şi cu prețuri de- 
rizorii, fiindcă se îmbie mulți. 


Explicaţia lui Iuda: 

Credea în Dumnezeu, dar nu credea în Iisus. 
Izbăvirea politică a lui Israil o punea mai presus de 
mântuirea omului, pe aceasta n-o înţelegea. Se cram- 
pona într-o contradicţie surdă cu isus. Nu l-au putut 
scoate din contradicţie nici darurile excepţionale ce le 
dăduse isus, nu-l lărgise sufleteşte nici însăşi iubirea. 
Adevărul n-a încăput în luda, cum n-a încăput nici în 
iudei. 

Structura lui era.o dezarmonie, un haos. 

De aceea satana întru ale sale a intrat. 


Explicaţia metafizică: 

E mai grea. După Scriptură, a fost cineva prevăzut 
cu trădarea. E scris şi preţul, şi ce s-a făcut cu prețul 
trădării. 

Nu e scris ce se va alege cu vânzătorul — semn că 
Dumnezeu n-ar fi vrut sinuciderea lui. Deci dacă în pla- 
nul Providenţei era prevăzută „moartea de bună voie” 
a lui Iisus, fără mijlocirea lui Iuda, [acesta]: nu şi-ar fi 
atras pierderea mântuirii, dacă nu se sinucidea. 

Vânzarea şi răstignirea lui Iisus l-au aruncat pe Iuda 
în deznădejde, iar satana în sinucidere — pierzanie 
pecetluită. 

A fost sau nu un predestinat Iuda? 

Putea să fie şi altul. E] şi-a ales: libertatea lui a cedat 
ispitei, ca Adam în Rai. Putea să nu cedeze? I s-a retras 
harul? Nu i s-a dat ca și celorlalți? 

Dumnezeu n-are nici o vină. O are toată numai sa- 
tana? „Mai bine i-ar fi fost [omului aceluia] de nu s-ar 
fi născut!” 

E misterul fiilor pierzării, în care se aude un rânjet 


de drac. 

Împărăţia aruncată 


Heidegger spune că omul e aruncat în lume; duce 
o existență de „aruncat-în-lume”, [de] aruncat în grija 
existenţei, fără nici o consolare sau siguranță. 

Aceasta din cauza prăpastiei de netrecut între Dum- 
nezeu și om; a deosebirii absolute între Dumnezeu și 
om — consecință metafizică a lui „sola fide”. Numai în- 
tr-un climat protestant au putut lua naştere „filozofiile 
neliniştii” şi teama de neant. 

Iisus a spus astfel: 

Împărăţia Cerurilor, comprimată într-o sămânță 
mică, a luat-o un Om și „a aruncat-o” în grădina Sa — 
lumea — și s-a făcut creștinismul copac mare și păsările 
cerului s-au sălășluit în ramurile lui. Împărăţia ceruri- 
lor nu e pentru păsări, ci pentru oamenii care trăiesc ca 
„păsările”, mai desprinse de pământ și de firea pămân- 
tească, trăind mai după firea lor cerească, trăind mai în 
„grija lui Dumnezeu” decât în grija vieţii. 

Păsările acestea sunt vulturii care se vor aduna să ju- 
dece pământul [Z Corinteni 6, 2], când pământul va fi 
un stârv [Luca 17, 37). 

Împărăţia lui Dumnezeu, e un aluat pe care l-a luat o 
femeie (Sfânta Fecioară Maria) şi l-a pus în trei măsuri 

de făină, l-a pus în firea omenească, fire oarecum între- 
ită: suflet, trup şi duh, până a dospit toată. Mergând Ii- 
sus spre Ierusalim, cineva L-a întrebat: „Doamne, oare 
puţini sunt cei care se mântuiesc?”. Şi a răspuns tuturor: 
„Nevoiţi-vă a intra pe poarta cea strâmtă, căci mulți vor 
căuta să intre, dar nu vor putea” [Luca 13, 24]. 
Cu alt prilej a precizat cine-i poarta: „Eu sunt uşa; 
prin Mine de va intra cineva se va mântui” [Ioan 10, 9]. 
„Deci, dacă lisus e Împărăţia Cerurilor, sămânța 
aruncată pe pământ, dacă lisus e Cel ce dospeşte na- 
tura omului în sensul Împărăției lui Dumnezeu şi, pe 
de altă parte, tot Iisus e uşa acestei Împărăţii, înseamnă 
că lisus e dimensiunea transcendentă dată naturii 
noastre, pe care trebuie să o dobândim: linişte împotri- 
va neantului. l l 
Se atrage aminte oamenilor, cu toată gravitatea 
posibilă: Nu treceţi cu ușurință peste lisus! 
Mai bine declarați-vă împotriva Lui, că mulţi vă veți 
lămuri! | 
Căci dacă ne vom ţine mereu că nu-L ştim Cine 
este El pentru noi, cele prescrise în Cartea Veșniciei vor 
merge înainte şi se vor împlini toate, şi ne vom afla că 
„ne-am încuiat uşa” în loc să ne-o deschidem, şi vom că- 
păta răspunsul cu care ne-am amăgit și noi pe pământ: 
„Nu vă ştiu nici Eu pe voi, duceţi-vă de la Mine!”. 
Marea nefericire a rămaşilor pe dinafară e că atunci 
văd fericirea drepţilor. Propriu-zis, văd marea lor defec- 


piune, care le-a pecetluit eternitatea. 

Până atunci, adică acum pe pământ, se țin de ochi, 
să nu vadă pe lisus. Atunci, cu natura transformată în 
vederea veșniciei, nu se vor mai putea ţine să vadă desti- 
nul firii omenești, pe care ei nu l-au admis. 

Iadul nu se poate descrie mai bine. 

Nici Împărăţia lui Dumnezeu. 

Pedeapsa cu lepra 


Lepra e o boală molipsitoare, a cărei cauză medicina 
„nu o cunoaște nici astăzi. Deci nici leacul. 

E un fel de putrezire de viu, ani îndelungaţi, o grea 
sentință de moarte. 

Lepra e o pedeapsă biblică; au primit-o: 

1) Mariam, sora lui Moise, de-a dreptul de la Dum- 
nezeu, pentru că încolțise invidia în inima ei, precum 
că numai cu Moise vorbește Dumnezeu. Pentru cârtirea 
ei, „Mariam s-a făcut albă de lepră, ca zăpada”, șapte 
zile a fost scoasă din tabără (Numeri 12, 14). 

2) Neeman Sirianul, generalul comandant al arma- 
tei regelui Siriei, lepros și el, auzise, prin servitoarea sa 
evreică, de proorocul din Samaria, Elisei, ucenicul lui 
Ilie, că l-ar putea tămădui de lepră. Când a venit acesta, 
Elisei i-a trimis ucenicul să-i spună să se scalde în Ior- 
dan de zor [de șapte ori] şi îi va trece. 

S-a răscolit însă mândria sirianului şi a plecat mâ- 
nios. L-au înduplecat slugile sale, ca totuşi să asculte. 
S-a smerit de trufia lui, s-a scăldat în Iordan şi i-a trecut 
lepra. 

Întorcându-se cu daruri, e refuzat de prooroc. 

3) Încolțeşte însă lăcomia în inima lui Ghezi 
[Ghehazi], ucenicul proorocului, şi se ia după sirian şi, 
ajungându-l, îi cere haine şi bani, pe care le şi primeşte. 

Ajuns acasă, minte că n-a fost nicăierea. Inima prooro- 
cului însă îl însoţise toată vremea şi ştia ce a făcut. Drept 
aceea îi dă pedeapsă: „Lepra lui Neeman să se lipească 
de tine şi de urmaşii tăi, în veci!”. „Şi a ieşit Ghezi de la 
Elisei, alb de lepră ca zăpada” (IV Regi 5, 27). 

4) Regele Ozia al ludeilor, zidind multe cetăţi, 
câştigând multe războaie, scornind aruncătoare de 
pietriş, săgeți din cornurile cetăţii Ierusalimului, săpând 
multe fântâtni şi mult împuternicindu-se, a sfârşit prin 
a i se împlânta mândria în inimă, „spre pierzarea lui”. 
Astfel a făptuit o mare nelegiuire înaintea Domnului, 
căci a intrat în Templul lui Solomon, făcând pe preotul, 
ca să tămâieze pe jertfelnicul tămâierii. 

Azarie arhiereul dimpreună cu 80 de preoți i-au atras 
atenţia că nu i se cuvine să facă aceasta. Ozia s-a supărat 
pe preoți şi deodată s-a ivit lepra pe fruntea lui, înaintea 
preoţilor. 

Fruntea care n-a gândit bine a fost pedepsită. 

Ozia a murit lepros, pentru mândrie şi sacrilegiu, 
dar a murit smerit [cf. ZI Paralipomene 26, 16-21]. 

Se vede lămurit că, pentru stăvilirea fărădelegilor şi 
stârpirea păcatelor din popor, Dumnezeu a pedepsit 
până şi cu lepră. 

Deci lepra urmărită în obârșiile ei, găsești că e păca- 
tul sufletului care atrage pedeapsa trupului, dar aduce și 
smerenie, sănătatea sufletului. 

Boala apare întâi în suflet. E o retragere a lui Dum- 
nezeu din om sau o izgonire a Lui. 

Satana cârtea asupra dreptului lov. Dumnezeu i-a 
îngăduit să se convingă de statornicia dreptului: „Iată, 
îl dau în puterea ta! Numai nu te atinge de viaţa luit”. 
„Atunci satana a lovit pe Iov cu bubet [vărsat] negru, din 
tălpile picioarelor până în creștetul capului” (Zv 2, 6-7). 

Pomenim întâmplarea întrucât se vede din ea cine 
dărâmă în tot chipul zidirea lui Dumnezeu. 

lov a fost o ilustrare a virtuţii dreptului; dar ceilalți 
silesc pe Dumnezeu să se retragă din ocrotirea lor, şi aşa 
apare stricătorul, cât nu mai pot scăpa de el. Şi pe mulţi 
îi mănâncă de vii. 

Dacă până la venirea lui lisus Dumnezeu atâta grijă 
a purtat de poporul acesta [iudeu] încât n-a cruțat nici 
nuiaua cea mai aspră, astăzi, când mila lui Dumnezeu 
vine în persoană să caute și să curățească pe pedepsiţii 
Săi, vedem că nu era recunoștință în Israil. Era între 
păgâni, pe care poporul ales îi disprețuia: a găsit lisus 
recunoștință într-un samarinean. 

lată de ce se spune că binefacerea şi recunoştinţa 
sunt două virtuţi care nu s-au întâlnit amândouă pe 
pământ. 

Neam fără semn 


Aceasta e una din cele mai grele pedepse! 

Pe aceasta au primit-o jidovii — pentru necredinţa 
lor ispititoare de Dumnezeu. Numai împietrirea egipte- 
nilor o mai egalează pe a jidovilor. Acestora li se împli- 
neau măsurile fărădelegilor şi-i aştepta fundul Mării 
Roşii. Pe aceia Dumnezeu i-a împietrit. Providența 
sfâşie o civilizaţie. Acum se apropie a evreilor. 

Precum egiptenii se împotriveau evidenţei lui 
Dumnezeu, aşa acum jidovii caută pricină cu lisus şi 
cer semn din cer. lisus cunoştea că nici un semn nu 
i-ar schimba din ce sunt, de aceea „suspinând adânc, 
a zis: Pentru ce neamul acesta cere semn? Adevărul 
vă grăiesc: neamului acestuia nu i se va da semn. Şi, 
lăsându-i, s-a suit în luntre [şi a trecut de ceea parte]” 
[Marcu 8, 12-13]. 

Să-L faci pe Dumnezeu să suspine. 

Să-L strâmtorezi după semnul după care n-ai să 
te iei, fiindcă ai ateismul în inimă, nu e un lucru fără 
urmări. De aceea lisus le-a apăsat destinul, să fie în 
lume un neam fără semn. 

Şi, de fapt, aşa sunt. „Semnul lui Iona”, Învierea lui 
lisus din morţi, a treia zi, n-a avut nici un efect asu- 

pra lor, încât până în ziua de astăzi ei cred mai bucu- 
ros minciuna, că lisus a fost furat de ucenici, deşi ei 
pecetluiseră mormântul şi-l păzeau cu ostaşi. 

Poate că de aceea e o deosebire între evanghelişti 
când redau cuvintele Mântuitorului. Marcu zice sim- 
plu: „Neamului acestuia nu i se va da semn”. Matei şi 
Luca adaugă: „fără numai semnul lui Iona”. Dar şi Ma- 
tei, şi Luca au un cuvânt lipsă, pe care îl arată Marcu: 
„Adevărul vă grăiesc”. 

Acesta-i adevărul: Învierea lui Iisus n-a contat ca 
semn pentru evrei — și lisus le-a spus-o dinainte. 

Deci singuri s-au exclus de la semn, iar lisus a 
consfințit cu anticipație ceea ce aveau ei să facă. 

Neam fără semn. 

Neam fără înviere. 

Neam fără Dumnezeu. 

Neam împotriva lui Dumnezeu. 

Pentru ei lisus a trecut în ceea parte a mării 
înțelesurilor. Ei au rămas dincoace, dar fără idealul care 
i-a părăsit. 

A doua pedeapsă va fi Mesia pe care îl aşteaptă: omul 
care în numele său se va proclama „Dumnezeul” lumii. 
Acela-i Antihristul. „Semnul” sfârşitului. 

lată neamul care şi-a omorât sensul. Oameni care 
omoară sensul omului. Şi-l vor omori. 

De aceea vine lisus a doua oară: pentru învierea 
omului. 

Un destin înţeles 


Pribegim mulți ani în viață fără să ne lămurim un 
rost în lume. 

Unii pribegesc toată viaţa fără rost, nici ţintă. 

Alţii îl caută toată viața fără să-l găsească, sau fără 
să ştie că l-au găsit. Înţeleg prin destin rosturile pe care 
le-a ascuns Dumnezeu în viaţa fiecărui om și pe care 
omul trebuie să le desfășoare la rându-i între oameni. 

În fiecare ins e sădită o intenţie a lui Dumnezeu, care 
prin om trebuie să devină o creație. În creştinism omul 
e ridicat până la cinstea de colaborator al lui Dumne- 
zeu, iar această colaborare e destin. Talanții — talentele 
— sunt înzestrările acestei colaborări a lui Dumnezeu cu 
omul. Lucrând în sensul înzestrărilor, lucrezi în sensul 
destinului. 

Omul e neliniștit câtă vreme nu ştie ce vrea Dum- 
nezeu cu el, ce vrea Dumnezeu de la el. Viaţa nu e un 
scop în sine, e numai mijloc, e numai cadrul unui des- 
tin, sau e în cadrul unui destin. 

Mulţi se tem de cuvântul destin, ca nu cumva să în- 
semneze predestin[are], prin urmare să se trezească în- 
tr-o doctrină fără libertatea voinţei, deci fără conceptul 
specific creştin al responsabilităţi ultime. 

Cum să nu răspunzi de ce ţi-a dat Dumnezeu? Şi 
cum să nu răspunzi, dacă n-ai făcut ce ţi s-a dat să 
faci? | 

Luctătorii viei angajaţi de Dumnezeu, iconomi ai 
creației Sale, nu aveau să răspundă pentru că i-au in- 
terpretat arbitrar destinul? Mazoreţii din Ierusalim, care 
aveau această istorie unică în lume, istorie mai mult a 
viitorului decât a trecutului, Scriptura, nu sunt [oare] 
cu atât mai răspunzători cu cât n-au înţeles destinul as- 
cuns de Dumnezeu în neamul lor în sensul lui Dum- 
nezeu, ci în sensul unei împărăţii pământești? Marea 
răspundere a lui Israil a rămas tocmai vinovăția că nu 
s-a integrat în viitorul pe care-l destinase Dumnezeu în 
Scripturi. 

Dar iată că vine cineva de praznicul Paştilor în Te: 
rusalim, un copilaş de 12 ani, „plăcut la chip, cu ochii 
frumoşi şi păr bălai” — ca odinioară strămoșul Său David 
(I Regi 16, 20), care-şi înțelesese destinul şi s-a integrat 
în el, vrând încă de mic să-Şi aducă și rabinii Templului 
la reala interpretare a destinului lui Israil. Lucrurile s-au 
petrecut astfel: 

"Toţi capii de familie din Israil erau îndatoraţi de rege 
să vie la Ierusalim de trei ori pe an. Printre aceste trei 
zile era și Praznicul Paştilor iudeilor, ce însemna ieşi- 
rea din robia egipteană. Dar mai însemna și ultima zi a 
robiei, când așteptau îmbrăcaţi de plecare porunca lui 
Faraon, de punere în libertate. Mai era menținută în 
praznicul Paştilor și Jertfa pe altarul Templului a mielu- 
lui pascal, sângele căruia era semn pe ușa fiecărui israili- 
tean, apărare de îngerul morţii care pedepsea Egiptul. 

Când a văzut copilașul lisus jertfa și arderea mielu- 
lui, atunci Cel ce era personificarea iubirii S-a identi- 
ficat durerii mielului și deodată I s-a deschis taina ce 
preînchipuia această jertfă. 

Această puternică impresie a jertfei unui miel nevi- 
novat a organizat dintr-o dată, într-o lumină nouă, de 
viitor, întrebările pe care avea să le pună rabinilor de 
îndată ce-i va putea prinde de vorbă. 

De aceea, după praznic, lisus nici gând n-avea să se 
întoarcă acasă, până nu va afla tot ce-L ardea pe Fl. 

Cum lisus avea 12 ani — vârsta de a trece dintre co- 
pii între tineri și vârsta de admitere în școala rabinică 
a Templului —, printre tinerii care şedeau la picioarele 
bătrânilor era și Iisus. 

Într-o aripă a Templului preoții și rabinii ţineau 
cursuri de îndrumare în Scriptură, prin întrebări și răs- 
punsuri, în felul cum erau de demult școlile profeților. 

lisus era printre mazoreţii Templului, întrebân- 
du-i şi răspunzându-le din Scripturi despre venirea 
lui Mesia. Bătrânii ascultau copilul şi se minunau de 
înțelepciunea Lui. Şi nu-și puteau da seama că vorbeau 
cu un copil care şi-a înţeles destinul, misiunea pe care 
o avea în lume: de a înlocui cu Sine mielul de jertfă. 
Cu umilință de copil, lisus repeta textele din profeţi, 
arătând înțelesurile mai adânci, pe care mazoreţii le 
scăpaseră din vedere. Copilul îi întreba mai des despre 
locul din Isaia care privea suferinţele lui Mesia, şi din 
Psalmi, despre jertfa Mielului lui Dumnezeu. Ce rost 
au jertfele Templului decât că sunt o preînchipuire a 
jertfei Mielului lui Dumnezeu? 

Dacă de la această întâlnire a lui lisus cu mai marii 
Templului, s-ar fi mers înainte, s-ar fi trezit un mare 
interes pentru ale religiei şi când Iisus ar fi început, la 
30 de ani — vârsta legală a dreptului de a învăţa —, ar 
fi găsit căpetenii care să-L primească drept o împlini- 
re a Scripturilor. Bătrânii vedeau în El mari făgăduințe, 
dar nu le vedeau decât în cercul lor îngust. Copilul le 
mişcase inima cum poate n-o făcuse nici un om până la 
El. Dumnezeu încearcă să le dea învăţaţilor lui Israil o 
nouă lumină a Scripturilor, folosindu-se de nevinovăția 
de copil a Fiului Său, singura care nu le rănea îngâm- 
farea lor de rabini în Israil. Ei nu admiteau ca cineva 
să-i înveţe. De aceea lisus le-a dat impresia că ei sunt 
învățătorii, iar El — şcolarul. Era singura cale atunci de 

'a le arăta că profeţiile mesianice mai au şi alt înțeles. 
Dar trufia lor nu le îngăduia să cunoască o altă inter- 
pretare a Scripturilor decât aceea care le gâdila pofta lor 
de dominație. Dacă le-ar fi ascultat, tâlcuirea locurilor 
mesianice ar fi suferit o radicală reformă, în sensul ve- 
derilor dumnezeiescului Copil. 

Dar trecuseră patru zile pentru lisus, nu şi pentru 
Iosif şi Maria, care-L căutau deznădăjduiţi. Când Îl 
găsesc între bătrâni, mama Îi face o duioasă dojană: „Ce 
ne-ai făcut? Tatăl Tău şi cu mine Te căutăm!”. Acestor 
cuvinte ale Mamei Copilaşul le răspunde într-un grai 
neînțeles: „Nu ştiați că în casa Tatălui Meu Mi se cade 
să fiu?”. Le răspunde, cu alte cuvinte, că El nu e fiul lui 
Iosif, ci Fiul lui Dumnezeu [cf. Luca 2, 42-50]. 

lisus aflase cine era El şi ce avea de făcut în lume. 

lată un destin înţeles la 12 ani. 

Întâlnirea cu jertfa Templului şi cu rabinii i-a fost 
lui Iisus revelatoare a destinului. Deşi aceia ar fi trebuit 
să recunoască copilul şi, după Scripturi, destinul, iată 
că lisus şi-L cunoaşte împotriva lor, fiindcă cunoaşterea 
lor era orbită de prejudecăţi politice şi nu era orientată 
spre năzuinţele desăvârşirii. 

Dreptul Simeon Îl cunoscuse pe copil acum 12 ani, 
în acelaşi Templu, dar urmaşii dreptului nu mai aveau 
viaţa lui, ca să-L cunoască şi ei. 

A creşte din copilărie, ars de o rază a destinului, 
însemnează să te pregătești pentru o operă mare şi 
severă, iar pentru cucerirea locului ei în istoria oa- 
menilor însemnează să te aștepți la cele mai crâncene 
împotriviri. 

Oamenii nu știau cu ce răbdare şi îndârjire lăuntrică 
a înzestrat Providența pe Copilașul acesta, Căruia I-a 
încredințat marea misiune a mântuirii oamenilor. De 
atunci nu este între oameni destin mai mare ca al lui 
lisus. Iar lisus Şi-a asociat la același destin al Său pe toţi 
ucenicii Săi de veacuri. A fi gura Lui, a fi inima Lui, 
către orice necăjit al lumii, e a face din viaţa ta viaţa 
lui lisus. Aşa cum Sfântul Pavel îşi interpreta destinul: 
„Mie a vieţui este Hristos, iar a muri [pentru Acesta] 
dobândă [câştig]” [Filipeni 1, 21]. 

De atunci lisus dă omului destinul şi toată energia 
lui divină. 

lisus este un destin întruchipat. Cine-L ajunge... 
ştie ce are de făcut! 

| 30.01.1949 
Crâmpeie pentru o predică 
la Sfinţii Trei Ierarhi 


m 

Se scriu lucrurile acestea [ca] mărturie pentru crești- 
nii care vor să înţeleagă că trăim cele mai bune vremuri 
pentru mântuire. 

lată dovada istorică: 

La anul 313 de la Hristos, împăratul Constantin 
dete Edictul de la Milano, prin care recunoscu creş- 
tinismul printre religiile de stat. Mare bucurie în 
creştinătate! Dar... cum au scăpat creştinii de grijă, 
cum au trecut din ilegalitate la libertate, la persoană 
juridică, viața morală a creştinilor începe să se destrame. 
Cum şi-au primit averile înapoi urmaşii mucenicilor, 
puţini au mai rămas care să nu se încovoaie cu dra- 
gostea mai mult spre lumea aceasta (a stomacului)... 
Deci de îndată ce au ieşit ca prin găurile pământului 
(catacombele) la larg, de îndată ce au scăpat de prigoa- 
nele Cezarilor, cu un cuvânt de îndată ce au ieşit din 
împrejurarea de jertfă a vieţii, când adică nu mai era 
o primejdie de a mărturisi creştinismul pe față, s-a în- 
tâmplat că şi dragostea de Dumnezeu şi grija de suflet 

până la aşa măsură rătăciseră încât au început a se lua 
după un rătăcit, Arie, care tăgăduia dumnezeirea Mân- 
tuitorului — chiar piatra de temelie, prin care stă sau 
cade cineva din creştinism. 

De îndată ce creştinismul, sau mai bine zis creștinii 
fură lăsaţi la larg, se înmulţi și înclinarea de a cădea din 
creştinism. Nu ştiu cum, dar parcă nu e nimic pe lume 
fără o rânduială; a venit şi pentru aceştia o căpetenie, 
după care să se ia. 

Parcă de aici începe judecata, care desparte oile de 
capre. Ar fi fost mirare să nu se arate o atare ispită de 
necredință, de vreme ce, o dată cu împăratul Constan- 
tin, au trecut cu numele la creştinism două treimi din 
imperiu. 

Era la „modă” să ai credința împăratului, deşi toți 
aceşti creştini cu numele cu puţin înainte s-ar fi îngrozit 
de primejdiile mărturisirii lui Hristos. Nu este deci de 
mirare ca toți aceştia, la care se mai adaugă și urmașii lui 
Constantin, ba chiar și mulţi episcopi, să se trezească la 
un moment dat mărturisind o credinţă alăturea de creș- 
tinism, tot una cu necredința. Nu este greu a înţelege 
cum devin lucrurile astfel. 

Când viața aceasta este încurajată de statornicia 
bogăției, de negrija întâmplărilor, omul se strică; şi [se 
strică şi] mintea, care, o dată stricată, nu mai deosebeşte 
adevărul de minciună sau binele de rău, ci le zice toc- 
mai întors: răului bine şi minciunii adevăr. 

Încetând prigoanele, aşa se stricaseră purtările 
creştinilor şi aşa se întindea tăgăduirea dumnezeirii 
Mântuitorului încât — zice un istoric al vremii — dacă 
Dumnezeu n-ar fi trimis pe Sfinţii Vasile, Grigorie 

şi loan, ar fi trebuit să vie Hristos a doua oară, căci 
fărădelegile grăbesc Judecata. Iar un filosof creştin din 
vremea noastră, făcând o supra-privire asupra istoriei 
creştinismului, găseşte că creştinii au trecut cu succes 
prima ispită ridicată împotriva creştinismului, ispita 
persecuțiilor, dar n-au trecut cu acelaşi succes şi ispita a 
doua, a triumfului asupra păgânismului. Este şi explica- 
bil: prima ispită a întâlnit în faţă creştini adevăraţi, care 
se hotărâseră într-un fel cu viaţa aceasta, s-o jertfească 
pentru Dumnezeu; pe când ispita a doua, a triumfului, ` 
pentru care trebuie să fii înțelept s-o ocoleşti, a găsit în 
faţă o mare turmă, din care o bună parte erau creştini 
numai cu numele (figuranți). 

Dar iată cum a descâlcit Providența lucrurile: pentru 
cei credincioşi a trimis pe sfinţi; iar pentru cei figuranţi, 
şi îndeosebi arieni, a trimis pe lulian Apostatul, care din 
creştin s-a declarat păgân şi vrăjmaş al lui Hristos. Ba ca 
să-şi bată joc. de o proorocie a Mântuitorului, a între- 
prins un război în calea la Ierusalim, ca să [re]zidească 
Templul lui Solomon. Într-o luptă, însă, s-a trezit cu o 
săgeată otrăvită în piept, care l-a îngrozit şi l-a făcut să 
strige: „M-ai învins, Galileene!”. 

Deci toți cei ce tăgăduiau dumnezeirea Mântuito- 
rului, ca să facă pe placul împăratului apostat, ca să 
fie „la modă”, s-au lepădat de creştinism. Dar parcă 
era un făcut: toți cei care s-au lepădat de Hristos nu 
se mulțumeau numai cu lepădarea lor, ci mai voiau şi 
lepădarea altora; iar dacă aceia se împotriveau, vraj- 
ba era gata şi începea prigoana. lată focul în care se 
lămuresc credincioşii, iată firul de legătură cu înaintaşii 
lor, mucenicii! Sunt vremuri — şi împrejurări în toate 

vremurile — când a spune adevărul şi a propovădui în- 
dreptarea îţi pot pune viaţa în primejdie de moarte. 

Aşa s-au întâmplat lucrurile în zilele lui Ioan 
Botezătorul şi ale lui Irod şi aşa s-au întâmplat şi în zilele 
lui Ioan Gură de Aur şi ale împărătesei Eudoxia, fiindcă 
loan cerea dreptul văduvei împotriva împărătesei. Sfân- 
tul loan Gură de Aur a avut odată, apărând văduva, 
cuvintele acestea: „Iarăşi se tulbură Irodiada, iarăşi cere 
pe tipsie capul lui loan!”. 

Pentru curajul său de a apăra săracul împotriva bo- 
gatului, Sfântul loan a trebuit să ia calea exilului, prigo- 
nit de împărăteasă, până când, sfârşit de puteri, a murit 
pe drum. 

lar Eudoxia era ariană. Un creştinism fără 
recunoaşterea lui lisus ca Dumnezeu şi stăpân al lumii 
nu-ţi obligă viața în a o face mai curată. Iar cu cât viața 
se face mai necurată, cu atât te întuneci dinspre Dum- 
nezeu până a-L tăgădui cu totul şi a I te face vrăjmaș 
declarat. Viaţa fără grijă, numai pământește trăită, la 
asta te duce. 


H 


Spre o atare stăvilire a răutăţii a trimis Dumnezeu 
pe Sfinţii Trei Ierarhi. Ei sunt sarea care opreşte firea 
oamenilor de a se împuţi cu totul. Este de la sine înţeles 
că firea omenească, povârnită spre păcat, tocmai de ace- 
ea nu-i prea poate suferi. Dar ei n-au bai că nu-s pe pla- 
cul lumii. În ei arde luminos înainte misiunea pe care 
le-a dat-o Dumnezeu, de a fi sare a făpturii şi martorii 
lui Dumnezeu între oameni. 

Ca să scurtez vorba, aleg din viaţa Sfântului Vasile 
câteva momente de mare înălțime morală, prin care se 
dovedeşte cu adevărat a fi mare dascăl al lumii şi ierarh. 

Era prin anul 372, când însuşi împăratul Valens 
merse în Cezareea Capadochiei, unde păstorea Sfân- 
tul Vasile, cu gând să-l abată de la dreapta credinţă 
la arianism. Sfântul Vasile îi răspunse, liniştit şi cuvi- 
incios, că ţine credinţa pe care au mărturisit-o Sfinţii 
Părinţi la Niceea (325) şi că nimeni nu are puteri să 
dea altă mărturie de credință peste aceea. Primind un 
atare răspuns, împăratul Valens căuta pricină ca să-l exi- 
leze pe Sfântul Vasile, ştiind că numai el susţine dreapta 
credință în Asia Mică şi că dacă n-ar fi el, pe ceilalți uşor 
i-ar putea câştiga, fie prin momeli, fie prin înfricoşare. 
Împăratul duse cu sine pe Modestus, prefectul preto- 
rienilor (siguranța imperiului), şi pe episcopul Evippius 
din Galatia, care era arian. Pe acesta îl duse ca să pro- 
voace scandal, ca apoi prefectul să poată interveni cu 
armată. Evippius vru să slujească într-o biserică din Ce- 
zareea, dar Sfântul Vasile nu-l lasă până ce nu subscrise 
afuriseniile date de soborul de la Niceea asupra arieni- 
lor. Acela se plânse împăratului, care trimise la Sfântul 
Vasile pe prefectul pretorienilor, ca să-l atragă la aria- 
nism, iar dacă nu se va putea cu bani, să-l înfricoşeze cu 
ameninţări. 

— Ce îndrăzneală ai tu să te împotriveşti religiei 
împăratului? — îi zise prefectul. 

— Eu nu văd nici o îndrăzneală şi nici nu ştiu care 
este religia împăratului, ca să mă împotrivesc ei. Eu ştiu 
că şi împăratul este creat de Dumnezeu, ca şi mine, şi 


UN CAIET AL PĂRINTELUI ARSENIE BOCA 39 


prin urmare şi el trebuie să aibă aceeaşi religie pe care o 
am şi eu şi credincioşii mei. 

Prefectul începu cu ademeniri, zicând: 

— Uite, n-ai vrea tu să fii în mărire asemenea 
împăratului? 

Sfântul Vasile îi răspunse: 

— Amândoi suntem creați după chipul şi asemănarea 
lui Dumnezeu. În ce priveşte mărirea, aceasta se va ve- 
dea numai în viaţa viitoare. Apoi spune tu dacă o va 
avea acela care face voia lui Dumnezeu sau acela care 
lucră împotriva lui Dumnezeu. 

— Dar nu te temi tu de relele care pot veni asupra ta? 
— zise prefectul. 

— Eu nu mă tem de rele — răspunse Sfântul Vasile —, 
deoarece ştiu că Dumnezeu nu va îngădui mai multe 
decât sunt de trebuinţă pentru ispăşirea păcatelor mele. 

— Dar nu ştii că împăratul poate să-ți facă atâta rău, 
cât tu nu vei putea răbda? 

— Ce anume ar putea să-mi facă împăratul? — întrebă 
Sfântul Vasile liniștit. 

— Să te despoaie de averi, să te exileze şi chiar să te 
ucidă. 

La acestea Sfântul Vasile râse, zicând: 

— Toate acestea împăratul nu mi le poate face. Ast- 
fel: nu mă poate despuia de averi, fiindcă m-am des- 
puiat demult eu însumi de ele, așa că azi n-am nimic; 
nu mă poate exila nicăieri unde să nu fie Dumnezeu 
de faţă; apoi cu moartea nu-mi poate face alta decât să 
mă trimită mai degrabă la viața pe care atât de mult o 
doresc. Spune deci stăpânului tău, împăratului, că dacă 
nu are alte rele cu care să mă înfricoşeze, de aceste de 

până acum nu mă tem şi nici gând n-am să-i fac pe voia 
lui, împotriva lui Dumnezeu. 

Prefectul pretorienilor spuse împăratului totul și în- 
cheie cu aceste cuvinte: „De către căpetenia acestei Bi- 
serici suntem biruiţi. Ameninţărilor este superior, de- 
cât cuvintele e mai tare, iar decât ademenirile este mai 
puternic. Dacă i-am zis: «Niciodată n-am văzut om ca 
dumneata!», știți ce mi-a răspuns? «Poate că niciodată 
n-ai văzut episcop»”. 

Împăratul se aprinsese de mânie și zbieră înfuriat: 
„Să fie exilat numaidecâr!”; și însuși se apucă să scrie 
mandatul de exilare, dar de trei ori i se rupse penița 
şi nu putu să scrie. Împăratul crezu că acesta este un 
semn de sus şi de data aceasta lăsă mânia pentru mai 
târziu. Reîntors la Constantinopol, din nou începu să 
scrie mandatul de exilare pentru Sfântul Vasile, dar fără 
de veste i se îmbolnăvi copilul cel mare și se zbătea ca în 
ghearele morţii, şi nu se linişti până ce nu-și propuse să 
lase pe Arhiepiscopul Cezareei din Capadochia în pace. 

lată Părinte al Bisericii, mare dascăl al lumii și 
Ierarh. 

Iată ucenic umblând liniștit pe marea înfuriată. 

Iată stâlp [al Adevărului] nemișcat de talazuri. 

lată liniște şi modestie neclinită de vifor. 

Tată luminător nestins peste veacuri. 

lată om dintre noi străbătând veacurile și întărin- 
du-ne pe noi în liniștea cea mai presus de fire că tot 
Dumnezeu este la cârma lumii. 

Cercările i-au dovedit pe Sfinţi, iar sfinţenia e supe- 


rioară vieții și morții. 

Zacheu vameşul 


„Toți murmurau și ziceau: A intrat să poposească 
la un om păcătos” [Luca 19, 7]... Ei, drepții, osân- 
deau și pe lisus, şi pe Zacheu. Pe Iisus că cinstește cu 
venirea Sa un păcătos, iar pe păcătos ca nevrednic de 
lisus. 

Osânditori cu ochii tulburi, cu veninul invidiei pe 
limbă, primesc următoarele palme: mai întâi de la Za- 
cheu. „Atunci Zacheu, stând în faţa Domnului, a zis: 
lată jumătate din avuţia mea o dau săracilor, iar de am 
năpăstuit pe cineva cu ceva, întorc împătrit” [Luca 19, 
8]. lată că îndreptarea în faţa Domnului astupă gura 
oamenilor. Dar le-a astupat-o și Domnul, zicând: „As- 
tăzi s-a făcut mântuirea casei acesteia, căci și el fiu al lui 
Avraam este” [Luca 19, 9]. 

Se vede limpede că Mântuitorul, răspunzând lui 
Zacheu, îi are şi pe cârtitori în vedere, căci de-ar fi 
vorbit numai cu Zacheu, i-ar fi zis: „că și tu fiu al lui 
Avraam ești”. lată, prin urmare, că cel ce se îndreap- 
tă, fie oricât de vameș și de păcătos, nu are pe ni- 
meni de osândit, și prin asta începe să se asemene cu 
Dumnezeu. 

Când vine Domnul la tine, te dezlegi de toate: nu 
numai de nedreptăţile tale, ci și de toată dreptatea ta. 

Când stai „în faţa lui Dumnezeu” eşti mai presus de 
lumea aceasta, mai presus de taraba lumii, mai presus 
de cârteala şi invidia oamenilor; ai, cu un cuvânt, ceva 
din liniştea mai presus de lume a lui Dumnezeu. 

De altfel, nici n-ajungi „în fața lui Dumnezeu” până 
n-ai dat liniştit toate ale Cezarului înapoi Cezarului. 

De aci încolo începe sfinţenia. 

În alt an, 
tot la Sfinţii Trei Ierarhi 


Astăzi e bucurie în cer şi veselie pe pământ. Dumne- 
zeu, înconjurat de ceata sfinţilor, zâmbeşte prin năframa 
cerului creaturilor Sale, care prin cântări duhovnicești 
aduc laudă celor trei mari dascăli și părinţi bisericești: 
Vasile cel Mare, Grigorie Cuvântătorul şi loan Gură de 
Aur. ar aceștia, uniți ca și în viaţa pământească, privesc 
cu milă spre noi şi cer Ziditorului revărsare de har în 
sufletele tuturor acelora care le serbează amintirea. 

O prietenie trecătoare sau, mai bine zis, o convie- 
țuire frățească i-a urcat din treaptă în treaptă, până la 
scaunul Dumnezeirii. 

Privitor la această prietenie pe care a avut-o cu 
Sfântul Vasile, Sfântul Grigorie Cuvântătorul spune: 
„Ne-am descoperit unul altuia dorinţele, a căror ţintă 
era iubirea de înțelepciune, viaţa cea lepădată de lume, 
şi am fost unul pentru altul și prieteni, şi comeseni, și 
rudenii. Amândoi aveam aceeași îndeletnicire — virtutea 
— şi o singură năzuință până la vremea plecării de aici: 
să vieţuim pentru nădejdile viitoare, așa ca unul prin al- 
tul şi unul pe altul să ne ridicăm către Dumnezevw”. 

Învățătura laică nu le-a capturat simţirea, deși au 
frecventat cele mai renumite școli, ci dimpotrivă, li s-au 
deschis ochii sufletului și au trecut prin viață pășind cu 
bărbăţie spre dragostea de înţelepciune. Părăsind gloria 
lumii și nădejdile ei amăgitoare, s-au retras, pentru ca 
să placă Domnului, în smerită vieţuire. 

lată ce scrie Sfântul Vasile despre această hotărâre: 
„Mult timp am pierdut pentru cele deşarte şi aproape 
toată tinereţea mea am păgubit-o în deșartă osteneală, 
cu care m-am ostenit să pricep învățăturile înțelepciu- 
nii, pe care Dumnezeu a întors-o în nebunie; când însă 
în sfârșit, ca trezindu-mă dintr-un somn adânc, mi-am 
îndreptat privirea spre minunata lume a adevărului 
Evangheliei și am văzut deșertăciunea înţelepciunii stä- 
pânirilor trecătoare al veacului acestuia, atunci vărsând 
lacrimi multe pentru nemernica mea viață, am dorit 
ca să ni se dea un îndreptar pentru învăţarea dogme- 
lor începătoare ale credinței. Cea dintâi grijă a mea a 
fost să-mi îndrept măcar puţin năravul cel stricat prin 
îndelungate legături cu oamenii cei răi. Așa că, citind 
Evanghelia, am văzut acolo că singurul mijloc pentru 
a ajunge la desăvârşire este acesta: să-ți vinzi averea, s-o 
împarţi fraților săraci și mai ales să nu fii legat cu sufle- 
tul de nimica din cele de aici”. 

Cea dintâi trebuință pe care a simţit-o luând această 
hotărâre a fost să găsească un îndrumător care să-i lă- 
murească rostul vieţii: „Am dorit să găsesc vreun frate 
care și-a ales viața cea retrasă, ca să trec împreună cu el 


prin valul cel repede al acestei vieţi”. 

Într-adevăr, l-a căutat în Mesopotamia, Siria, Pa- 
lestina și Egipt. În călătoria sa, a aflat mulţi nevoitori 
ai Domnului, care prin trude și osteneli de fiecare zi 
mergeau pe calea ce duce la desăvârșire, și fericind via- 
ţa acestora, care arătau în fapte că poartă în trupul lor 
moartea lui lisus, a dorit să fie următor lor. De acum era 
plin de râvnă ca să-și rânduiască viaţa după cele văzute 
şi auzite. Se hotărî să schimbe felul de trai al călugărilor 
aflați prin împrejurimile Cezareei, dându-le o orândui- 
re potrivită cu scopul ales. Dar fiindcă rânduielile avute 
ale acestora nu-l mulțumiră, se retrase la Pont, fără să 

“mai aştepte și pe prietenul său Sfântul Grigorie, cu care 

ar fi vrut să întemeieze acea mănăstire ce-i frământa 
mintea în culcare și în sculare. Pe malul râului Iris aşeză 
temelia așezământului. Vieţuia numai cu câțiva călugă- 
ri. Din nou îi scrie Sfântului Grigorie, chemându-l la 
sine, şi-i descrie astfel pustiul: „Închipuiește-ţi un mun- 
te înalt, acoperit cu pădure deasă, la poalele căruia se 
aşterne o vale întinsă, spălată necontenit de apele ce 
vin din munte. Împrejurul văii, o pădure cu tot felul de 
copaci, care stă ca un zid împrejmuitor. De amândouă 
părţile, prăpastii adânci, iar la margine — râul; munte- 
le se întinde în semicerc și se sfârșește lângă marginile 
prăpastiilor. Aici Dumnezeu îmi arată locul, cum ade- 
sea mi l-am închipuit. Din toate câte le pot spune des- 
pre adăpostul meu, lucrul cel mai de seamă este că, deşi 
datorită poziţiei cresc tot soiul de roade, totuşi pentru 
mine aici crește cel mai dulce rod — tăcerea”. 

lar Sfântul Grigorie îi răspunde: „Așezarea locului 
nu înseamnă mult și nu poate da imbold sufletului meu 

ca să locuiesc împreună cu voi, până nu voi afla ceva 
despre felul de viață şi petrecerea timpului”. 

Pentru o vreme, Sfântul Grigorie îşi părăsi părinţii 
pe care-i îngrijea, fiind înaintați în vârstă, şi veni să trä- 
iască alături de prietenul său. Bucuriile prieteniei nimic 
n-au schimbat din chipul vieţuirii așezat aici. Ci ei îm- 
preună se rugau, împreună cercetau Sfânta Scriptură și 
scriau rânduielile monahice. 

Împreună și munceau, astupând gropi, curăţind lo- 
cul, cărând material pentru ridicarea chiliilor, ciopleau 
piatră, udau răsaduri şi câte alte ascultări. Astfel era via- 
ţa pătimitoare pentru trup şi bogată în roade pentru 
duh. 

În scurtă vreme s-au alăturat mulți călugări, având 
toate de obşte. Se supuneau unei singure căpetenii cre- 
dincioase, care insufla deplină încredere și pe toți îi 
aducea la supunere. Rânduielile vieţii obşteşti se așezau 
prin chiar mersul lucrurilor. 

Sfântul Vasile nu s-a ocupat numai de această mă- 
năstire, ci umblând din loc în loc, îi întărea pe călugări 
în credință și-i îndemna prin pilde. Trecând prin toate 
treptele ierarhiei Bisericii ortodoxe, ajunge episcop, şi 
acum îndeamnă turma binecredincioasă prin sfaturi, tri- 
miţându-le scrisori pline de acea dragoste părintească. 

Să vedem câteva din rânduielile monahale lăsate de 
Sfântul Vasile: 

Viaţa unui călugăr trebuie să fie osteneală, căci scris 
este: „Cei ce doresc Împărăţia Cerurilor, în tot timpul 


să se nevoiască pe sine, că Împărăţia Cerurilor se ia cu 


UN CAIET AL PĂRINTELUI ARSENIE BOCA 47 


sila și numai cei ce se silesc, aceia o răpesc” [cf. Matei 
11, 12; Luca 16, 16]. 

Cei de doresc să fie slobozi de legăturile lumești, să-și 
închine întreaga lor viaţă lui Dumnezeu şi să-i dea fä- 
găduinţă curăţia. În ce stă depărtatea de lume? În pără- 
sirea tuturor obiceiurilor lumii, în stingerea simţurilor 
lumești, în ruperea legăturii cu familia, adică să se lepe- 
de de sine însuși, dezbrăcându-se de omul cel vechi și 
de faptele lui. Să-şi mute inima în locașurile cerului, ca 
să poată zice: „Sălașul nostru în ceruri” (Filipeni 3, 20). 

Această transformare a fiinţei nu se poate face fără o 
luptă lăuntrică şi fără întoarcerea dureroasă a voinţei şi 
a sufletului întreg. Două feluri de luptă poartă oricine 
care într-adevăr s-a lepădat de lume: cea dintâi e lepă- 
darea de rudenii și avere, iar cea de a doua e lepădarea 
de sfaturile voii sale. Și numai cel ce iese biruitor din 
aceste lupte se face pe sine vas ales al lui Dumnezeu. 

După Sfântul Vasile cel Mare, ca să vieţuiești în de- 
săvârşire, potrivit legii evangheliceşti, e nevoie să te le- 
pezi de lume. Dar cel mai potrivit fel de viață retrasă 
din haosul lumii e cea monahicească de obște (așa-zisă 
idioritmică). După el, această trăire e singuratică, dar 
prinsă într-un trunchi, unde fiecare poate să se simtă 
ca și cum ar fi singur. lată cuvintele Sfântului privitoare 
la chipul vieţii monahiceşti întemeiat de el. Cel ce s-a 
depărtat de viaţa obișnuită, nevoindu-se pentru viața 
cea dumnezeiască, să se nevoiască nu singur prin sine și 
nu deosebit unul de altul, căci pentru asemenea viaţă e 
nevoie de adeverire, ca să nu fie bănuită ca vicleană. Și 
precum legea duhovnicească cere ca cei ce gustă Paştile 

cele de taină să fie nu mai puţini de zece, tot astfel se 
cuvine şi aici ca mai vârtos să se înzecească decât să se 
împuţineze numărul înzecit al celor ce împreună se ne- 
voiesc în viaţă duhovnicească. 

Firile omenești nu se potrivesc; totuși, prin credin- 
tä şi voinţă tare, se cade ca într-o obşte toţi să aibă o 
inimă, o voinţă, o dorinţă, precum poruncește Apos- 
tolul: toată plinirea celor adunaţi să fie un trup alcă- 
tuit din mai multe mădulare. Și atunci va fi o singu- 
ră agonisire de obşte a evlaviei, mântuirea de obşte, 
osanalele de obşte, cununile de obşte, în care mulți 
alcătuiesc una și unul nu este singur, ci sunt mulți. 
Îmbrăcămintea este deosebită, căci ea vestește oricui și 
mărturiseşte despre făgăduinţa de a vieţui după Dum- 
nezeu. lar rostul întrebuințării l-a arătat Apostolul, zi- 
când: „Având hrană şi îmbrăcăminte, să fim mulţu- 
miţi cu acestea”. 

Hainele purtate nu trebuie să calce legile sărăciei, 
căci „cel ce are două haine, scris este să dea și celui ce 
nu are”. Deci călugărul se cade să aibă o singură haină, 
dar bună, pentru a se îmbrăca în ea cu bună-cuviință 
ziua și să se învelească cu ea noaptea. Mijlocul trebuie 
încins cu brâu, căci așa au purtat înaintașii; astfel Sfân- 
tul Ilie, pentru care s-a scris: „om păros era şi mijlocul 
său îl avea încins cu o curea”; de asemenea Sfântul Ioan 
Botezătorul, avea un brâu de piele, şi Sfântul Petru, căci 
se dovedește aceasta din cuvintele îngerului care-i zice: 
„Încinge-te şi încalță-ţi sandalele!”. Şi chiar Domnul, 
când se pregătea să slujească ucenicilor Săi, luând șter- 
garul, S-a încins. 

Însăși folosirea hainelor este rânduită prin urmă- 
toarele pravile: când singur îţi alegi, ia-ţi pe cea mai 
proastă, iar când alţii îţi dau, ia pe care ţi-o dă. Dacă 
însă îmbrăcămintea sau încălțămintea nu i se potriveşte 
vreunui frate, cu cuviincioasă blândeţe trebuie să spu- 
ie stareţului sau monahului care a făcut împărțirea. lar 
dacă nu-i vor plăcea fratelui — fiind mai ieftine sau nu 
chiar aşa de frumoase —, să-și aducă aminte de cuvintele 
Domnului, Care a zis: „Nu oricine, ci lucrătorul vred- 
nic este de hrana sa”, și atunci să-și întrebe conștiința 
dacă a săvârşit cele ce sunt vrednice de poruncile și fä- 
găduinţele Domnului. Căci dacă un frate are lucruri nu 
pentru trebuinţă, ci pentru podoabă, se cade ca aceste 
lucruri să fie osândite ca deşarte. 

Câr priveşte săvârșirea rugăciunii, aceasta este privi- 
tă prin două prisme: pe de o parte rânduiala rugăciu- 
nii, iar pe de altă parte însăși rugăciunea ce trăiește în 
inimă. Cea dintâi este slujba fie în biserică, fie acasă, 
iar cea de-a doua este evlavioasa înălţare a minții şi a 
inimii către Dumnezeu. Amândouă, unite într-o cunu- 
nă, fac din viața pământească a călugărului o viaţă de 
rugăciune. Dar pentru ca flacăra credinţei să fie veșnic 
aprinsă, un monah trebuie să se hrănească zi de zi din 
învățăturile Sfintelor Scripturi, izvorul cel nesecat de 
înţelepciune. 

Se cade ca în tot timpul un călugăr să muncească 
cu râvnă, după pilda arătată în faptă de Sfântul Apos- 
tol, care a zis: „Toate v-am arătat, că așa muncind, tre- 
buie să sprijiniți pe cei slabi și încă să aveți a da celor 
care cer”. Numai în acest chip se va învredhnici cineva 

de cuvintele: „Veniţi, binecuvântaţii Părintelui Meu, 
și moșteniți Împărăţia gătită vouă de la facerea lumii, 
căci am flămânzit și Mi-aţi dat să mănânc, am însetat 
şi M-aţi adăpat...” [Matei 25, 34-35]. De aceea, pe cât 
e de trebuincioasă pentru fiecare hrana zilnică, tot așa 
este de trebuinţă și lucrul după măsura puterii. Şi scrie 
Sfântul Apostol despre sine: „nici nu am mâncat în dar 
pâinea cuiva, ci cu osteneală și trudă am lucrat ziua şi 
noaptea”. 

Nevoitorul nu trebuie să aibă putere nici pe o clipă, 
socotind-o a sa, ci să împlinească totul după voia supe- 
riorului. Căci zice: „Supuneţi-vă învăţătorilor voştri şi 
fiţi ascultători, căci ei neadormit poartă grijă de sufle- 
tele voastre, ca unii ce vor da seamă de ele”. Mai mult, 
ceata duhovnicească trebuie să urmeze sfinților în supu- 
nerea pe care au arătat-o faţă de Domnul. 

Dragostea să-i unească pe toți fraţii, ca să trăiască în 
armonie, căci unde slăbește dragostea, acolo intră ura. 
Iar dacă Dumnezeu este iubire, atunci ura este diavolul. 
Şi tot cel ce-i plin de iubire, are cu sine pe Dumnezeu, 
iar cel ce nutrește ură, are în sine pe diavolul. Iubirea 
trebuie să fie în toţi şi față de toți la fel și egală, căci nu- 
mai astfel vor forma un suflet și un cuget. 

Dacă însă greșalele unora sunt pricină de poticnire 
pentru alții, în curând vine dezbinarea obștii. Dar cine 
e fără de păcat? . 

În toată clipa păcătuim, dacă nu cu fapta, atunci 
cu cuvântul, şi dacă nu cu cuvântul, atunci cu gândul. 
Deci mai de folos este îndreptarea unuia prin altul, adi- 

că să purtăm sarcina unuia prin altul, decât să-și facă 
loc ura, separând pe fraţi de fraţi. 

Prin pocăință se ridică monahul din cădere, căci Ii- 
sus a venit să mântuiască pe cei păcătoşi. El nu minte 
când zice: „Și vor fi păcatele voastre ca mohoriciunea, 
ca zăpada le voi albi”. Însă şi buzele Sale sfinte au gră- 
it: „N-au nevoie de doctor cei sănătoși, ci cei bolnavi. 
N-am venit să chem pe cei drepţi la pocăință, ci pe cei 
păcătoşi” [Matei 9, 12]. 

Şi noi, care am fost aleși să ducem această viață mo- 
nahicească, să ne înălțăm mintea spre Dumnezeu, şi El, 
iubitorul de oameni, ne va primi, pe unii ca pe fiul ce 
în toată viaţa a stat alăturea de tatăl din parabolă, pe 
alții ca pe nişte oi rătăcite ce s-au întors la păstorul lor, 
dar tuturor Hristos va întinde braţele Sale mântuitoare. 
Iată, acum este vremea, potrivit Apostolului, acum este 
ziua mântuirii. Acest veac e veacul pocăinţei, iar acela al 
bucuriei; acesta al faptelor, iar acela al răsplătirii; acesta 
al răbdării, iar acela al mângăierii. Acum, Dumnezeu 
este ajutorul celor ce se îndreaptă din calea pierzării, iar 
atunci — strașnicul cercetător al faptelor, cuvintelor şi 
gândurilor omenești. De aceea, prin purtarea noastră, 
să nu fim lipsiţi de glasul cel blând care zice: „Bine, slu- 
gă bună și credincioasă, [...] intră întru bucuria Dom- 
nului tău” [Matei 25, 21], ci prin ascultare și rugăciune 
continuă să ne învrednicim de cămara cea de nuntă a 
lui Iisus. 

Fiii Invierii 


Învățătura despre învierea morţilor se cunoştea în Is- 
rail de pe vremea proorocului lezechil. Dar precum au 
fost israilitenii împotriva proorocului, au fost şi împo- 
triva morţilor. 

Împotrivirea aceasta ajunsese contemporană cu lisus, 
în secta saducheilor. 

Drept aceea se prezintă oarecari sectari saduchei la 
lisus, cu gândul să-L prindă în cuvânt despre înviere. 
(Mult s-au zbătut unii oameni ca să-L compromită pe 
lisus, numai ca să scape de imperativul felului Său de a 
fi în lume.) 

Astfel, I s-au prezentat cu un caz imaginar și i-au zis: 
„Moise ne-a poruncit prin lege căsătoria de levirat, prin 
care dacă o femeie va rămâne văduvă și fără de copii, cum- 
naţii ei sunt obligaţi să o ia de femeie. Deci, una a fost 
femeia a şapte fraţi. A cărora dintre ei va fi la înviere?”. 
De fapt, nu mărturiseau altceva decât imposibilitatea lor 
personală de a gândi şi un alt mod de existență. 

Dar dacă nu putem gândi ceva fiindcă întrece pute- 
rile rațiunii, de aici nu urmează a trage concluzia inexis- 
tenţei faptului ce ne depășește. Şi fiindcă sunt date ce 
depășesc limitele raţiunii, dar care trebuie totuși știute, 

de aceea a venit lisus Omul-Dumnezeu, Omul de peste 
limitele omului, şi ne-a descoperit configurația celuilalt 
tărâm, mod viitor al existenţei noastre. 

Iată justificarea raţională a credinţei. Iată rațiunea Re- 
velaţiei. Căci dacă natura noastră ar fi redusă de fapt nu- 
mai la modul acesta trupesc al existenţei, am avea și noi 
măcar liniștea vitelor. Dar de vreme ce am refuzat a trăi 
condiţia dobitoacelor, cu toată liniștea ei, aceasta înseam- 
nă că cealaltă natură, natura noastră viitoare, o refuză. E 
drept că nu-i poţi cere omului să zboare. Dar chiar dacă 
nu va crede, el tot va zbura când va ajunge fluture. 

Condiţia omului nu e definitiv aceasta. Și fiindcă nu 
e aceasta, de aceea simțim în noi neliniștea contrazicerii 
şi a neînţelesului. 

Dacă aceasta ar fi situaţia noastră definitivă, am şti 
că n-avem sens. Aceasta ar fi cu adevărat tragedia omu- 
lui. Dar chipul lumii acesteia trece. După el vine altul. 
Despre acela chiar ne vorbește Iisus. 

El a venit la noi din celălalt mod de existență. Acolo 
existența are o altă lege: e veacul viitor. 

Cei ce se învrednicesc să-l dobândească, nici nu se 
însoară, nici nu se mărită, şi nici să moară nu mai pot, 
fiindcă sunt la fel cu îngerii și sunt fiii lui Dumnezeu, 
de vreme ce sunt fiii Învierii. 

„lar precum că este înviere, chiar Moise, pe care îl 
aduceți voi în sprijin ca autoritate, a arătat-o, când nu- 
meşte pe Dumnezeu «Dumnezeul lui Isaac, al lui Avra- 
am şi al lui Iacob». Deci nu e un Dumnezeu al morţilor, 
ci al viilor, căci în Dumnezeu toţi suntem vii” [Marcu 
20, 37-38). Acestea au fost cuvintele Mântuitorului 

care l-au zguduit pe Pascal când a scris biletul ce-l purta 
cusut în haină: „Dumnezeul lui Avraam, al lui Isaac, al 
lui Iacob, nu Dumnezeul filosofilor!”. 

„Substanţa lui Spinoza”, absolutul lui Hegel: un 
Dumnezeu viu al vieţii, chiar al construcției rațiunii, 
dar în nici un caz un „Dumnezeu” produs de ei. 

lisus a astupat gura dificultăţilor saduchee. Învierea 
omului în veacul viitor stinge neajunsul și toată nedesă- 
vârşirea modului actual al existenței. 

A te căsători e o lege a veacului de acum. A renunţa 
la ea, când o poţi face, însemnează a trăi prefigurarea 
modului viitor al naturii omeneşti, a trăi cu anticipație 
metafizică; însemnează a trăi una din concluziile religi- 
ci, așa cum a trăit lisus. 

Om nou se naște 


Ca să ne dăm seama de semnificaţia cosmică pe care 
o are Naşterea din Vifleem [Betleem], o integrăm între 
marile referințe ale lui Dumnezeu la creație. 

Patru mari intervenţii ale lui Dumnezeu fac lumea 
să aibă o noimă, o explicaţie şi un sens. Acestea sunt ur- 
mătoarele: 1) Creaţia lumii, 2) Potopul, 3) Întruparea 
Mântuitorului și 4) Sfârşitul lumii. 

Intervenţii stihiale, după principalele Sale definiţii: 
astfel, de două ori Dumnezeu este „iubire” şi de două 
ori „sfârşit”. 

„lubire”: 

1) La zidirea făpturii, 

2) La refacerea făpturii prin Hristos. 

„Sfârşiv”: 

La potop, 

La sfârşitul lumii. „Dumnezeu e şi foc mistuitor” 
[Evrei 12, 29). 

Ordinea istorică a faptelor lui Dumnezeu e urmă- 
toarea: 

I. Creaţia lumii din iubire și după definiția: „Eu sunt 
începutul și sfârşitul”. Deși a preştiut totul, dar văzând 

cât s-a înmulțit răutatea oamenilor, „i-a părut rău și s-a 
căit Dumnezeu că a făcut pe om pe pământ” şi a zis: 
„Sosit-a înaintea feții Mele sfârşitul a tot omul” (Facerea 
6, 13). Aşa s-au deschis toate izvoarele adâncului şi ale 
cerului (Facerea 7, 11) şi a fost: 

II. Potopul. Dumnezeu şi-a dezlănțuit „căința”. 

Din nou faţa lui Dumnezeu este iubire. „Așa a iu- 
bit Dumnezeu lumea, încât şi pe singurul Său Fiu l-a 
dat, ca tot cel ce crede în EI să nu piară că să aibă viață 
veşnică”. E mai mare iubirea aceasta decât iubirea care 
a creat lumea. De data aceasta stăvilarele dragostei se 
ridică şi Acesta se naşte pe pământ în persoana lui lisus, 
pârjol pe cer în inimile oamenilor. Aceasta e a treia re- 
ferință stihială: 

HI. Întruparea lui Dumnezeu între oameni. 

Aceasta e proporția cosmică a Naşterii Domnului. 
De aceea azi se despică istoria omenirii în două și se în- 
cepe cu „unu” numărarea timpului în amândouă sensu- 
rile lui: spre începutul timpului și spre sfârșitul lui. 

Naşterea lui Iisus în istorie cumpăneşte istoria între 
început şi sfârșit. De altfel, Întruparea Mântuitorului e 
fapt absolut istoric, dătător de sens istoriei, iar începu- 
tul și sfârşitul creaţiei numai Dumnezeu le ştie [cf. Jov, 
cap. 38 şi urm.]. 

Lumea și veacurile sunt un interval al existenței, în- 
văluit de eternitate. Limitele de atingere ale lumii cu 
Dumnezeu, începutul și sfârșitul, nu mai sunt în știința 
omului. 

Nașterea lui Dumnezeu ca om e fapta iubirii nemăr- 
ginite a lui Dumnezeu, care transfigurează istoria cu 

sensul veșniciei. „Din Betleem — spunea profetul — are 
să vină Acela a Cărui obârşie e dintru început și se suie 
până la zilele veșniciei” (Miheia 5, 1). 

Pentru acest fapt, unic în creație, îngerii au propus 
oamenilor: „Mărire întru cei de sus lui Dumnezeu și pe 
pământ pace, între oameni bună învoire”. Cu lisus în- 
cepe era păcii. Cântecul început de îngeri trebuie con- 
tinuat de istorie. 

Pacea pe pământ e condiţionată de mărirea care se 
dă sau se refuză lui Dumnezeu. De asemenea, și pacea 
din suflet are aceeași condiţie. Autonomia rațiunii nu 
se poate constitui decât prin pierderea păcii, ceea ce e 
de fapt şi O înfrângere sau, mai sincer, o mărturisire a 
neajunsului, o tragedie a inerentului construcțiilor fără 
de Dumnezeu. 

Pacea de frică e o reală pierdere a păcii. lisus aduce 
omului pacea care vine de la Dumnezeu. Aceasta este un 
bun spiritual care nu poate fi creat sau menținut de arme. 
Dar nici nu s-a atins bine Dumnezeu de țărâna făpturii 
omenești din lumea Lui și [aceasta] s-a și cutremurat și a 
pus mâna pe sabie, să se apere de Împăratul Păcii. 

Nu tot așa s-au purtat păgânii. Cei trei înţelepţi și 
magi ai Răsăritului ĮI se închină și Îi depun aur la pi- 
cioare în semn de dajdie, ca unui Împărat peste ei. Iar 
în calitate de preoți, Îi aduc smirnă și tămâie, ca jertfă 
adevăratului Dumnezeu. 

Dacă pe jidovi i-a cutremurat și înspăimântat numai 
Naşterea Mântuitorului și I s-au arătat dușmani, repre- 
zentanții păgânismului, în schimb, I se închină ca unui 
Împărat şi Dumnezeu. 

Paradoxală primire I-au făcut oamenii: unii cu iu- 
birea, alții cu ura! De altfel, şi lisus i-a nedumerit de la 
început: a lăsat tronul Cerurilor pentru un staul și to- 
vărășia îngerilor pentru vitele din grajd. Cel ce a împo- 
dobit cerul cu stele se naşte într-o iesle — probabil locul 
cel mai curat pe care l-a găsit pe pământ. Cea mai aspră 
mustrare a trufiei omenești. 

Numai Dumnezeu, adâncul smereniei, o putea face. 
Naşterea Veșnicului în timp, a Atotputerniciei în dula- 
ma smereniei, a Celui mai presus de ființă Prunc în bra- 
jele Fecioarei nu poate să rămână un fapt de sub dintele 
vremii, un fapt sortit învechirii. 

Observăm că, cu cât timpul adaugă veacuri după 
veacuri, creând perspectivă, cu atât isus e mai mare și 
mai apropiat de noi. Cel născut de două ori, o dată din 
veșnicie și a doua oară din timp, a antrenat veșnicia în 
timp, încât veacurile repetă Naşterea Lui ca o renaștere 
a lor. Timpul inevitabil se învechește, numai veșnicia e 
nouă şi mereu aceeași. 

Cu veșnicia a învăluit Fl viaţa. Dumnezeu ne-a dat 
viața veşnică și această viaţă este întru Fiul Său. Cel ce 
are pe Fiul, are viață. Cel ce nu are pe Fiul lui Dumne- 
zeu, nu are viaţă [cf. Joan 5, 11-12]. 

Deşi onest, lisus nu este ca vreunul din oameni, 
chiar dacă acesta ar fi culmile omului, ca să cârpească 
cu petece de circumstanţă zdreanţa de fericire omeneas- 
că. lisus făureşte o nouă ordine spirituală în om. 

lisus S-a integrat naturii omenești, de aceea El e me- 
reu viu: și viu în Sine, ca fiinţă superioară, şi viu şi în 
noi, ca viață supremă și posibilitate nesfârşită de desă- 

vârșire. „Nu știți că Hristos este în voi? Afară dacă nu 
cumva sunteți creştini netrebnici” (Z7 Corinteni 13, 5). 
„Nu mai trăiesc eu, ci Hristos trăieşte în mine” [Gala- 
teni 2, 20]. „Pentru voi, copiii mei, trăiesc durerile de 
mamă, până ce Hristos va prinde chip în voi” [Galateni 
4, 19]. Deci, cum spune Clement Alexandrinul, „Dum- 
nezeu S-a făcut om, ca de la om să înveţi cum se face 
omul dumnezeu”. Acesta este omul cel nou, făptura cea 
nouă, omul născut de sus, omul cu reflexul veșniciei lui 
lisus răsfrânt în afară, în chip simplu, din toată ființa 
sa. Fiindcă lisus este Omul Cerului și S-a ţesut pe Sine 
în firea cea omenească, de aceea se impune E] tuturor 
oamenilor și tuturor veacurilor, cu atât mai mult cu cât 
ar vrea unii să scape de El. 

lisus cere istoriei decizia existenței sale. Dar istoria 
s-a arătat neputincioasă din primele ei zile. Așa a rămas 
şi mai rămâne. 

Prin faptul că lisus S-a ţesut destinului omenesc și 
prin faptul că omul trebuie să se decidă ce face cu Iisus 
se explică de ce istoria omului e așa de zbuciumată și 
veşnicia lui așa de hărţuită și mușcată de șerpii îndoie- 
lilor şi contrazicerilor. Așa se explică de ce „pentru Iisus 
oamenii s-au iubit și s-au urât, s-au măcelărit și s-au 
ajutat, au cunoscut extremităţile pasiunii şi ale jertfei. 
De El a atârnat soarta ştiinţei, a frumosului și a rațiunii. 
El este forța interioară pe care veacurile n-au putut-o is- 
tovi” [Couchoud]. „Amintirea Lui e vie pretutindenea, 
pe zidurile bisericilor și în şcoli, pe vârfurile clopotnițe- 
lor și ale munţilor, pe toate drumurile, la căpătâiul pa- 
turilor și al mormintelor. Distrugeţi ferestrele din bise- 

rici, luaţi icoanele din altar și de prin case: viaţa lui Iisus 
umple muzeele şi bibliotecile. Daţi foc liturghierelor, 
ceasloavelor și cărţilor de rugăciuni: Îi veți descoperi 
numele și cuvintele în toate cărțile literaturilor. Chiar și 
cei ce-L blesteamă nu fac decât să mărturisească, fără să 
vrea, prezenţa Lui” [Papini]. 

„Răsunetul tuturor oamenilor stăpâni ai lumii a în- 
cetat o dată cu zilele lor și cine se mai gândește să moa- 
ră pentru faima lor postumă? În jurul multora s-a făcut 
mult mai multă gălăgie ca în jurul lui Iisus; iar după 
mii de ani, numai în jurul lui Iisus își pun oamenii şi 
astăzi problema pe viaţă şi pe moarte, ca în primele zile. 
Numai Cineva mai viu ca oamenii, și Care e cu adevă- 
rat un ideal nemincinos al omului, poate înteţi lupta 
aceasta permanentă între oameni. Şi astăzi, în ziua Naş- 
terii Sale, unii ÎI iubesc, iar alţii ÎI urăsc. Oamenii sunt 
antrenați, unii, într-o patimă pentru patima Lui, iar al- 
ţii într-o patimă pentru misiunea Lui” [Stăniloae]. Unii 
sunt în destinul lui lisus, alții fără destin, nici sens. 

Deci, dacă întrebarea „Cine este lisus?” a crescut cu 
veacurile şi cere fiecărei generaţii un răspuns decisiv, 
noi nu putem răspunde decât într-un glas cu Tatăl, în- 
tr-o rostire cu îngerii, într-o propovăduire cu apostolii, 
într-o mărturisire cu mucenicii şi cu toți sfinții și într-o 
afirmare cu toată creștinătatea a două milenii: Acesta 
este Fiul lui Dumnezeu, Mântuitorul lumii. 

Saltul permanent al fiecărui Toma din îndoiala ome- 
nescă în certitudinea dumnezeiască. Dacă cineva a ajuns 
la siguranța aceasta și o poate acoperi cu viaţa, în acela 

s-a născut Iisus — naștere care-i deschide calea veşniciei 
încă fiind în veac. 

Cu lisus se naște și explicaţia omului, și explicația 
lumii. 


62 SEMINȚE DUHOVNICEŞTI 


[Rugăciunea şi postul] 


„Intoarceţi-vă la Mine din toată inima voastră, 
cu postiri, cu plâns și cu jelanie” 


(Proorocul Toil) 


Când locuitorii cetăţii Ninive au ajuns la cele mai 
mari fărădelegi, Dumnezeu a trimis la ei pe proorocul 
Iona, să le spună că peste 40 de zile cetatea lor va fi dis- 
trusă pentru fărădelegile lor. 

Auzind acestea, ninivitenii s-au spăimântat și au so- 
cotit că să facă cu toții rugăciune pentru a se înmuia 
inima lui Dumnezeu şi ca să obţină iertare. Au ținut cu 
toții post și s-au îmbrăcat cu sac și se rugau lui Dum- 
nezeu. 

Însuşi împăratul, auzind această veste înfricoşată, a 
coborât de pe tronul său și s-a îmbrăcat cu haine de sac, 
dezbrăcându-se de cele luxoase ale sale, și a ținut şi el 
post şi rugăciune împreună cu poporul. Pentru a întări 
şi mai tare rugăciunea, a poruncit ca să nu se mai dea 
nici dobitoacelor nimic de mâncare, nici de băut. 

Văzând Dumnezeu pocăința lor şi rugăciunile lor 
împletite cu post, Şi-a întors iarăși fața Sa spre ei și i-a 
iertat, scăpându-le cetatea de la prăpăd. 

lată deci importanţa rugăciunii împreunată cu pos- 
tul înaintea lui Dumnezeu. Însuşi Domnul nostru lisus 
Hristos a socotit ca înainte de a-Și începe activitatea Sa 
de propovăduitor să postească, făcând post negru 40 de 
zile. Dar diavolului nu-i convenea ceea ce avea de gând 
să facă Hristos, și anume să-i rărească adepţii lui, nu-i 
convenea de misiunea pe care a avut-o Hristos pe pă- 
mânt, şi anume să-i micșoreze sursa lui de suflete, care 
este această lume, arătându-i calea spre mântuire, și 
pentru aceasta a căutat să-L ispitească chiar în timpul 
pe când postea [cf. Matei 4, 1-11, şi Luca 4, 1-13]. 

Aceasta este și o dovadă că diavolul caută să-l ispi- 
tească pe om mai mult atunci când vede că el se în- 
dreaptă spre rugăciune, şi mai ales când posteşte. 

De multă vreme diavolul sta ascuns printre stâncile 
pe unde avea să treacă lisus şi aștepta ca să vină să-L is- 
pitească. Şi iată, lisus Hristos Îşi începe postul acolo pe 
munte, în pustiu. 

După un număr oarecare de zile, când diavolul a 
socotit că lisus Hristos a flămânzit, s-a dus la Dânsul și 
i-a zis: „De ești Fiul lui Dumnezeu, zi ca pietrele acestea 
să se facă pâine”. Deci, voind să-L împiedice pe Hris- 
tos să-Și poată duce la bun sfârșit postul, l-a îndemnat 
să spună să se facă pâine din piatră — care se şi făcea, 
dacă voia lisus — și astfel să mănânce. Dar lisus i-a răs- 
puns: „Scris este că nu numai cu pâine va trăi omul, ci 
şi cu tot cuvântul care iese din gura lui Dumnezew”. 
La acest răspuns, diavolul s-a dus de acolo, dar nu s-a 


astâmpărat. 

Venind a doua oară, L-a urcat pe lisus Omul pe ari- 
pa bisericii și I-a zis, tot cu cuvinte din Scriptură: „De 
eşti Fiul lui Dumnezeu, aruncă-le jos, căci scris este: 
Îngerilor Săi va porunci pentru Tine și pe mâini Te vor 
ridica, ca să nu-Îi loveşti de piatră piciorul Tău”. Dia- 
volul îndeamnă pe Iisus să se arunce de pe acea bise- 
rică, cu toate că nu s-ar fi lovit, dar prin aceasta ar fi 
ascultat de porunca lui. Văzându-i lisus viclenia, i-a răs- 
puns: „De asemenea este scris să nu ispiteşti pe Dom- 
nul Dumnezeul tău”. 

Văzând că nici de data aceea n-a reuşit, diavolul a 
venit a treia oară la lisus şi L-a urcat pe un munte înalt 
şi, arătându-l toate împărăţiile lumii, I-a zis: „Toate 
acestea Ți le voi da Ție, dacă vei cădea şi Te vei închi- 
na mie”. Văzând lisus că îndrăzneala diavolului a trecut 
peste măsură, s-a întors şi a zis aspru: „Lipsește, satano, 
de la Mine, căci scris este: Domnului Dumnezeu să te 
închini și numai Lui să-l slujești”. La acest răspuns dia- 
volul a plecat rușinat din fața lui Hristos, iar de atunci 
nici nu s-a mai apropiat de Dânsul decât prin oameni 
îndrăciţi, dar și atunci totdeauna a fost izgonit și înde- 
părtat cu asprime. 

Dacă diavolul a îndrăznit să ispitească pe Stăpânul lu- 
mii, atunci să nu credem că oamenii nu vor fi ispitiţi de 
el. Să nu credem, de asemenea, că în timpul când postim 
nu vom fi ispitiţi de el. În toată viața creștinul e ispitit de 
diavol, dar în timpul când postește şi când se gândește 
mai mult la Dumnezeu, cu atât mai mult este ispitit. 

Prima ispită cu care vine diavolul este aceea cu care a 
venit la Hristos, şi anume de a ne îndemna să mâncăm 

din alimente interzise de Biserică de a fi mâncate în acel 
timp [al postului]. 

De asemenea, vine prin mintea fiecăruia sau prin 
gura oamenilor şi spune: „Ce nevoie mai ai tu să postești, 
că doar ajunge să faci fapte bune şi vei fi mântui”. 

Un argument pe care îl va aduce va fi acesta: că doar 
toate mâncările sunt lăsate de Dumnezeu şi nu ceea ce 
bagi în gură te spurcă, ci ceea ce iese din gură. 

Dacă cercetăm toate religiile de pe fața pământului, 
vom vedea că toate cuprind în învățătura lor și postul. 
Apoi cu atât mai mult adevărata credinţă, care este cea 
ortodoxă, va avea chiar la baza ei postul, care înlesneşte 
calea spre mântuire. Deci nu ajung numai faptele bune, 
ci acestea [numai] împletite cu post şi rugăciune duc la 
adevărata mântuire. 

Este adevărat că toate mâncările sunt lăsate de Dum- 
nezeu și că nu ele spurcă pe om, dar, prin saţiul dat 
de ele, omul păcătuiește mai repede. Prin înfrânarea 
trupului de a nu mânca unele alimente, noi nu-i sati- 
sfacem poftele lui — care pofte duc aproape totdeauna 
spre păcat. Prin oprirea poftei, prin nesatisfacerea ei de 
a mânca acele alimente interzise, mai micșorăm — sau, 
mai bine zis, oprim — imboldul și pornirea spre păcat 
dare de diavol, căci mai repede se scufundă o corabie 
plină decât una goală. Deci vedem cum, indirect, mân- 
carea bună ajută la păcătuire. 


me 

|Samarineanca] 


După cum a făcut Sfântul Apostol Petru când a (cu- 
noscut) văzut mai întâi pe Mântuitorul, că a lăsat ime- 
diat corabie, peşti și nevastă, tot așa a lăsat și samari- 
neanca găleata la fântână, fără să bage de seamă că lasă 
şi pe Iisus, dar pe Care acum ÎL ducea în inima ei, făclie 
de lumină în cetatea Samariei. 

La aşa transformare s-a trezit samarineanca. 

Dar iată că venea delegația: mulți samarineni, care 
invită pe lisus să rămână cu ei. Și lisus rămâne cu sama- 
rinenii, toate zilele (Joan 4, 40). 

Taina lui Ilie şi loan 


Unii din ucenici au reţinut cuvântul lui Iisus despre 
înviere, care i-a scăpat lui Petru, și se întrebau între ei: 
„Ce poate să însemneze a învia din morţi?”. Şi nu gă- 
seau cu ce să se dumirească, decât cu ce auziseră de pe la 
cărturari. Deci L-au întrebat pe Iisus: „Pentru ce spui că 
trebuie să vie întâi Ilie?”. 

Se vede că Iisus provocase în sufletele cărturarilor în- 
trebările îndoielilor ultime, care i-au determinat să is- 
pitească adâncul Scripturii. Ei aşteptau pe Ilie, potrivit 
proorociei lui Maleahi (3, 23), care să le confirme pe 
Mesia. 

Şi a răspuns lisus: „Adevărat Ilie venind întâi, va rân- 
dui toate... Dar vă spun că Ilie a şi venit şi au făcut cu 
el ce au vrut, după cum este scris pentru dânsul” [Matei 
17, 12]. 

Îngerul Gavriil, vestindu-i lui Zaharia naşterea 
unui prunc — pe care-l cerea în rugăciuni —, preciza: 
„El va merge înaintea Domnului, cu duhul și puterea 
lui Ilie” (Zuca 1, 17). Fiul Zahariei ştim că a fost loan 
Botezătorul. (Cine ştie, dacă ar fi ştiut că pentru co- 
pilul acesta va avea să moară ucis între templu și altar, 

oare l-ar mai fi cerut? E o rânduială că noi nu ştim 
viitorul.) 

Dar loan era reîntruparea lui Ilie? „Cu duhul și pu- 
terea lui Ilie” n-ar putea merge şi altcineva, de pildă 
loan? A fost un singur suflet: o dată în Ilie, a doua oară 
în loan? Ar fi deci vieţi succesive? Reîncarnarea ar avea 
baze în Revelatie? 

Astea-s întrebările. Şi misterul. 


Când [loan] a trimis din temniță o întrebare lui 
lisus, cu prilejul acesta Iisus a mai precizat despre loan: 
„Ce aţi ieșit să vedeţi? Un prooroc? Da, zic vouă, şi mai 
mult decât un prooroc. Căci el este acela despre care s-a 
scris: «lată Eu trimit înaintea feței Tale, pe îngerul Meu, 
care va pregăti calea Ta, înaintea Ta»” [Matei 11, 9-10). 

Deci loan era Ilie, sau era înger? Atunci răpirea lui 
Ilie la cer să fi fost cauza transformării (strămutării — 
deşi nici acest cuvânt nu e bun) unui om în înger? 

Îngerii şi oamenii sunt ordine distincte dogmatic. 
Dar dacă Dumnezeu poate și din pietre să facă fii lui 
Avram sau pe măgärița lui Balam să vorbească omeneş- 
te, cine-l poate pune hotare? Că nu putea să fie înger 
mai înainte de aceea ne stau mărturie și cuvintele lui 
Iacov: „Ilie om păcătos asemenea nouă a fost, dar cu 
rugăciune s-a rugat...” [Iacov 5, 17]. 

Dar ce mai înţelegem atunci prin „înger”? 

Întâi înțelegem făpturile cerești, cetele îngerilor. 

Al doilea e înțelesul de „trimis al lui Dumnezeu”, cu 
o misiune. 

Pentru acest al doilea înțeles, găsim la Maleahi că și 
preoții sunt niște îngeri, când zice: „Buzele preotului 

cuprind ştiinţa şi din gura lui căutăm să iasă învățătura, 
căci el îngerul Domnului Savaot este” (Maleahi 2, 7). 

Dar în ce-l priveşte pe loan Botezătorul, echivalarea 

înger = trimis începe să nu mai fie mulțumitoare. Cu- 
„vintele: „lată, Eu trimit pe Îngerul Meu înaintea feţei 
Tale” ar fi ştirbite de înţeles. 

Apoi, la Schimbarea la Faţă a Domnului, vin pe față, 
şi vorbesc cu lisus, Moise şi cu Ilie. Moise din iad. Ilie 
din Rai sau din iad? Dacă îl considerăm pe Ilie inde- 
pendent de loan, atunci a venit din Rai. Dacă loan era 
Ilie, atunci știm din Predanie că loan a fost înaintemer- 
gător al Domnului și în iad. 

Că loan a fost înger, rămâne iarăși o întrebare: de ce 
loan e reprezentat în icoane de Biserica veche, îndată 
după tăierea capului (și cu el pe tavă), printr-un loan cu 
aripi, asemeni firii îngereşti? 

Deci îngerii pot reveni pe pământ în trupuri pămân- 
tești, ori de câte ori sunt trimişi? 

Reîncarnarea lor — deși numai unul [Ilie sau Ioan] 
„pune problema”, așa că să nu generalizăm — nu mai e 
propriu-zis doctrina indiană a reîncarnării. Reîncarnarea 
se referă numai la oameni — deosebirea între om și înger 
e o deosebire de natură, nu numai de desăvârşire —, deci 
oamenii forțați de karma, trebuie să se renască, să-și 
ispăşească fără să se ştie vinovăția [din vieţile anterioa- 
re], să se dezlipescă de dorința vieţii, până nu mai con- 
tractă legături care să-i reclame la ispășiri. Purificarea 
aceasta se face automat și necesită perioade de zeci de 
mii de ani. l 

Dacă doctrina acesta ar exprima adevărul, toată ico- 
nomia mântuirii omului, descoperită nouă prin Hris- 
tos, ar fi inutilă. Mântuirea era automată. Însăși venirea 
lui lisus n-ar mai fi avut rost. 

Dar fiindcă a venit lisus și a pus cu adevărat proble- 
ma mântuirii omului, reîncarnarea — mântuirea auto- 
mată — nu are nici o bază în Revelaţie. 

A mai spus și Sfântul Pavel: „... este rânduit oameni- 
lor o dată să moară, iar după aceea să fie judecata” (Evrei 
9, 27), deci nu e rânduit să fie vieți şi morți succesive. 

Ilie e prevăzut ca Ilie, înaintemergător, dar al zilei 
celei înfricoșate a Domnului, de la coptul neghinei 
pământului: „lar Eu vă trimit pe Ilie proorocul îna- 
inte de a veni ziua Domnului cea mare și înfricoşată” 


(Maleahi 3, 23). 


Lăsat-am întrebările să se ciocnească de toate stavi- 
lele îngăduite și să-și dovedească zădărnicia, izbindu-se 
de limite. 

Dincolo e Împărăţia Tainei. 

Dumnezeu ţine ascunse în mister rânduieli neştiute 
de îngeri şi oameni. 

Poate că, gândindu-se la aceste taine ale lui Dumne- 
zeu şi vorbindu-le în parte cu câţiva ucenici, lisus S-a 
transfigurat şi transpus în mister până la așa măsură 
că, venind apoi la ceilalți ucenici și la mulţime, pe care 
i-a găsit aproape certându-se, „toți s-au înfricoşat şi au 
alergat să I se închine”. Despre așa ceva nu avem știre să 
se mai fi făcut. 

Poate că ei au dezlegat cel mai bun răspuns, vrednic 
de Împărăţia Tainei. 

[Stăpânul] 


Am văzut: Stăpânul sta rezemat într-o ușă de gară, 
cu ochii pierduţi în zare, dar părea că vede toare tre- 
nurile, toţi oamenii din ele și toată lumea. Tremura de 
frig — așa mi se părea; însă am înţeles că o durere fără 
seamăn pentru ceca ce vede, aceea ÎI făcea să-l tremure 
gura. Cu adevărat „Omul durerii”. Peste tot avea înfăți- 
şare de cerșetor cu îmbrăcămintea, însă n-am prea luat 
seama la îmbrăcăminte, că peste măsură m-a izbit dure- 
rea Lui, cum n-am mai întâlnit niciodată nicăiri, dar și 
o frumuseţe pe care n-am mai întâlnit-o am văzut-o pe 
chipul Lui. O frumuseţe pe care n-o mai pot uita. N-a 
privit la mine, dar m-a văzut și m-am aprins de o dra- 
goste de a suferi cu El. Neștiind cu ce să-l ajut, cu cea 
mai mare grabă am dat fuga să-l dau din pâinea noas- 
tră. Şi când m-am întors cu pâinea nu L-am mai găsit, 
deşi nu trecuseră decât câteva secunde... 

Atunci am înţeles că m-am întâlnit cu Cel gol, în- 
setat, flămând și fără sălaș în lumea aceasta. Atunci am 


A 


înțeles în câteva clipe mai mult decât tot ce am învățat 


A 


în atâţia ani de zile. 

Dar în inimă mi s-a aprins un dor ce mă arde ca un 
foc de a suferi cu Fl, de a mă stinge pe mine de dragos- 
tea Lui și de neasemănata-l Cruce. 

Dau mărturie şi eu, nevrednicul, pentru cuvântul: 
„lată, Eu cu voi sunt în toate zilele, până la sfârșitul 
veacurilor” [Matei 28, 20]. 

Cei buni 


Se arată prin smerenia lor. Nu ţin seama de lucrurile 
lor personale și nu pun decât foarte puțin preț pe ele. 
Cât despre alţii, tot li se pare mai presus. În toate lucru- 
rile lor smerenia stăpâneşte. Cu cât lucrează mai mult, 
cu atât își plac mai puţin. Dorinţa vie este de a plăcea 
lui Dumnezeu. Tot ceea ce ostenesc ei pentru Dumne- 
zeu li se pare nimic. Sunt foarte fericiți când nu sunt 
băgaţi în seamă şi când sunt criticați de alții în lucrările 
lor. Când sunt lăudaţi de cineva, ei sunt foarte uimiți. 
Nu doresc altceva să învețe decât numai ce le este de fo- 
los. Cei smeriţi nu dau învățături nimănui. 

Liniștirea 


Petrecerea neîmprăștiată, ferită de orice grijă a vie- 
ţii, ca astfel omul să poată primi depărtarea de oameni 
şi de îmbrăţișări, să fugă de zgomot și de cel ce umblă 
răcnind ca un leu, căutând pe cine să înghită; prin în- 
tâlnirile şi grijile vieţii trebuie să aibă numai o singură 
grijă: cum să placă lui Dumnezeu mai mult și să-și facă 
sufletul neosândit în ceasul morţii; și ca să afle cu toată 
siguranța lucrurile fine ale dracilor și greșalele sale ce 
întrec nisipul mării. 

Cunoscându-le pe acestea, omul plânge de-a puru- 
rea, dar e mângâiat de Dumnezeu. 

Postul 


Postul cu măsură sau mâncarea o dată în zi — a nu se 
sătura. Mâncarea să fie de un singur fel de bucate ne- 
însemnate şi care se găsesc fără bătaie de cap și pe care 
nu le poftește sufletul. Să mânânce în fiecare zi un fel 
cu înfrânare. Vinul e folositor la bătrâneţe, la neputinţă 
şi la frig, și atunci puţin. Iar la tinereţe, la căldură și la 
sănătate, mai bună este apa, dar şi aceasta puţină, căci 
setea e mai bună decât toate. 


PR N a E 

Privegherea 


Este bine a folosi jumătate din noapte pentru somn, 
iar jumătate pentru psalmodie şi rugăciune; pentru sus- 
pine și lacrimi, ca prin postul și privegherea cu măsură 
să se facă supus sufletului trupul sănătos şi gata spre tot 
lucrul bun, iar sufletul să capete bărbăţie și luminare, ca 
să facă şi să vadă cele cuvenite. 

Psalmodia 


Rugăciunea trupească prin psalmi şi îngenuncheri, 
ca să se deşire trupul şi să se smerească sufletul; ca să 
fugă vrăjmașii noștri, dracii — şi să se apropie prietenii 
noștri, Îngerii —, și aşa să cunoască omul de unde cu- 
noaște ajutor. 

Rugăciunea 


Rugăciunea duhovnicească făcută prin minte, care se 
fereşte de orice gând. Stând mintea în cele zise și căzând 
la Dumnezeu cu înfrângeri ca grăite: cere numai ca să 
facă voia dumnezeiască întru toate faptele cugetărilor 
sale, neprimind nici un gând, sau figură, sau culoare, 
sau lumină, sau foc, sau peste tot altceva; ci ca una ce 
priveşte numai la Dumnezeu şi vorbeşte numai cu EI, 
fiind ajunsă fără formă, fără culoare, [pe] care se cade să 
o aibă cel lucrător. 

Citirea 


Pentru a învăţa din Dumnezeieştile Scripturi şi Vie- 
ţile Părinților cum să biruiască patimile şi să dobân- 
dească virtuțile. Pentru ca să umple mintea lui cu cu- 
vintele Duhului Sfânt şi să uite cuvintele și gândurile 
necuvioase, [pe] care le-a auzit fiind în afară de chilie, 
cel ce vrea să înveţe cunoştinţa de Dumnezeu nu trebu- 
ie să fie numai cu auzirea. Pentru că altceva este auzirea 
şi altceva este fapta. 

Cunoştinţa duhovnicească nu se iveşte numai din 
cugetare, ci se dă de la Dumnezeu, după har, celor sme- 
riți la cuget. Că cel ce citește Scripturile, poate le cu- 
noaște în parte; nu e de mirare, mai ales dacă e lucrător. 
Dar unul ca acesta nu are cunoștința lui Dumnezeu, 
ci trebuie să asculte cuvintele celor ce au cunoștință de 
Dumnezeu: Prooroci, Apostoli, Sfinţi Părinţi (Preoţi). 

Cum au murit 
Constantin Brâncoveanu 
şi copiii săi 


Plenipotenţiarul venețian la Țarigrad, Andreea 
Memno, a fost de faţă în ziua de 15 august (Sfânta Ma- 
ria) 1714, la scena execuţiei lui Constantin Brâncovea- 
nu Vodă şi a membrilor familiei sale, uciși din porunca 
sultanului Ahmet. În scrisoarea sa către dogele Veneţiei, 
plenipotenţiarul său raportează astfel: 

„Duminică 15 august de dimineaţă s-a tăiat capul 
bătrânului principe al Valahiei, tuturor fiilor lui şi unui 
boier care îi era vistier. 

lată cum s-a făcut: 

Încă de dimineaţă sultanul Ahmet se puse într-un 
caic împărătesc și veni la seraiul zis foişorul Ialikiacs, 
pe canalul Mării Negre, în faţa căruia era o mică piață, 
unde au adus pe Brâncoveanu Voievod, pe cei patru 
băieţi ai lui şi pe vistierul Văcărescu, i-au pus în ge- 
nunchi unul lângă altul, la oarecare depărtare, un 
gâde le-a scos căciulile din cap și sultanul i-a mustrat, 
făcându-i haini. Apoi le deteră voie a face o scurtă 
rugăciune. l 

Înainte de a se ridica securea asupra capului lor, 
fură întrebaţi de voiesc să se facă turci şi atunci vor fi 
iertați. | 
Glasul cel înăbușit de credință al bătrânului Brânco- 
veanu răsună și zise, spăimântat de această insultă: «Fiii 
mei! lată, toate avuţiile şi tot ce am avut, am pierdut. 
Să nu ne pierdem însă sufeletele! Staţi tare și bărbăteș- 
te, dragii mei, şi nu băgaţi seamă de moarte: priviţi la 
Hristos, Mântuitorul nostru, câte a răbdat pentru noi și 
cu ce moarte de ocară a murit; credeţi tare întru aceasta 
şi nu vă mișcați, nici vă clătiți din credința cea pravos- 
lavnică pentru viața și lumea aceasta». 

La aceste cuvinte, Ahmet se făcu ca un leu turbat și 
porunci să li se taie capetele. 

Gâdele înfiorător, ridică securea și capul marelui vis- 
tier Enache Văcărescu se rostogoli pe pământ. Apoi se 
începu cu uciderea copiilor. Când gâdele ridică secu- 
rea la capul feciorului celui mai tânăr al domnitorului, 
Beizadea Mateiaș, numai de 16 ani, acesta se îngrozi de 
spaimă. Sărmanul copilaș, văzând atâta sânge de la fraţii 
lui şi de la Văcărescu, se rugă de sultan să-l ierte, făgă- 
duindu-i că se va face turc. Însă părintele său, Domnul, 
al cărui cap căzu în urmă, înfruntă pe fiul său şi zise: 
«Mai bine mori în legea creștinească decât să te faci pă- 
gân, lepădându-e de lisus Hristos. pentru a trăi câțiva 
ani mai mult pe pământ». 

Copilaşul ascultă și, ridicând capul, cu glas îngeresc 
zise gâdelui: «Vreau să mor creștin, loveşte)». 

În urmă ucise şi pe Brâncoveanu. 

O, Doamne! O, Doamne! Pana îmi trenură când vă 
scriu, Excelenţă, ceea ce am văzut... 

Mă întreb [dacă] putut-a fi de față cineva să nu fi 
plâns, văzând capul nevinovatului Mateiaș, tânăr-ti- 
nerel, rostogolindu-se pe jos, lângă capul părintelui 
său, care se apropiase de al copilului... părea a-l 
îmbrăţișa... 

Gâdele, stropit de sângele creştinesc, face un salut 
sultanului și se retrage. Sultanul, însoţit de plenipo- 
tențiarii Germaniei, Rusiei, Angliei, se ridică să plece. 
Văzându-i cu ochii lăcrimaţi, spuse sultanul că regretă 
acum ceea ce a săvârșit”. 

Întrebarea celor cercaţi 


Despre orice cuvânt sau faptă se cade a întreba pe 
cei cercați, pentru ca nu cumva, din ncîncercare sau din 
plăcere de sine, înțelegând și făcând ceva unele în lo- 
cul altora, să rătăcească și să cadă în părerea de sine, 
închipuindu-și că ştie cum trebuie, neștiind încă nimic, 
cum zice Apostolul: monahul trebuie să aibă răbdare în 
toate cele vin asupra lui, pe care vrea Dumnezeu să le 
îngăduie asupra lui spre învăţătură, spre cercare, spre 
cunoaşterea slăbiciunii sale. Să nu se facă îndrăzneţ, 
să nu-și piardă nădejdea, în orice rău sau bine ce i s-ar 
întâmpla. 

E dator să se ferească de orice vis, de orice vorbă şi de 
orice lucru fără rost şi să cugete la numele lui Dumne- 
zeu mai des decât răsuflă, în toată vremea și în tot locul 
şi lucrul, şi să vadă la EI din suflet adunându-și mintea 
din toate lucrurile lumii şi căutând să facă numai voia 
lui Dumnezeu. Atunci începe mintea să-și vadă greșeala 
sa, [cea] ca nisipul mării, și aceasta este începutul lumi- 
nării sufletului şi dovada sănătății lui. 

Atunci începe să înţeleagă binefacerile lui Dumne- 
zeu şi greşelile sale. De atunci păzeşte poruncile întru 
cunoștință, de la cea dintâi până la cea din urmă, fiind- 

că şi Dumnezeu le-a pus ca pe o scară şi nu poate cum- 
va să treacă peste una ca să ajungă la alta, ci trebuie să 
înainteze de la cea dintâi la cea de a doua, și așa mai de- 
parte, [ceea ce] face pe om Dumnezeu prin Harul Celui 
ce le-a dăruit pe ele celor ce aleargă să le împlinească. 
Nici o altă făptură sau zidire, însuflețită sau neînsu- 
fleţită, n-a călcat voia lui Dumnezeu vreodată, ci numai 
firea omenească, [a omului] care, [deși] bucurându-se de 
multe binefaceri, a mâniat pe Dumnezeu necontenit. 


————— E — 

Milostenia 


Milostiv este acel ce miluieşte pe aproapele din cele 
ce le-a primit de la Dumnezeu, fie bani, fie mâncare, fie 
tărie, fie cuvânt de folos, fie rugăciune, fie putere de a 
mângâia pe cel ce are lipsă de ea, socotindu-se că e da- 
tornic, Săracul poate trăi fără să-l miluiască, după pu- 
terea sa; nu poate el însă să trăiască şi să se mântuiască. 
Milostenia desăvârşită este aceea pe care ne-a arătat-o 
Hristos, Care a răbdat moartea pentru noi, punându-se 
tuturor o pildă şi un chip, ca și noi să murim pentru 
alții, nu numai pentru prieteni, ci și pentru dușmani, 
când vremea o cere. De la frica de Dumnezeu trece 
omul la buna cinstire. De la aceasta vine cunoștința 
prin care e sfatul și dreapta socoteală. 

Ceasul primejdiei 


Mulţime de oameni însă nici grijă n-au de cuvinte- 
le chemării acesteia, oricât le-ar vedea cu ochii şi ar tre- 
ce prin ele. Dacă nici după asprimea unor atari chemări, 
care ustură pielea vieții, oamenii totuși nu se întorc la 
Dumnezeu, viaţa începe să fie în primejdie, încep neca- 
zurile morţii, surlele chemării a patra. Viaţa o avem de la 
Dumnezeu. Prin El trăim şi ne mişcăm și suntem. Adică 
Dumnezeu este Izvorul, Susţinătorul sau Destinul vieţii 
noastre. Dacă mergem așa, potrivit acestora, avem viața 
asigurată de Dumnezeu, iar dacă nu urmăm așa, ci în- 
câlcim viața noastră în toate fărădelegile și spurcăciunile 
care îndrăcesc și sufletul, și trupul, și o ducem așa vreme 
îndelungată, atunci Dumnezeu (după greșeala noastră) se 
desface de viaţa noastră. Totuși nu se desface îndată după 
greșeală, ci rabdă o vreme rătăcirea omului, a fiului Său 
mai mic, în tot chipul chemându-l. 

Până în sfârşit deznădăjduiește de mântuirea multora. 
lar moartea o avem de la ucigașul. 

Deci, când oamenii se bagă cu toţii în voile dracilor, 
viața le e în primejdie și primejduiesc și pe alții. Iar de se 
leagă ca robii cu inima de lumea aceasta și de voile trupu- 
lui, cele împotriva firii, mintea li se schimbă, încât nu mai 
deosebeşte adevărul de rătăcire; atunci Dumnezeu se în- 

depărtează din mintea, din inima și din viaţa lor, şi ajung 
că nu vor să mai ştie de Dumnezeu, şi așa vine osânda la 
moarte, și aşa vine prăpădul în fiecare rând de oameni. 

Întâi e moartea sufletească a ateismului, a necredin- 
ţei; pe urmă se arată și moartea din afară a trupului, după 
vrednicie şi spre înțelepţirea multora. La început oamenii 
trăiau mai mult. „Toate zilele lui Matusalem au fost 969 
de ani, apoi a murit” [Facerea 5, 27]. 

Cu trecerea de vreme, înmulțindu-se oamenii pe pă- 
mânt, s-a înmulțit și stricăciunea, desfrânarea în oame- 
nii aceştia, pentru că sunt numai trup; deci zilele lor [au 
ajuns] să fie numai 120 de ani. Iar după trecere de vreme 
şi înmulțirea fărădelegilor între oameni, zice: „Toate zilele 
vieţii noastre sunt 70 de ani, iar pentru cei mai în putere 
80 de ani, iar ce este mai mult decât acestea nu-i decât os- 
teneală și durere” [Psalmul 89, 10-11]. Așa erau în vremile 
de demult, astăzi mulțimea bolilor și desimea războaielor 
mult au mai scurtat viaţa oamenilor. 

Noi nu mai suntem sub împărăţia legii vechi, ci în îm- 
părăția Harului, câștigat nouă de Mântuitorul Hristos, ca 
să ne mântuim. Dar dacă nepriceputul de om se ţine îm- 
potriva lui Hristos, de dragul fărădelegilor, cade din Har 
sub lege și aşa atârnă asupra lui pedeapsa cu moartea nă- 
praznică, ce se împlinește prin războaie şi nenorociri, în- 
tocmai cum scrie la lege. Cel ce bare pe tatăl său și [pe] 
mama sa, să fie omorât. Cel ce va grăi de rău pe tatăl său, 
'sau pe mama sa, să fie omorât. 

Cine nu ascultă de preoţi, unul ca acela să moară. Pă- 
ziţi, deci, ziua de odihnă, căci ea-i sfântă pentru voi; cel ce 
o va întina, acela va fi omorât. Tot cel ce va face într-însa 
vreo lucrare, sufletul acela va fi stârpit din poporul Meu. 

Pe vrăjitori nu-i lăsaţi să trăiască. 

Tot cel ce se împreună cu dobitoacele să fie omorât. La 
nici o văduvă şi la nici un orfan să nu faceţi rău. Dar de le 
veţi face rău și ei vor striga către Mine, voi auzi plângerea 
lor și se va aprinde mânia Mea şi vă voi ucide cu sabia și 
vor fi femeile voastre văduve şi copiii voştri orfani. Dacă 
însă va ucide cineva cu vicleșug și cu bună știință pe apoa- 
pele său, să fie omorât. Cel ce scoate sabia, de sabie va 
pieri. Cei ce se împărtăşesc cu nevrednicie, furând Sfân- 
ta Împărtăşanie, încă se fac vinovaţi de moarte. Despre 
ei încă zice Sfântul Pavel: „Mulţi dintre voi sunt slăbiţi, 
bolnavi și o bună parte mor” [I Corinteni 11, 30]. Toți 
însă care cu bună știință fac unele ca acestea, fără ca să se 
pocăiască, vor muri în fărădelegile lor, în morţi năprazni- 
ce. Pentru că focul și grindina, foamea şi moartea, dinții 
fiarelor şi șerpii şi sabia izbânditoare, toate acestea spre pe- 
deapsă sunt făcute, ca să piardă pe cei necredincioși. 

Primul care a furat Sfânta Împărtășanie a fost Iuda, 
fiul pierzării, care s-a spânzurat și a căzut din spânzură- 
toare de și-a spart capul, și şi-a crăpat pântecele în două și 
i s-au vărsat toate măruntaiele, luând astfel plata fărădele- 
gilor sale. 

Iată ce lucruri trebuie să scoatem din noi şi dintre noi, 
că acestea aduc ceasul primejdiei de moarte şi robia atârnă 
nevăzut asupra vieții. 

lar dacă în loc de îndreptare, pentru care ne dă Dum- 
nezeu oarece vreme de răgaz, noi totuși ne îndărătnicim 
cu mintea împotriva voinței lui Dumnezeu, se întâmplă 
că, plinind măsura fărădelegilor, cade sabia și se împlântă 
în capul care nu mai are minte... 

Socotelile înţelepciunii cu moartea 


Când nu mai răspund oamenii la chemarea dragos- 
tei lui Dumnezeu, ei dau de asprimea dreptăţii Sale, 
atunci când spre pedepsirea răutăţii îngăduie războaie- 
le. Atunci viaţa oricui se află în primejdie de moarte — 
şi a celor de acasă, și a celor de pe fronturi. 

Să cercetăm între marginile îngăduite, [chestiunea] 
aceasta a războaielor, care pe mulți îi spală de fărădelegi 
în şiroaie de lacrimi. 

Luăm ca gând de ajutor întru darea răspunsului vo- 
inţa lui Dumnezeu, care urmărește ca toţi oamenii să se 
mântuiască şi la cunoştinţa Adevărului să vic. 

„Drept aceea Dumnezeu, Cel milostiv întru drep- 
tăţi, pe cei nebăgători de seamă sau potrivnici, dar to- 
tuși oameni cumsecade, chiar cu ajutorul primejdiei îi 
înduplecă să vrea şi ei ce vrea Dumnezeu, adică mân- 
tuirea, singurul lucru cu adevărat de trebuință. Al doi- 
lea gând de ajutor e primirea de mai înainte, ca bun, a 
ceea ce orânduiește şi face Dumnezeu: să ne bucurăm 
de hotărârea Lui, chiar dacă nu pricepem aceasta. lar 
gândul al treilea e că în suferința fără de voie s-au mân- 
tuit cuvioșii; tot așa şi cu suferinţele războaielor: mult 
mai mulţi se mântuiesc pe fronturi, decât s-ar mântui 

acasă. Obişnuit, lumea crede că mor în războaie cei răi 
şi scapă cei buni. Este şi nu este așa, că numai Dumne- 
zeu singur știe și ține socoteală fiecăruia. Unul din sfinți 
a zis: «Caprele eu sunt, iar oile Dumnezeu le cunoaște 
și le ştie»”. 

Pe urmă numai Dumnezeu ştie — şi precum știe, și 
face — dacă pentru cineva e mai de folos viața sau mai 
mult îi folosește mutarea din viață. Apoi Dumnezeu, 
[în] atotputernicia Sa, foloseşte şi pe cei răi, pe necre- 
dincioși, pe cei fără nici un Dumnezeu, ba chiar şi pe 
draci, ca printr-înșii să aducă mântuirea celor ce cu tot 
dinadinsul vrea [EI] să se mântuiască şi care sunt de 
mântuit. 

Aşa, bunăoară, cineva încărcat de păcate, cum l-au 
povăţuit cei trei prieteni ai săi, ajunge la strâmtoa- 
re şi nevoie mare. Necazurile îi mai topesc trupul, îi 
mai subțiază mintea și așa găsește pe Dumnezeu ca pe 
singura scăpare a sa din primejdie. Acum I se roagă 
pentru prima dată și poate ca niciodată. Deci cu pri- 
lejul târcoalelor morţii în jurul vieţii sale, Dumnezeu, 
în atotştiința Sa, văzându-l că s-a îndreptat pe calea 
bună pentru toate zilele lui, pe care le-ar mai avea de 
trăit, dacă ar fi cuminte, în chip nevăzut și minunat îl 
scapă de moarte sigură. Dacă însă îl ştie că mai târziu 
ar avea o pocăință și mai bună, îl va mai îngădui prin 
mai multe și mai grele primejdii, scăpându-l de fie- 
care, căci necazurile spală petele păcatelor de pe hai- 
na noastră nevăzută, şi mai târziu îl scoate din topi- 
toarea suferințelor, fie spre viața cea fără de trup, fie 

întorcându-l spre viața pământească, [dar] ca pe un 
înţelepţi. l 

Pe cei ce însă n-au statornicie în bine și iarăși s-ar în- 
toarce la rele, uitând făgăduinţa ce au făcut-o la strâm- 
torare, pe unii îi scoate din viaţa cea deșartă, atunci 
când după știința lui Dumnezeu au ajuns la cea mai 
bună pocăință din viaţa lor, ca în aceea să se ocrotească 
în veci fără de sfârșit. Aceștia așa-s mai de câștig pen- 
tru mântuire, primindu-i Dumnezeu cu o cât de câtă 
pocăință. 

Pe cei trecuţi prin suferinţe, care au câștigat întări- 
re şi statornicie spre bine, și printr-înşii ştie Dumne- 
zeu că ar dobândi mântuirea şi a altora, pe aceștia îi 
scapă și îi întoarce iar acasă. De cumva iarăşi se dedau 
stricăciunii şi îngrămădirii de păcate, iarăși îi cheamă 
la şcoală. 

Şi așa face, de câte ori trebuie şi cu toți câți 
trebuie... 

Cu cei răi — şi, după ştiinţa lui Dumnezeu, fără în- 
toarcere —, printre alte neștiute taine, are şi aceste două 
socoteli: sau îi pierde degrabă în chip năpraznic, ca să 
nu-și mai înmulțească relele, și așa mai ușor să se osân- 
dească, sau prin răutatea lor vrea să răsplătească, să is- 
păşească, să întoarcă sau să mântuiască pe oarecari din 
cei de acasă, mai războinici la pocăinţi sau îndărătnici 
la sfatul și rugămintea celor buni. Ia pe al treilea fel de 
oameni, pe cei buni, prin darul lui Dumnezeu, îi scoate 
din viaţa cea deşartă, fie ştiindu-i că ar avea să cadă mai 
târziu, tinzându-și la fărădelegi mâinile lor, și așa își în- 
greuiază sau își pierd mântuirea lor; fie că, plăcuţi fiind 

lui Dumnezeu, i-a pus la încercare și i-a aflat smeriţi, 
vrednici precum scrie: „lar dacă sunt câte unii răi fără 
de leac şi nu păţesc nimic din necazurile oamenilor, tre- 
buje că i-a lepădat Dumnezeu și-i lasă să se desăvârșeas- 
că în rele, ca să ia osânda veșnică”. 

O altă taină a lui Dumnezeu e și aceasta: nu pedep- 
sește toată răutatea tuturor aici și numaidecât, precum 
nici nu slăvește bunătatea tuturor aici și numaidecât. 
Că dacă ar face [așa], atunci și oamenii ar face binele de 
frică, mântuirea ar fi de silă, iar nu o faptă a libertăţii 
şi a dragostei. Apoi, dacă repede ar pedepsi și tot răul, 
Dumnezeu ar fi un fricos, un neputincios, la o măsură 
omenească, sau cel mult îngerească, și ne-ar da să înțele- 
gem că s-ar teme de rău şi-Și apără stăpânirea, cum fac 
oamenii; ci tocmai faptul că îngăduie răilor să-și facă 
de cap şi îi lasă pe oameni ncînfricaţi de pedeapsă nä- 
praznică ne dovedeşte atotputernicia Sa, veșnic liniștită 
asupra răului, atotputernicie sub ocrotirea căreia, prin 
virtutea credinţei, stăm liniștiți și noi, primind palmele 
şi scuipările răului ca pe niște mărturii ale neputinței 
aceluia în faţa atotputerniciei lui Dumnezeu, Care ne 
întăreşte cu liniștea Sa. 

Cu aceia că nu pedepseşte răutatea numaidecât îi în- 
tinde ispite puternice să se desăvârșească şi ea spre pe- 
deapsă sigură în ziua Judecăţii. 

„Tar dacă totuși uneori pedepseşte năpraznic vreo fä- 
rădelege, o face ca să mai pună frâu răutăţii între oa- 
meni, și mai ales să nu scadă în credinţă începătorii şi să. 
nu se piardă dintre oameni cunoștința răsplătirii după 
fapte. 

Deci, ori că răsplătește, ori că nu răsplătește, fie bi- 
nele, fie răul, un lucru e sigur: că vine o răsplată sigu- 
ră și veşnică și că biruieşte binele asupra răutăţii. Apoi, 
prin răbdarea multor neştiuţi de oameni, atotputernicia 
şi dreptatea lui Dumnezeu sfărâmă porţile iadului cu 
puterea Bisericii văzute şi nevăzute. Oricât ni s-ar părea 
de neobișnuit, dar adevărul acesta rămâne, că „Ne-a tri- 
mis Dumnezeu în lumea aceasta ca să ne învăţăm a ne 
lepăda de ea și să o căutăm pe cea adevărată”. 

Pentru iubitorii de Dumnezeu nu este durere, nu 
este primejdie — afară de păcat — și nu este moarte; ei 
trebuie fericiți şi urmaţi cu aceeași lepădare de sine și de 
viață, oricând vremea ne-ar cere-o. 

Deci nu sunt de plâns decât necredincioșii, care s-au 
stins în necredinţă ca niște înstrăinaţi și potrivnici lui 
Dumnezeu. Dar e bine să se ştie că viața în primejdie pe 
mulţi i-a scos din numărul morţilor și i-a primit Dum- 
nezeu din brațele morţii în Împărăţia Vieţii. Amin! . 

Cursele 


Unii își taie mintea în Scripturi. Cu trecerea de vre- 
me, satana s-a mai iscusit în rele. Pe cine poate să-l în- 
toarcă împotriva lui Dumnezeu o face, rânjind bucu- 
ros, pe cine iubeşte Dumnezeu, dar călătoreşte fără sfat 
şi întrebare, îl învaţă și el să iubească pe Dumnezeu și-l 
laudă că bine face, fără să priceapă unul ca acesta că a 
căzut la laudă străină şi că în credința lui s-a ivit un fir 

“subţire de putere vrăjmaşă. 

Vicleanul bagă de seamă ce face Dumnezeu şi face 
şi el la fel. Trimite Dumnezeu slujitori, trimite şi el; tri- 
mite Dumnezeu vedenie, se arată şi el; propovăduieşte 
Dumnezeu iubirea de oameni fără deosebire şi margini, 
propovăduieşte și el. Cu un cuvânt, contraface tot ceea 
ce face şi Dumnezeu, și dă de râpă pe oameni cu mulți- 
mea înşelăciunilor. 

S-a făcut de o îndrăzneală nemaipomenită, în- 
cât [chiar] lumina dumnezeiască o contraface, nu în 
înțelesul că s-ar putea apropia să strâmbe adevărata 
lumină, căci l-ar face scrum și nu poate sta într-însa, 
ci nălucește și el o lumină cu care amăgește pe cine 
poate şi pe cine vede că umblă cu îndrăzneală după 

daruri dumnezeiești înainte de dobândirea smereniei 
statornice. 

De aceea e bine să lămurim după putere și acest uci- 

_gaş vicleșug al nălucirilor, fiindcă de la o vreme încoa- 
ce mulți se ivesc și multă tulburare fac printre oameni. 
lată cum vine cursa aceasta. | 

Vicleanul are două feluri de momeli, după iubirea 
omului, care înclină fie spre pierzare, fie spre mântuire. 
Este o ispită a mântuirii în care au căzut mulți înșelați, 
zicând că sunt mântuiți, când de fapt nu au săvârșit nici 
alergarea şi nici după lege n-au luptat. Este și ispita sfin- 
ţenici, este și ispita misiunii sau a trimiterii de la Dum- 
nezeu, precum este și ispita muceniciei. În toate aceste 
ispite cad cei ce ocolesc osteneala, minţile înguste care 
spun că nu mai au nimic de făcut decât să creadă și să 
se socotească a fi ajuns sfințenia, misiunea, mucenicia și 
celelalte năluci ale minţii înșelate. Au și ei o osteneală: 
aceea de a ajunge la darurile mai presus de fire înainte 
de vreme și ispitind pe Dumnezeu. Deci nu-i de mirare 
că-i dă [Dumnezeu] în robia înșelătorului de minte, ca 
să-i chinuiască. 

Sunt unii [care], mai aprinși la minte, fie de la fire, 
fie de la boli, neavând cercarea dreptei socoteli, scân- 
cesc în inima lor după daruri mai presus de fire, îmbul- 
ziţi nu de vreo virtute, ci de iubirea de sine. 

Având aceştia iubirea fără minte, pe care vor s-o cin- 
stească' cu daruri mai presus de fire, Dumnezeu îngă- 
duie duhului rău să-i amăgească desăvârșit, ca pe unii 
ce îndrăznesc să se apropie de Dumnezeu necuraţi la 
inimă. 

De aceea, pentru îndrăzneală, îi dă pe seama viclea- 
nului să-i prăpădească. Astfel, când atârnă de Dumne- 
zeu o atare pedeapsă peste oarecarele, îl cercetează sa- 
tana luând chipul mincinos al lui Hristos și, grăindu-i 
cu mare blândețe, îi trântește o laudă cu care îl câştigă 
fulgerător şi poate pentru totdeauna, ca pe unul ce pe 
calea cea strâmtă şi cu chinuri, ce duce la Împărăţie, 
umblă după plăceri duhovniceşti. Iată-l cu momeala de 
gât! De acum, după oarecare școală a rătăcirii, când în- 
crederea îi va fi câștigată desăvârșit și îi va fi întărită, 
prin potriviri de semne prevestite, ajunge încrezut în 
sine şi în hristosul lui, încât și moarte de om e în stare 
să facă întemeindu-se pe Scriptură. Iată cum puiul de 
drac al iubirii de sine, făcându-se bărbat, şi ajutat prin 
vedenii mincinoase de tatăl său, tatăl minciunii, strâm- 
bă mintea bietului om, încât i se va părea păcatul virtu- 
te duhovnicească. Ba încă omorând pe cei care nu cred 
ca el, i se va părea că face slujbă lui Dumnezeu (Dum- 
nezeu Care l-a înşelat pe el). 

Când stai de vorbă cu unul din aceștia, te uimește 
convingerea și siguranţa lui, uneori şi legătura cu jude- 
cată a cuvintelor lui, și nu poți pătrunde repede că stai 
de vorbă cu un înșelat și un sărit la minte. Asta până 
nu-i afli prima spărtură a minţii, de la care apoi toa- 
te meșteșugurile vicleanului trebuie să-și dea arama pe 
faţă. l 

Trebuie să-i prinzi momeala pe care a înghițit-o şi 
care cel mai adesea e căderea la laudă, cu care tatăl min- 
ciunii și-a amăgit pruncul iubirii de sine, pe care l-a do- 

rit cu atâta osârdie cel amăgit la minte. Biserica înșiră 
printre păcatele minţii și prejudecățile. 

O mărturie din Scriptură a celor zise ne va dumeri 
mai bine. Era pe vremea proorocirilor mincinoși din zi-: 
lele lui Ilie și a regelui Ahab. Proorocul Ilie vestise rege- 
lui mustrarea lui Dumnezeu, necazurile și moartea ce-l 
va ajunge în zilele urmașilor săi. Duhul care a ieșit și a 
stat înaintea feţei Domnului, și s-a făcut duh mincinos 
în gura proorocilor, căruia i-a zis Domnul: „Du-te și fă 
cum ai zis!”, e același care a cerut de la Dumnezeu să 
cerce pe lov. l 

Cu îngăduirea lui Dumnezeu, satana îi cerne pe oa- 
meni și îi culege pe toți cei ce umblă în lumea aceasta 
după plăceri, chiar duhovnicești, numai să-i prindă, că 
încă nu s-au lepădat desăvârșit de iubirea de sine și de 
orice spurcăciune a vieţii, după atâta și atâta propovă- 
duire a (vieţii) Bisericii. Căci patima aceasta face pe om 
să cadă, lovit de săgețile laudei, și să se trezească cu min- 
tea înșelată şi sărită din socoteala smereniei. Căci iată, 
pe cei ce nu aveau curăţia vieții, [pe] lingăii de la curtea 
regelui Ahab, i-a dat înșelăciunii desăvârşite a duhului 
minciunii și sfatul lor era minciună și ispită regelui iu- 
bitor de slavă deșartă, ispită în care trebuia să cadă și 
regele — ascultătorul lor pentru păcatele sale. 

Ca şi înșelaţii aceia care l-au pălmuit pe adevăratul 
prooroc al lui Dumnezeu, așa și proorocii mincinoși 
din zilele noastre sunt de o îndrăzneală nemaipomenită 
şi pălmuiesc smerenia, dându-se pe ei drept ceva mare: 
„Ilie, Ioan, Hristos Fiul Omului, Dreptul Judecător” şi 
așa mai departe. Pretind ascultarea de oameni, pentru 

că Dumnezeu i-a trimis să spună la lume... lucruri de 
care îţi țiuie urechile auzindu-le şi-ţi îngheaţă inima. 

Pe semnele următoare se cunoaște că nu mai sunt 
întregi la minte: 

1. Se dau pe sine [drept] ceva mare, cum s-au dat, de 
altfel, toți ereticii vremurilor, pe care i-a afurisit Biserica 
prin Sfintele Soboare. 

2. Cad la laudă, având o smerenie mincinoasă. 

3. Se ţin pe sine mai presus de Scriptură (unul chiar 
mi-a rupt-o!), mai presus de Biserică, de Sfinţi. 

4. Mor după a fi ascultați și crezuți de oameni. 

5. Fierb de mânie când nu sunt luaţi în serios. 

6. Adesea au „grăire în duh” cu duhul care-i poartă 
şi-i învaţă. 

7. Nu vor nici în ruptul capului să-și controleze prin 
preoţi cele auzite de la duhul lor. 

8. Câte unii, cu toate acestea, arată o evlavie ne- 
obișnuită, mărturisind pe Hristos, pe Maica Domnului, 
făcându-şi și Sfânta Cruce, bătând metanii, sărutând 
icoana, ba și Sfânta Împărtășanie luând-o și jurându-se 
că sunt oamenii lui Dumnezeu, iar ei sunt înşelați. 

“9. Fac pe proorocii și împrăștie spaima între oameni. 
Multe proorocii li se împlinesc, dar multe nu. Asta atâr- 
nă de puterea de străvedere a „duhului” care le spune 
ce le spune, ca unul ce n-are învelitoarea trupului şi de 
aceea prinde cu oarecare vreme înainte cele ce apropie 
Dumnezeu de oameni. Dar asta nu e proorocie. l 

10. În numele dumnezeului lor, sunt în stare să 
omoare om, întemeindu-se pe Scriptură, că şi Avraam 

a fost în stare de o atare ascultare, iar Fines a şi făcut 

aceasta, și i s-a socotit aceasta râvnă pentru dumneze- 
ul său. Cu amăgirea ascultării până la ucidere de om a 
cercat vrăjmașul pe mulți în toate vremurile, chiar și pe 
pustnici (nu mai zic pe oamenii lumii). Teroriști ai su- 
fetelor simple. 

11. Sar de la un lucru la altul şi leagă lucrurile fără 
nici o legătură. Tălmăcesc greșit, strâmbă adevărul şi se 
propovăduiesc din Scripturi mai mult pe ei înşişi decât 
pe Dumnezeu, mergând grăbit spre cea din urmă sfărâ- 
mare și sărire a minții. 

12. În preajma lor simţi tulburare și primejdie, căci 
mulți dintre ei au fost pe la case de nebuni, sau vor tre- 
bui să se ducă. 

Nu-i blândeţe pe chipul lor. 

Nu-i ocărâm, ci ne păzim și învăţăm şi pe alții să 
se păzească, și ne înfricoşăm cât de groaznic și-au tăiat 
mintea în Scripturi. 

Totuși, pe cât se poate, să încercăm a-i înțelege, lä- 
murind adevărul lucrurilor şi meşteșugurile vicleanului. 
E ştiut că făcând omul gândurile și voile celui rău, in- 
tră acela în el. Sau altfel zicând: iubind cele rele, prin 
firul acestei iubiri intră vrăjmașul în cetate, adică prin 
cele de-a stânga, sare în cealaltă margine, de-a dreapta 
de tot, căutând acolo să-l amăgească, ca să-i dea omul 
crezare, îi trânteşte o laudă pentru mulțimea credinţei 
în Dumnezeu şi a iubirii virtuții şi-l îndeamnă ca fără 
măsură și fără întrebare să se silească în aceasta. Pe unul 
îl trezește la rugăciune, silindu-se să-i strecoare în minte 
şi în inimă părerea mare despre sine, precum că pe el îl 
trezesc îngerii la pravilă. Sau dacă cel ochit spre înşela- 

re nu e chiar așa de virtuos, îi mai îngăduie să pipe, să 
bea, zicându-i gândurile că trebuie putere şi nu-i păcat. 
Pe unul l-a săgetat arătându-i-se în chipul lui Hristos 
şi spunându-i: „Pentru dumneata mai răsare soarele”. 
„ Douăzeci și cinci de ani l-a mai dăscălit ca să ajungă 
să se creadă pe sine că el e Fiul Omului din Scriptură 
şi Dreptul Judecător care va despărți oile de capre și va 
întemeia Împărăţia lui Dumnezeu pe pământ, şi că în 
zilele lui va fi sfârșitul și judecata care se va face prin el. 
De aceea au zis Părinţii că întotdeauna extremele sunt 
ale diavolului. 

Deci, ca să înţelegem mai bine lucrul acesta subţire 
şi rostul pentru toți al celor scrise, ne folosim de icoana 
celor trei iubiri ale celor trei ucenici ai Domnului: Pe- 
tru, Iuda și Ioan [a se vedea textul următor]. Amin. 

Greşalele iubirii 


şi dreapta socoteală 


Aceşti ucenici ai Domnului, din pricina iubirii lor 
aprinse, fiecare au făcut câte o greșeală în ucenicia lor. 
Doi s-au îndreptat, unul s-a surpat. Astfel, într-o că- 
Jătorie, când oamenii dintr-o cetate oarecare, recunos- 
cându-i, n-au voit să-i primească, Iacob şi loan [au zis]: 
„Să ne rugăm ca Ilie să pogoare foc din cer peste ei, 
să-i arză” [Luca 9, 54]. Cinstea şi preţul pe care-l avea 
Domnul în inima lor, precum și râvna şi iuțimea lor 
încă nu le aveau în cumpănă şi cu dreaptă socoteală, și 
așa au ars o greşeală. Mântuitorul i-a adus la blândeţe 
şi la dreapta socoteală, povățuindu-i: „Nu ştiţi ce duh 
grăiește prin voi aceasta” [Luca 9, 55]. 

După frumoasa mărturisire de credință: „Iu eşti 
Hristos, Fiul lui Dumnezeu celui viu!” [Matei 16, 16] 
şi după lauda Mântuitorului — Care în aşa fel i-a spus-o 
ca oarecum să-l ferească de primejdia laudei şi a părerii 
de sine —, când lisus a început să le spună Apostolilor 
despre patimile și răstignirea sa, Petru, în iubirea lui, 
n-a putut răbda o socoteală ca aceea. Atunci, ca unul 
ce nu avea și cunoștința tainelor lui Dumnezeu, care să 

ţie cumpăna dreptăţii cu puterea iubirii aprinse și înţe- 
lese omeneşte, căpătă de la Dumnezeu palmele acestea: 
„Înapoia Mea, satano! Sminteală-Mi eşti!” [Matei 16, 
23]. Sigur că nu Petru era Satana, ci un gând al sata- 
nei intrase și se exprimase prin gura lui Petru, căci era 
o spărtură, o descumpănire între puterile lui sufletești: 
cunoștință, dragoste și iuţime. Şi se vede că încă nu s-a 
tămăduit cu îndreptarea aceea. Mai bătrân fiind şi mai 
greu de leac, iubirea lui încă nu se strămutase, ci mai 
ţinea ceva și pentru sine. 

Iuda voia ca și Mântuitorul să iubească ce iubește el, 
adică să întemeieze o împărăție pământească a cerurilor 
şi Iisus să Se [facă] împărat, iar el mare sfetnic, vistier- 
nic al arginţilor, că tare era umilit să fie trimis descult, 
fără traistă şi fără băț, să propovăduiască o împărăție pe 
care nu o vedea cu ochii săi de lut și pentru care n-avea 
decât o zdreanță de pungă goală. 

Aşa fiind făcut, parcă era de un gând cu tot neamul 
său. De aceea, deși Mântuitorul l-a iubit și l-a înzestrat 
cu daruri întocmai ca și pe ceilalţi, totuși a rămas evreul 
fără leac, iubind un Dumnezeu al veacului de acum, iar 
pe lisus, Care nu corespundea iubirii sale pământești, 
L-a vândut cu 30 de arginti, câștig ce a mai putut să 
scoată pentru slujba de trei ani. 

Judecata milostivă 


De obicei oamenii nu se întorc la Dumnezeu de- 
cât atunci când dau de primejdie, adică atunci când îi 
ajunge dreptatea dumnezeiască din urmă şi trebuie să 
dea seama de ce au făcut. 

Nu e rău să te întorci la Dumnezeu nici chiar atunci, 
în ceasul al unsprezecelea, însă ar fi cu mult mai bine 
să vii de bună voie la rosturile tale veşnice și nu tras de 
mânecă sau pălit cu prăjina din urmă. 

Dacă am fi mai simțiţi, am vedea că Dumnezeu, 
Milostivul, Preamilostivul, ne îmbie cu iubirea, încă 
din dimineaţa vieții, Taina Sfântă a Pocăinţei, ca să nu 
ajungem, către seara vieţii, așa de îmblătiţi în rele. Tai- 
na Pocăinței este judecata milostivă ce o face Dumne- 
zeu cu noi păcătoşii, când mergem noi de bună voie şi 
ne mărturisim greșalele. 

Mare este Taina Pocăinţei! Nu numai că te faci din 
rău bun, din vrăjmaş al lui Dumnezeu, prieten al Lui, 
ci și pentru că un lucru aşa de mare e acoperit cu chip 
smerit. Mila cea fără de margini a Tatălui, ca să scape 
pe fiii Săi de judecata cea aspră a dreptăţii după fapte, 
le trimite coborând din ceruri pe Fiul Său cel Mare, să 

le facă o judecată milostivă şi fără nici o înfricoșare, şi 
iarăși să-i împace cu Sine. 

Poate tocmai pentru că e așa de smerită judecata 
aceasta milostivă, nu pot să vină la mântuitoarea ei bi- 
nefacere aproape nici unul dintre cei cu mintea plină de 
ştiinţă... şi afumată de mândrie. Cum să poată ei, care 
ştiu totul, ei, care stăpânesc peste oameni, să vină în 
genunchi înaintea unui simplu preot şi să-și înșire toate 
fărădelegile şi toate scârbele lor? Nu, asta mândria n-o 
poate: să vie de bună voie la smerenie. De aceea ei dau 
de asprimea dreptăţii, care îi fierbe în zeama lor până li 
se înmoaie oasele trufiei. 

Taina Pocăinţei sau Mărturisirea e al doilea botez: 
„Botezul lacrimilor”. 

Sunt trei botezuri, care ne curățesc de toate păcatele: 
primul, [prin] care intrăm în obştea creștină, e botezul 
din apă și din duh, sau nașterea a doua, când suntem 
înzestrați cu darurile Duhului Sfânt după atotştiința de 
mai înainte a lui Dumnezeu. Acesta nu se mai repetă. 

Al doilea botez e botezul pocăinței și al lacrimilor, 
pe care îl putem face și trebuie făcut ori de câte ori ni se 
încarcă conștiința cu greșeli față de Dumnezeu, față de 
oameni şi față de noi înşine. 

Iar al treilea e botezul sângelui, care dacă se întâmplă 
să fie necăutat de noi, de asemenea ne spală de toate pă- 
catele, mai ales dacă ne-a venit din hotărâta mărturisire 
a lui Dumnezeu cel în Treime închinat și a Sfintei Sale 
Biserici. Acesta e un dar pe care îl dă Dumnezeu cui și 
cui, din vreme în vreme, mai ales în vreme de prigoană 
a credinţei creştine dreptmăritoare. 

Acesta iarăși nu se mai repetă și nu atârnă de noi în 
privinţa venirii, ci numai în privința primirii. Sfântul 
Chiril ne învaţă: 

„Dacă cineva nu primește botezul, nu se mântuiește, 
afară numai de mucenici, care primesc Împărăţia şi fără 
de apă. Mântuitorul, când a mântuit lumea pe cruce și 
când i s-a împuns coasta, a izvorât sânge și apă, ca să 
se boteze cu apă cei ce se botează în vremea prigoane- 
lor. Mântuitorul numește și mucenicia botez, când zice: 
«Puteţi să beţi paharul pe care Eu îl beau și să vă bote- 
zați cu botezul cu care Eu Mă botez?» [Matei 20, 22]. 

E lucru de mirare că pentru pricini pământești se 
găsesc unii și milioane de oameni care merg cântând 
la moarte, dar pentru Împărăţia cerurilor abia se mai 
găsesc puţini, din când în când, care să fie liniștiți și bu- 
curoși de moarte... 

Pentru aceasta trebuie ochii spălați mai bine, ca să 
vadă mai departe decât stadia vieţii acesteia vremelnice, 
precum erau odată Sfinții Mărturisitori ai lui Dumne- 
zeu, fericiţi să treacă prin porţile focului și ascuţişul sa- 
biei, la Împăratul sufletelor, Mântuitorul nostru. 

Un tovarăș nevăzut şi bun 


Toţi oamenii, fără deosebire, suntem în aceeași 
vreme și fiii oamenilor, și fiii lui Dumnezeu (Zoan 1, 
12-13), adică după trup suntem făpturi pământești, 
iar după duh făpturi cerești; care însă petrecem pe 
pământ o vreme și iarăși la Dumnezeu ne întoarcem 
şi ajungem iar Acasă! Fericit este cine se întoarce de 
bunăvoie! 

Unii însă nu se mai întorc... Sunt cei ce ascultă de 
vraja vrăjmașă care-i scoate din cale și cu pofte pieri- 
toare îi încâlceşte în lume. Vraja aceea a păcatului cu 
vremea le slăbeşte mintea și de aşa fel le-o întoarce încât 
ajung să zică binelui rău și răului bine, din fiii lui Dum- 
nezeu facându-se vrăjmașii lui Dumnezeu. Vremea li se 
gată, lumina minţii li se stinge și așa îi prinde noaptea 
(Ioan 9, 4) — moartea — rămași rătăciți de Dumnezeu și 
neîntorși Acasă. 

Aici e toată drama omului căzut între tâlhari, pe când 
se pogora din Ierusalim în Ierihon, adică a lui Adam, cu 
toți urmașii, părăsind raiul pentru lumea aceasta. 

Dar s-a pogorât din ceruri Samarineanul milostiv. El 
e cel ce ne-a făcut datori să ştim ce suntem, cine ni-s 
părinţii, de unde venim, ce-i cu noi pe aici și, într-o 

lume cu viclene primejdii, cum să ne purtăm, cine ne 
cheamă Acasă și cine ne întinde momelele. Că de la câr- 
ma minţii atârnă încotro pornim și unde să ajungem. 
Calea mântuirii e chiar Cărarea pe care a mers 
Dumnezeu Însuși ca om adevărat, făcându-ni-se pildă 
întru toate şi dându-ne îndrăzneală. Pe cărarea mântui- 
rii însă merg două feluri de călători, căci de atunci un 
tovarăș nevăzut şi bun merge cu noi, cu fiecare, în toate 
zilele, cu fiecare rând de oameni, până la sfârşitul vea- 


cului [cf. Matei 28, 20]. 


E e e i a i, 
108 SEMINȚE DUHOVNICEȘTI 


Cărarea Sfântului Pavel 


Ajunși la acest loc al depănării cuvântului, e bine 
să mai lămurim câteva lucruri, dintre care cel dintâi e 
îndreptarea părerii greşite ce o au unii creștini despre 
mântuirea în dar, pe care a câștigat-o lisus Hristos pen- 
tru noi. Din aceste cuvinte nu urmează că noi trebuie 
doar să credem că suntem mântuiţi şi cu asta am făcut 
tot ce ar atârna de noi. Iată cum a înţeles Sfântul Pavel 
pe Domnul şi cum i-a urmat cărarea, după cuvintele 
Sfântului Maxim: „Pavel așa se lupta împotriva dracilor, 
care lucrează în trup plăcerile, alungându-i prin nepu- 
tința trupului. El, Pavel, ne arată cu faptele și chipul 
biruinţei împotriva vicleanului, care luptă să aducă pe 
credincioși la ușă, stăruind împotriva lor (a Apostoli- 
lor), pe oamenii mai nebăgători de seamă, ce, ispitiți 
prin ei, să-i facă să calce porunca iubirii. Dar Sfântul 
Pavel zice: «Ocărâţi fiind, binecuvântăm; prigoniţi, noi 
răbdăm; huliți, noi mângâiem; ca o lepădătură ne-am 
făcut, gunoiul tuturora până astăzi» [7 Corinteni 4, 
12-13]. Dracii au pus la cale hulirea şi prigonirea lui, ca 
să-l mişte la ura celui ce îl ocărăşte, îl urăște și îl prigo- 
neşte. E] avea ca scop să-l facă să calce porunca iubirii. 
lar Apostolul, cunoscând gândurile lor, binecuvânta pe 

cei ce-l ocărau, răbda pe cei ce-l prigoneau şi mângâ- 
ia pe cei ce-l huleau, ca să depărteze dincolo pe dracii 
care lucrau aceasta și să se unească cu Bunul Dumne- 
zeu. Deci pe potrivnicii care lucrau aceasta îi zădărnicea 
prin acest chip al luptei, biruind pururea răul prin bine, 
după asemănarea Mântuitorului. Aşa a slobozit Pavel 
mulțime de lume de sub puterea viclenilor şi a unit-o 
cu Dumnezeu, el și ceilalți Apostoli, biruind prin în- 
frângerile lor pe cei ce nădăjduiau să-i învingă. Dacă şi 
tu, frate, vei urmări acest scop, vei putea să iubeşti pe 
cei de te urăsc; iar de nu, e cu neputinţă. Darul mântui- 
rii se dobândește, chiar ca dar, cu mare luptă. 

Pilda Mântuitorului i-a prilejuit Sfântului Pavel 
multe și adânci meditații. Iată de data aceasta un pă- 
cătos, întru totul asemenea nouă, năzuind spre ţintă 
fără să se fi [......]”, „credinţa am păzit; de acum aştept 
cununa” — unirea desăvârșită cu Hristos. Deci nu mai 
avem motiv să spunem, scuzându-ne lenea, că lisus a 
fost Dumnezeu — și așa a biruit puterile potrivnice și 
îndărătnicia firii. 


* Cuvânt indescifrabil în manuscris. 


ÎI a a O a INI 

Despre dragoste 


Nu dori să fii stimat și iubit de oameni, cu deosebi- 
re [pentru] că aceasta se cuvine numai lui Dumnezeu, 
Care n-are Lui asemănare. Nu dori a avea întâiul loc 
în inima ta cineva, că aceasta se cuvine să fie închinată 
numai lui Dumnezeu; nici altul să cuprindă în inima 
ta locul acesta, ci Hristos să-L cuprindă în tine și în tot 
omul bun. În vremea ispitelor, să nu părăsești mânăsti- 
rea ta, ci suferă cu vitejie valurile gândurilor, și mai ales 
pe cele ale deznădejdii și ale moleșelii. Căci aşa fiind 
probat cu bun rost prin necazuri, vei dobândi o nădej- 
de şi mai întărită în Dumnezeu, iar de o vei părăsi, te 
vei afla neprobat, lipsit de bărbăţie și nestatornic. 

De vrei să nu cazi din dragostea cea după Dumne- 
zeu, să nu lași nici pe fratele tău să se culce întristat îm- 
potriva ta, nici tu să nu te culci scârbit împotriva lui: ci 
„mergi şi te împacă cu fratele tău”, şi, venind, adu-l lui 
Hristos, cu cunoștință curată, prin rugăciune stăruitoa- 
re, darul dragostei. 

Nu da urechea ta limbii celui ce defaimă, nici limba 
ta urechii iubitorului de ponegrire, ascultând sau gră- 
ind cu plăcere cele rele, împotriva aproapelui, ca să nu 

cazi din dragostea cea dumnezeiască și să te afli străin 
de viaţa veșnică. 

Nu primi bârfele împotriva părintelui tău, nici nu-l 
încuraja pe cel ce-l necinstește pe el, ca să nu se mânie 
Domnul pentru faptele tale şi să te stârpească din pä- 
mântul celor vii. Închide gura celui ce bârfeşte la ure- 
chile gurii tale, că săvârșeşti păcatul îndoit împreună 
cu acela. Pe tine obişnuiește-te cu patima, iar pe acela 
oprindu-l de a flecări împotriva aproapelui. 

Să nu lovești niciodată pe vreunul dintre fraţi, mai 
ales fără pricină și fără judecată, ca nu cumva, nerăb- 
dând jignirea, să plece şi să nu mai scapi niciodată de 
mustrarea conștiinței, aducându-ți (aminte) pururea 
întristarea în vremea rugăciunii și răpindu-ți mintea de 
la dumnezeiasca îndrăznire. 

Să nu suferi bănuieli sau măcar oameni care aduc 
sminteli împotriva altora. Căci cei ce primesc sminte- 
lile în orice chip, față de cele ce se întâmplă, cu voie 
sau fără de voie, nu cunosc calea păcii, care duce, prin 
dragoste, la cunoştinţa lui Dumnezeu pe cei ce o iubesc 
pe ea. Încă nu are dragoste desăvârșită cel ce se mai ia 
după puterile oamenilor, de pildă pe unul iubindu-l, iar 
pe altul urându-l, pentru pricina aceasta sau aceea, sau 
pe același o dată iubindu-l, altă dată urându-l pentru 
aceleași pricini. 

Oamenii se iubesc unii pe alţii fie în chip vrednic de 
laudă, fie în chip vrednic de ocară; pentru o pricină sau 
pentru Dumnezeu, cum iubeşte cel virtuos pe toți, atât 
pe cel virtuos, cât şi pe cel ce încă nu este virtuos; sau 
pentru iubirea de argint, cum iubește cineva pe cel bo- 

gat pentru a primi bani; sau pentru plăcere, ca cel ce-și 
slujeşte stomacul și cele de sub stomac. 

Dragostea cea dintâi este vrednică de laudă, a doua 
este mijlocie, celelalte sunt pătimașe. 

Dacă pe unii îi urăști, pe alții nici nu-i iubeşti, nici 
nu-i urăști, şi pe alţii iarăși îi iubeşti foarte tare, din 
această ncegalitate cunoaște că ești departe de dragos- 
tea desăvârşită, care cere să iubeşti pe tot omul la fel, 
deopotrivă. 

Dragostea ne face să iubim pe Dumnezeu deasupra 
tuturor lucrurilor, şi aceasta nu se poate decât numai 
prin lepădarea de sine și de toate. 

Fiecare din voi, dacă se leapădă de tot ce are, nu poa- 
te să nu fie Mie ucenic. 

„Iată acum ce este bun sau ce este frumos, fără nu- 
mai a locui fraţii împreună” [Psalmul 132, 1], că întru 
aceasta a făgăduit Domnul viața de veci. 


i 

Iubirea e cărarea 


Potrivnicul L-a încercat pe Domnul prin aceste trei: 
prin neputinţa trupului, prin slava deșartă și prin ispi- 
tirea de Dumnezeu. Toate aceste ispite au ascuns în ele 
momeala plăcerii sau acul păcatului, însă în chip felurit. 
Toate la un loc alcătuiesc chipul dintâi al vrăjmașului 
sau, după Sfântul Maxim, ispita prin plăcere. 

Tot războiul potrivnicului acesta a fost: să-L. facă pe 
Domnul să calce dragostea către Dumnezeu ca Tată. 
Căci ştie vrăjmașul că plăcerea pământească, pentru cine 
umblă după ea, are drăceasca putere ca să desfacă pe om 
de dragostea lui Dumnezeu și să o întoarcă spre plăcerea 
a orice altceva afară de Dumnezeu. 

Prin urmare, dacă mai avem inima prinsă de ceva de 
pe pământ, stăpânitorul lumii acesteia încă ne mai ţine 
legaţi în împărăţia lui, de vreme ce dragostea noastră că- 
tre Dumnezeu încă ne-a ars. După ce Domnul l-a bătut 
pe diavolul în pustia Carantaniei, a venit ca să-l bată şi 
între oameni. 

Satana i-a răsculat împotriva Mântuitorului pe oame- 
nii puternici de atunci, viclenii vremii, cărturarii și fa- 
riseii (lumii vechi), unelte ale sale, oameni slabi, dar cu 
putere mare, ca doar lisus îi va blestema sau îi va uri, gre- 
şind măcar împotriva celei de a doua porunci, porunca 

iubirii de oameni. Aceasta este, cum zice Sfântul Maxim, 
ispita a doua prin durere, care e stârnită de potrivnicul cu 
menirea de a învrăjbi pe lisus cu oamenii și pe oameni 
întreolaltă. 

Iată cuvintele Sfântului Maxim Mărturisitorul despre 
acest numit al doilea fel de ispită pe care l-a avut Mân- 
tuitorul de învins. După ce, așadar, prin biruinţa asupra 
primei ispite, cea prin plăcere, a zădărnicit planul puteri- 
lor, căpeteniilor şi stăpâniilor celor rele, Domnul le-a în- 
găduit să-şi pună în lucrare și al doilea atac, adică să vină 
încercarea ce le mai rămăsese: ispita prin dureri. 

Să urmărim, deci, uneltirile potrivnicilor, să vedem 
metoda lor şi metoda lui Dumnezeu, tot cam în cuvinte- 
le Sfântului Maxim. 

Neputând vrăjmașul să-L facă pe Domnul să calce po- 
runca iubirii de Dumnezeu prin cele ce i le-a făgăduit în 
pustie, s-a străduit pe urmă, după ce a [relvenit în lume, 
cu ajutorul nelegiuiților iudei, să-L facă să calce porunca 
iubirii de oameni. Satana (care înseamnă „potrivnic”) îi 
îndemna pe cărturari și farisei la felurite meşteşuguri îm- 
potriva lui lisus, ca neputând răbda încercările, cum cre- 
dea el, să fie adus să-i urască pe cei ce-i întindeau curse 
şi așa să calce porunca iubirii de oameni. Dar Domnul, 
ca un Dumnezeu cunoscând gândurile potrivnicului, n-a 
urât pe fariseii puși la lucru de el (căci cum ar fi făcut-o, 
fiind din fire bun?), ci prin iubirea față de ei bătea pe cel 
ce lucra prin ei, iar pe cei purtaţi de el nu înceta să-i sfă- 
tuiască, să-i mustre, să-i înfricoșeze, să-i plângă ca pe unii 
ce puteau să nu se lase conduși de el. Blestemat de ei, 
se purta cu îndelungă răbdare. Mântuitorul, e drept, i-a 
mustrat și i-a certat ca nimeni altul, însă nu i-a urât nici 

o clipă, de vreme ce pe diavolul din ei îl certa și-l umilea, 
dându-l la iveală, şi îi învăţa înainte. 

Pătimea cu îndurare şi le arăta toate faptele iubirii, îi 
învăţa căile vieţii și zugrăvea, prin fapte, chipul vieţuirii 
creştinești, vestea învierea morţilor și făgăduia viaţa veş- 
nică şi Împărăția Cerurilor celor ce cred, iar necredincio- 
şilor (areilor) le vestea înfricoşatele pedepse veșnice. Iar 
pe cel ce lucra prin ei (prin atei) îl bătea cu iubirea de 
oameni, iubindu-i și pe ei, deși îi ducea acela. O, minu- 
nat război! 

În loc de ură, lisus arată-iubirea și răpune pe tatăl ră- 
utăţii prin bunătate. În acest scop răbdăm atâtea rele de 
la ei, mai adevărat vorbind, pentru ei. S-a străduit până 
la moarte în chip omenesc pentru porunca iubirii și, bi- 
ruind biruinţa deplină împotriva diavolului, a primit cu- 
nuna învierii pentru noi. Astfel Adam cel Nou a înviat 
pe cel vechi. 

Trăirea acestor porunci arde pe diavol așa de cumplit 
încât acesta răscoală puterile iadului și cu ele aţâţă pe oa- 
menii lumii acesteia, care-s biruiţi de el, şi îi năpustește 
împotriva lui lisus și a oricărui ucenic al Lui. Iar prin lege, 
prin stăpânitorii lumii acesteia, prin slujitorii Templului, 
arhiereii Ana și Caiafa, prin Iuda vânzătorul, diavolul, 
[care] nu-L mai putea răbda să-i facă împărăția de jaf, Îi 
cere nedreapta răstignire pe cruce, în rând cu tâlharii. 

Când războiul nevăzut între iubire şi ură a ajuns aici, 
lisus bate pe diavol tot ca om, să nu uităm, prin neputin- 
ţa și nepreţul trupului, adică prin desăvârşita lepădare de 
sine sau prin primirea de bună voie a morţii. Plăcerea a 
alungat-o cu hotărâre puternică, durerea însă a primit-o 
cu durere mare. 

Din păcătoşi — Sfinţi 


Mântuitorul nostru a întemeiat și are numai o Bise- 
_rică creştină, nu 800. 

Biserica aceasta e Una, e Sfântă pentru că Sfânt este 
Întemeietorul, şi ca atare rămâne mereu sfântă, ba chiar 
sfințește pe păcătoşi. Celelalte „biserici”, case de adunare 
ale sectelor, nu sunt sfinte, pentru că sunt întemeiate de 
oameni robiți — răzvrătiți — şi ca atare nu sfinţesc pe ni- 
meni. Biserica lui Hristos e sobornicească, adică stă pe te- 
melia celor șapte Soboare a toată lumea, și prin furtunile 
istoriei e cârmuită nevăzut de Mântuitorul Însuși, nu de 
vreun înlocuitor al Său mai presus de Soboare. 

Biserica în care ne mântuim e Apostolică, adică își 
are slujitorii urmând ca dar prin punerea mâinilor unii 
de la alţii, în şir neîntrerupt, suind până la Apostoli — 
şi, prin ci, până la lisus Hristos. 

Toate celelalte biserici ivite după aceea prin chiar 
aceasta sunt alăturea de cale, deci alăturea de mântuire. 
Prin urmare, cei ce stăm sub semnul Crucii, câtă vreme 
petrecem în cortul pământesc, urmăm calea mântuirii în 
obştea Bisericii văzute sau luptătoare. Pe ea n-o înnegreș- 
te rugina răutății produsă de împrejurările pământești. 
Ea rămâne nemişcată și neștirbită, deoarece cu toate că 
e arsă din vreme în vreme în cuptorul prigoanelor şi în- 

cercată de furtunile necontenite ale ereziilor, ea nu suferă 
sub povara încercărilor nici o slăbire în învățătură, în cre- 
dinţă sau în rânduiala vieții ei. De aceea se întărește prin 
har înţelegerea ce cugetă la ea cu evlavie. 

Ea cheamă pe de o parte pe necredincioși, dăruin- 
du-le lumina cunoștinței adevărate; pe de alta, păsto- 
reşte cu iubire pe cei ce contemplă Tainele ei, păzind 
nepătimaş și fără beteşug ochiul înțelegerilor. 

Biserica de pe pământ se numește luptătoare, pentru 
că aici, sub povăţuirea ei, inşii din obște au de purtat o 
întreită luptă, care ţine o viaţă întreagă: lupta ei înseși 
cu patimile contra firii, după trup şi după Duh, [nu] o 
luptă indiferentă şi necredincioasă, ci lupta împotriva 
uneltirilor vicleanului. 

Păstrarea Bisericii urmăreşte ca nici unul din fiii Ta- 
tălui să nu se învrăjbească în sine însuși sau să se rupă 
din obşte și din Duhul dragostei lui Hristos. Căci EI e 
Cel ce ţine obştea laolaltă. Deci nimeni nu se mântuieş- 
te răzlețindu-se de Biserică, oricât ar crede că în dânsul 
sălășluieşte Duhul lui Hristos. 

Iar Biserica din Ceruri se numește biruitoare, fiind- 
că e alcătuită din obştea bunilor biruitori şi cuvioşi și a 
tuturor sfinţilor purtători și mărturisitori de Dumne- 
zeu, unde sunt așteptați toţi ucenicii Domnului, care 
vor mai fi până la sfârșitul veacului. 

Calea mântuirii, prin urmare, ne desprinde de pă- 
mânt spre cer, ca pe unii ce știm că de la Dumnezeu 
am ieșit și iarăși la Dumnezeu ne întoarcem, să lăsăm 
lumea... 


Amin! 

Lupta mântuirii 


Pe o asemenea mărită cale nimeni nu poate merge 
singur, de nu va veni mai întâi în obştea Bisericii, ca să 
fie condus de mâna nevăzută a Mântuitorului, prin Pre- 
oţi, ucenicii Săi nevăzuți, trimiși de El în fiecare rând de 
oameni. Căci au zis Părinţii de demult cuvântul acesta: 
cine vrea să se mântuiască, cu întrebarea să călătorească, 
pentru [că] oricine s-a hotărât să iasă din calea păcatelor 
sau din gâlceava fărădelegilor se va trezi deodată că i se 
vor ridica împotrivă trei vrăjmași unul după altul: lu- 
mea, trupul și diavolul. l 

Prin lume se înțelege categoria păcatului, se înțele- 
ge turma oamenilor necredincioși, cei ce din toată voia 
s-au unit cu sfaturile dracilor. E lumea pentru care nu 
s-a rugat Mântuitorul, e gura satului, gura vecinului și 
de multe ori gura și faptele celor dintr-o casă cu tine. 
Aceştia, sau lumea, îţi iartă orice ticăloşie ai face, dar nu 
te iartă nicidecum să le-o iei cu un pas înainte și să te 
faci mai bun. 

Oamenii aceştia ai lumii au o ciudată rușine [de] a fi 
buni. Bunătatea îi arde și se trudesc să te scoată de vină * 
cu tot felul de ponoase. 

Lumea... e veacul vicleniei, planul oamenilor și sla- 
va deșartă. Cine vrea să biruie această primă piedică în 
calea mântuirii are la îndemână acestea trei: răbdarea, 
iertarea și rugăciunea. 

Cu arătarea răbdării suntem datori în primul rând 
pentru că mai înainte de a veni la calea lui Dumnezeu 
sau la ostenelile mântuirii făceam și noi ale lumii, um- 
blând în fărădelegi şi chinuind pe alţii, şi astfel ne-am 
băgat datori la aceleași, deci acum trebuie să plătim ale 
noastre cele de atunci, ca pentru răbdare să dobândim 
mântuirea de la Dumnezeu. 

Așa trebuie să plătim acum, cu durere, ceea ce am fä- 
cut odinioară cu plăcere. Multe din cele ce ni se întâm- 
plă, ni se întâmplă spre îndrumarea noastră, sau spre 
stingerea păcatelor noastre trecute, sau spre îndreptarea 
neatenției prezente, sau spre ocolirea păcatelor viitoare. 
Cel ce sotocește, așadar, că pentru una din acestea i-a 
venit încercarea, nu se răzvrătește când este lovit — mai 
ales dacă-i conștient de păcatul său —, nici nu învino- 
văţeşte pe acela prin care i-a venit încercarea. Fie [prin] 
acela, [fie] prin altul, el a vrut să bea paharul judecății 
dumnezeiești. 

Nebunul însă roagă pe Dumnezeu să-l miluiască, dar 
venind mila, n-o primeşte, fiindcă n-a venit cum a vrut 
el, ci precum Doctorul sufletelor a socotit că e de folos. 
Şi de aceea se face nesimţitor şi se tulbură, şi uneori se 
războieşte aprins cu oamenii, alteori hulește pe Dum- 
nezeu. El se arată nemulțumit și nu vede decât liţa. 

Cine vrea să biruie lumea e dator să ia arma rar folo- 
sită, a iertării, oricâte necazuri sau patimi de la oamenii 

lumii acesteia ar avea. Cine vrea să biruiască lumea se 
roagă Tatălui său în ascuns sau în gând pentru orice fiu 
al lui Dumnezeu, oricât de întunecată purtare ar avea și 
oricâte rele ţi-ar face. Căci răbdarea răului, iertarea fra- 
ţilor și rugăciunea în ascuns au mare putere înaintea lui 
Dumnezeu, căci pentru că biruie Fl i-a ascuns omului 
[?], întorcând spre bine cele pornite de la lume cu rău- 
tate. Stăruind în acestea, te-ai făcut pricină de mântuire 
şi pentru fratele tău din lume. Rugăciunea nu judecă și 
se smerește, aducându-ne aminte de greșalele noastre, 
nu ale lumii. 
Rugăciunea adevărată cere iertarea lumii, nu osândi- 
rea ei. Noi nu știm Tainele lui Dumnezeu, pe cine mân- 
„tuieşte din lume și pe cine osândeşte. Dacă pe cel ce 
se sălbăticește asupra, din pricina întunecimii sale, ştie 
Dumnezeu că se va mântui, mântuirea lui o mai face 
și cu ajutorul tău, prin aceea că îţi dă darul răbdării, al 
iertării din inimă şi al rugăciunii. Dacă însă fratele acela 
mai are de chinuit în robia streină sau chiar își va pierde 
sufletul, la purtarea ta cea către Dumnezeu răutatea lui 
va crește şi se va sălbătici cu totul împotriva oameni- 
lor şi împotriva lui Dumnezeu. Cei ce biruie lumea nu 
sunt nicidecum o adunare de neputincioşi, o turmă de 
inactivi, oricât s-ar părea răbdarea răului o slăbiciune a 
binelui, căci ei sunt ostașii Împăratului Care prin răb- 
darea Crucii a biruit nu numai lumea, ci și toată stăpâ- 
nirea morţii. lar despre nevoința care dorește răbdarea 
și credința Sfinţilor, putem spune că-i singura cale îngă- 
duită și în stare să mistuie puterea răului şi să o facă fără 
rost și fără vlagă în lume. 

Vrăjmaş milostiv 
şi prieten viclean 


Când potrivnicul se vede bătut la piedica primă cea 
mai ușoară ce o ridică în calea robilor lui Dumnezeu 
prin lume, mândria nu-l lasă să se dea bătut, ci le stâr- 
neşte piedica a doua, prin viciile trupului sau o iubire 
trupească de sine. Firea trupului fiind surdă, oarbă și 
mută, nu te poți înţelege cu el decât prin osteneală și 
foame, însă acestea trebuie conduse după dreapta soco- 
teală, ca să nu dăuneze sănătăţii. Acestea îl îmblânzesc, 
încât nu se mai ţine vrăjmaș lui Dumnezeu. 

Rugăciunea și postul scot dracii poftei şi ai mâniei 
din trup. 

Foamea îmblânzeştze fiarele. 

Cu dinadinsul se atrage luarea aminte că toată lupta 
aceasta să nu se ducă fără îndrumarea unui duhovnic is- 
cusit, care știe cumpăni pentru fiecare în parte: măsura, 
trebuinţa şi putinţa... 

„Puiul” necurat 


Sfântul Maxim Mărturisitorul numește iubirea de 
sine „primul pui al diavolului”. Ba e cealaltă parte din 
piedica a doua ce ne-o stârnește potrivnicul în noi în- 
şine: iubirea trupească de sine, începutul mândriei. Le- 
pădarea aceasta o poate face numai cine s-a ridicat cu 
mintea mai presus de cele deşarte și s-a desfăcut din 
toată dragostea lumească şi și-a strămutat toată pute- 
rea dragostei sale către Dumnezeu. Când vrei cu toată 
sinceritatea și tăria să birui judecata a doua, a viciilor 
minţii, despre care credeai că ești tu însuţi, atunci și 
Dumnezeu. sporeşte dragostea ta către Dumnezeu, cu 
atât mai mult cu cât și piedica din cale este mai mare. 

Cei ce prin darul lui Dumnezeu se izbăvesc de legă- 
turile dinăuntru, ale iubirii de sine, se poartă și se măr- 
turisesc pe ei înşişi străini și călători pe aici pe pământ. 
Sufletul are și el o parte pătimașă, care prin negrijă nă- 
răvindu-se cu viaţa cea trupească, așa se învoiește și se 
leagă de tare cu plăcerea din lumea aceasta încât n-ar 
mai vrea să-i moară trupul, ci ar vrea să-i fie veşnică via- 
ţa aceasta vremelnică. 

Deci, ca să ne mântuim, trebuie să pierdem înclina- 
rea sufletului cea lunecoasă spre împătimirea cu lumea, 

cu trupul şi cu avuţia, care toate aici rămân. lar dacă 
nu ardem această înclinare a sufletului spre lume, su- 
fletul întreg se pierde. Şi totuși n-am scăpat de curse, 
căci sunt unii care-și curățesc sufletul de patimi prin 
multe osteneli și sufletul are patimile lui: părerea [de 
sine], slava deșartă şi mândria, iar dacă scapă de aceste 
bucurii mincinoase, dăruindu-le Dumnezeu în schimb 
adevărate bucurii duhovnicești, cad în primejdie de a se 
îndrăgosti așa de tare de propriul lor suflet, pentru fap- 
tul că se face curat, încât sufletele lor se sting şi se pierd. 
Bucuria neînfrânată, chiar cea pentru daruri cu adevă- 
rat duhovnicești, te poate face să uiţi că încă n-ai ieşit 
cu totul din împărăţia ispitelor. Sufletul care se mân- 
tuieşte este însă acela care nu mai trăiește pentru sine, 
ci pentru Dumnezeu; sufletul care s-a izbăvit de sine şi 
petrece ca un dus din lumea aceasta. 

Despre îngustimi si sectarism 
g Ș 


E bine să punem la punct acel „spirit sectar”, spi- 
rit îngust, spirit habotnic, zelotismul fără socoteală, sau 
mai bine zis prostia, care încununează fruntea multor 
suficienți de sine. 

Nu s-a crezut că se găsesc sectari și altundeva decât 
unde de obicei îi ştim. Observând oamenii mai cu aten- 
ţie, am aflat că spirite sectare se găsesc oriunde, în toate 
activităţile omeneşti. Se găsesc (cârcotași) pe marginea 
oricărei gândiri omenești, nu numai în religie. Se găsesc 
spirite sectare răzând chiar la temelia ierarhiei. E clar că 
spiritele sectare, mentalitățile de orice fel, sunt spirite 
anarhice, sortite la fărâmițarea lor până la absurd. Sec- 
tarismul se explică prin sine, dar nu şi-l poate explica 
cel ce pătimește de el. Adică cel căzut în asemenea în- 
gustimi susține cu toată tăria că așa este Adevărul, cum 
îl înțelege el, și nu admite o altă părere a Sfinţilor, a Bi- 
sericii și a obștii în general. 

Dacă prostul s-ar recunoaște prost, ar înceta de a mai 
fi ca atare şi s-ar schimba în înțelept. 

Orişice spirit aduce minţii şi sufletului o neliniște, 
o tulburare, o barieră care stingherește libertatea sufle- 
tului, seninătatea superioară, suveranitatea Credinței în 

conducerea preaînțeleaptă a Providenţei, atât în direc- 
tivele mari ale lumii, cât şi-n amănuntele vieții noastre. 
Că ori de câte ori nu ţii pas cu Providența, ba din ne- 
ştiinţă, ba din fixarea pe câteva idei omenești, totdeau- 
na am putea fi striviți, fără a avea un merit altul decât 
acela de a fi victimă a îngustimii noastre. Cine-i îngust 
la minte, n-are leac nicăieri. Mulţi sunt mai betegi la 
minte decât de alte boli fizice. 

Sunt oameni care reprezintă Providența, oameni 
providenţiali, dar după oarecare vreme se sectarizează, 
se limitează la îngustimi, la câteva principii fixe, şi vor 
cădea victimile acestor îngustimi. Şi întâi trebuie să se 
spargă capul prost, ca să vie cel cu minte. 

Să luăm un exemplu și un model de îngustime a 
oamenilor providenţaili din anii 1556-1598. În aceas- 
tă perioadă de vreme pe tronul Spaniei a urcat regele 
Filip al II-lea, care din fire era un rege ipocrit şi veşnic 
posomorât; se spune că n-a râs în viața lui niciodată. A 
zâmbit numai o singură dată, când a auzit de măcelul 
din noaptea Sfântului Bartolomeu. A moştenit cel mai 
mare imperiu care exista pe atunci. Spania cu America 
Centrală, America de Sud, Neapolul, Sicilia şi Sardinia, 
şi Milanul și "Ţările de Jos; iar după ce a cucerit Por- 
tugalia, la anul 1580, se făcu stăpân și peste imperiul 
colonial [al acesteia]: Brazilia, posesiunile din Africa și. 
Indiile. Căsătorindu-se cu Maria Tudor a Angliei, dis- 
punea acum şi de aceasta [de Anglia]. Această întindere 
imensă [îl] făcea pe Filip să se creadă în sine așa de tare 
încât afirma, umflat de mândrie, că în împărăția sa soa- 

rele niciodată nu apune, iar lumea zicea că atunci când 
se mișcă Spania, se cutremură pământul. 

Filip ar fi putut fi un rege mare, dacă ar fi înțeles vre- 
mea în care trăia. Chiar de la suirea sa pe tron îşi pro- 
pusese ca toată viața lui să lupte pentru stârpirea protes- 
tantismului. Fanatismul său, întreținut și de iezuiți, era 
aşa de mare încât spunea adesea: „Mai bine n-aş mai fi 
rege, decât să domnesc peste eretici!”. Într-adevăr, el se 
purta cu atâta cruzime contra reformaţilor încât aceștia 
îl numiră „demonul de la miazăzi”. 

În luptele sale, ce le-a avut cu flamanzii, a căutat să-i 
aducă pe aceştia cu de-a sila la catolicism, fiindcă, din 
îngăduința lui Carol Quintul, primiseră calvinismul. 
Măsurile regelui siliră pe aceşti locuitori să facă o confe- 
deraţie, pentru ca să-și apere cu armele libertatea religi- 
oasă şi politică. 

Filip, afumat de fumul fanatic catolic, însărcină pe 
generalul său, Ducele de Alba, să se ducă să supună ţă- 
rile răsculate. Acesta a fost cel mai crud om al vremii 
de acum și purtarea lui fu înspăimântătoare. Dărâmând 
toate fortărețele răsculaților, 18.000 de oameni au fost 
arşi de vii, [la] 30.000 li s-au luat averile, rămânând 

„pieritori de foame, [iar] 100.000 fură nevoiţi să pără- 
sească ţara. 

Filip, povăţuit de iezuiţi, se hotărî să curețe Spania 
de necredincioşi. El dădu un decret prin care ordo- 
na ca „toţi cei care nu sunt catolici să se boteze sau 
să părăsească țara”. Cei mai bogaţi şi-au vândut ave- 
rile şi au trecut în alte țări, iar sărăcimea a rămas pe 
mâna iezuiţilor şi inckinitorilor şi au fost arşi de vii. 


PR N N 

În urma acestor măsuri, Spania de miazăzi ajunse o 
paragină. Sfârşitul vieţii lui Filip a fost același ca al 
lui Irod, ucigătorul pruncilor: „păduche sub piele”, iar 
după dânsul Spania a decăzut mereu şi nu s-a mai ri- 
dicat niciodată. 

lată un argument destul de bun al suficienţei de 
sine, al bigotismului fanatic, plin de nenumărate cri- 
me și sânge, manifestat prin ura ucigătoare de oameni, 
bazat pe mijloace de teroare, ca să se impună un crești- 
nism forţat. l l 

Întrebăm Apusul: oare aşa ne-a învățat Hristos? 
Unde este răbdarea [pe] care trebuie s-o avem, până la 
jertfă, pentru fraţii noștri mai slabi? Iată unde a dus pe 
Filip îngustimea fanatică a suficienţei de sine! De aici 
reiese că acel care este căzut în aceste extreme ale secta- 
rismului nu-şi dă seama de această orbire şi, ascultând 
de o vrajă vrăjmașă, împinge lucrurile, în îngustimea sa, 
până la absurd, prăbuşindu-se în abisul fărădelegilor și 
căzând din creștinism prin călcarea iubirii de oameni. 

Oricine care este afumat de o vrajă vrăjmașă sectară 
luptă pentru ca să-și facă prozelitism cât mai mare, ca 
prin aderenţii ce şi-i câștigă să poată, azi sau mâine, să 
producă „anarhie”, prin răzbunare şi ferocitate. 

Sectarismul este o vrajă vrăjmașă care luptă împotri- 
va păcii lui Hristos, împotriva dragostei Lui, împotri- 
va unității Lui, care a legat pe toţi creștinii de veacuri, 
până la sfârșitul veacului acestuia. 

Spiritul anarhic sectar este izvor al răutăţii, care ia 
pacea de pe pământ şi pustieşte inima de iubirea lui 
Hristos. Prin îngustimile lui, credinţa se pustieşte, ate- 

ismul se generalizează, drepți se desăvârşesc și... „jude- 
cata cea de pe urmă” se grăbeşte. 

Ateismul este ultima fază a sectarismului. Acesta 
tinde să cotropească tot pământul iar când va reuși ca 
toți supraviețuitorii acestei lumi, cu voie și fără voie, să 
afirme negația lui Dumnezeu, negația nemuririi, nega- 
ţia Învierii și a Împărăției lui Dumnezeu, după o vreme 
foarte scurtă se vor izbi de apariţia cea înfricoșată a lui 
isus Hristos, ca Judecător al lumii și Împărat al crești- 
nilor. Atunci fiecare își va primi plata ostenelilor sale, 
pentru o veșnicie fără de sfârșit. 


Amin! 

Lupta dintre ateism și creştinism 


Până la sfârșitul secolului al XVIII-lea, atât în con- 
cepția oamenilor de ştiinţă, cât și a maselor neștiutoare, 
lumea fusese creată sau așa exista din vecii vecilor, fi- 
ind guvernată de un Dumnezeu, de o putere creatoare a 
toate, după cum învaţă Biserica creștină. Până la sfârşi- 
tul acestui secol, din toate rupturile ce s-au făcut în nu- 
mărul nesfârşit al diviziunilor sectare, nici una n-a ajuns 
ca să atingă treapta cea mai de jos a negaţiei lui Dumne- 
zeu: cu toate că ereziile, având pe tatăl minciunii drept 
conducător al lor, împinse până la absurd, neagă exis- 
tența lui Dumnezeu. 

Oamenii, deci, nebăgând de seamă vraja vräjmaşă 
care, prin diferite amăgiri și înșelătorii, îi face să se crea- 
dă între sine mai presus de Biserică și de cele 7 Soboa- 
re, încep să se taie în Scripturi, după cum îl taie capul 
pe fiecare, fără ca să ţină cont de ceea ce a zis Dom- 
nul. Pentru că niciodată proorocie nu s-a făcut din voia 
omului, ci oamenii cei sfinți ai lui Dumnezeu au grăit 
purtaţi fiind de Duhul Sfânt, iar întreaga Scriptură este 
dată spre tâlcuire numai Bisericii, care este mama noas- 
tră ocrotitoare și sub aripile căreia [se cade] să creștem și 
să ne mântuim. 

Toată lucrarea antihristică a diavolului, însoțită de 
tot felul de puteri și semne și minuni mincinoase, este 
îngăduită de Dumnezeu pentru fiii pierzării, fiindcă 
n-au voit să primească iubirea Adevărului, arătat de Bi- 
serică prin Sfinţii Părinţi, ca să se mântuiască. Pentru 
aceea Dumnezeu le trimite amăgiri puternice, ca să dea 
crezământ minciunii și ca să cadă sub osândă toți cei ce 
n-au crezut Adevărului, ci au îngrădit nedreptatea. Dar 
[pentru] unitatea Bisericii noastre, pe care a înteme- 
iat-o Domnul şi al cărui cap văzut și nevăzut este numai 
El, prin puterea Duhului Sfânt ne-a orânduit episcopi 
şi preoţi ca să păstorească Biserica Lui, pe care a câști- 
gat-o cu Sfânt sângele Său. Deci nu există altă Biseri- 
că decât aceea pe care a întemeiat-o lisus Hristos prin 
Apostolii Săi și care este Una, Sfântă, Sobornicească și 
Apostolească. 

Dar iată că diavolul, prin amăgirile şi ura lui, a dez- 
“ binat pe oameni, [făcându-i] să creadă în mai mulți 
dumnezei mincinoși, al căror tată este el. Abia în pri- 
mii ani din secolul al XIX-lea, o nouă concepție despre 
lume este dată la iveală, afirmându-se cu toată tăria cum 
că lumea, așa cum o vedem [nemijlocit] sau o cunoaș- 
tem din cărți, n-a fost nici creată și nici nu există din 
vecii vecilor. Ştiut este, din toată lectura făcută, că ma- 
terialismul dialectic e ateu, profesează negația spiritului, 
negația lui Dumnezeu, negația nemuririi, a Învierii și a 
Împărăției lui Dumnezeu...Bun. Dar cu asta încetează 
de a mai fi Dumnezeu? S-a terminat cu nemurirea? Prin 
faptul că există mulți oameni, pot fi ei milioane la un 
loc, care să susțină părerea de mai sus, prin aceasta înce- 

tează de fapt de a mai ființa dogmele fundamentale ale 
creştinismului? 

Mai pe scurt, dacă a spus Ludovic [Ludwig] Feuer- 
bach, care a lucrat pentru laicizarea religiei, cum că 
nu religia a făcut pe om, [ci omul religia], iar contem- 
poranul său, David Friedrich Strauss, [care] a supus 
Evangheliile unei critici în toată regula, iar își îndrep- 
tează spadele sale loviturii filozofice împotriva bătrâne- 
lor dogme creștine, urmează de aici că, omorând pe toți 
oamenii care cred cum trebuie în Dumnezeu, cu asta au 
scăpat de Dumnezeu?... Dar abia Se dezvăluie, scos la 
iveală. De aici încolo începe să se descopere partea lu- 
crătoare şi biruința Adevărului prin jertfă. Acum, când 
valurile înspăimântătoare ale negaţiei lui Dumnezeu ca- 
ută să tulbure pacea din inima celor ce cred în El, în Bi- 
serica Lui cea Adevărată și-n Evanghelia Lui, nu ușoare 
sunt aceste probe și numai cei care sunt întăriți și care 
au crezut pe lisus Hristos în inima lor până la vârsta 
maturității, prin iubirea Lui de oameni, pot să reziste 
acestui război antihristic până la sfârşit. Iar toate sforță- 
rile lui sunt ca să ne facă să cădem din iubire, prin ne- 
respectarea datoriei de a răbda nedesăvârșirea semenului 
său și de a te lăsa să fii condus întru toate de mâna nevă- 
zută a Providenței divine. Lupta ce o dau cei ce ascultă 
de vraja diavolului, cum că nu este Dumnezeu și toate 
celelalte care formează dogmele creştinismului, loveşte 
pe fiii lui Dumnezeu, cernându-i prin sitele suferințelor 
de tot felul, prin care a trecut și Domnul, împlinindu-se 
cuvintele Lui: „Dacă pe voi lumea vă urăște, gândiți-vă 
că M-a urât întâi pe Mine. [...] Și dacă pe Mine M-a 
prigonit, și pe voi vă vor prigoni” [Joan 15, 18 şi 20]. 

În toate aceste suferințe, puterile întunericului ur- 
măresc două lucruri: să ne facă să urâm pe cei ce ne trec 
prin cuptorul suferinţei și, în al doilea rând, să ne facă 
să ne răzbunăm sub diferite forme, apărându-ne cu legi 
sau oameni. 

În cuptorul ispitelor, deci, se clarifică omul, că ce 
este și unde-i este inima și nădejdea lui. 

Cărarea însă cea mai bună de urmat în aceste strâm- 
tori nu este alta decât a lui Iisus şi, după El, a tuturor 
Sfinţilor care, având pe lisus în inima și în mintea lor, 
au fost înarmaţi cu toate armele în așa fel că au știut 
cum să răspundă atacului diavolului, biruindu-l cu iu- 
birea lui Iisus. Au ştiut cum să se supună stăpânirilor 
antihristice, până și atunci când acestea au voit să le taie 
capul, sau altceva să le facă, pentru că n-au voit să refu- 
ze sfintele învățături ale Mântuitorului și să le primeas- 
că pe ale lor. 

Toate măsurile lor de constrângeree, ce au fost lu- 
ate pentru negarea sau tăgăduirea Dumnezeului celui 
adevărat, precum și a lucrurilor Lui, [pe] care Le-a fă- 
cut pentru mântuirea noastră, n-au avut nici un efect 
asupra suferințelor lor, pentru că lisus Hristos, Care era 
în inimile lor, nu putea să fie constrâns să facă ceva ce 
nu-L place pe El. Pe Domnul nu L-a putut constrânge 
decât suprema Sa bunătate, desăvârşirea Sa, care a biruit 
îngustimea ateismului lui Iuda, dându-i votul: „Ce faci, 
fă mai curând!” [Joan 13, 27]. 

Toţi ceilalți Apostoli n-au înțeles cuvântul acesta atunci, 
ci credeau că vorbeşte de ceva cumpărături cu Iuda, întru- 
cât purta punga comunității și praznicul era aproape. Aici 

se mai împlinește și cuvântul proorocului: „Iară dușmanii 
omului sunt cei din casa lui” (Matei 10, 36). 

Tot de aici mai reiese și un alt învățământ: știința, cu 
toate termenele ei, nu-ţi angajează viaţa în jos niciodată, 
iar credința creștină întotdeauna. 

Măsura coacerii în creștinism: atunci se zice că am 
ajuns la maturitate, când am ajuns și noi ca să trecem 
din lumea aceasta biruitori în toate ispitele durerii, prin 
iubirea lui lisus, împinsă până la jertfă. Aceasta este cea 
mai înaltă virtute în creştinism: să simţi și tu durerea 
care a simţit-o „Crinul de pe Cruce”, plângând nemer- 
nicia oamenilor și rugându-se pentru iertarea lor. Apos- 
tolii n-au înțeles atunci supremaţia spiritului liber al lui 
lisus, pentru că încă nu pogorâse Duhul Sfânt peste ei, 
care să le dea putere să bea același pahar și să se bote- 
ze cu același botez pe care l-a primit lisus. Lucru sigur 
că, dacă înțelegeau, atunci toți se ridicau împotrivă, În 
frunte cu Petru, când lisus a învoit toate consecințele 
ateismului lui luda: „Ce faci, fă mai curând!”. Dar după 
Pogorârea Duhului Sfânt li s-au luminat puterile minții 
şi au înțeles necesitatea jertfei și liniștea deplină a Mân- 
tuitorului, împotriva agresiunilor necredinței. 

De acum moartea nu mai e pedeapsă a firii, ci pe- 
deapsă a păcatului. Ca atare, trebuie primită fără şovăire 
şi reacțiune. 

Trebuie să acceptăm, cu mintea și cu inima netulbu- 
rată, pe oricine care, neputându-ne desface de dragostea 
lui lisus Hristos, nu-i rămâne altceva de făcut decât de a 
ne omorî scurt şi simplu. 

Căci între aceste două tabere (creştinism și ateism) 
nu poate fi pace numai dacă trece una la alta. Prima ta- 

bără este totdeauna pașnică și senină și cu inima atât de, 
largă încât iartă totul și vrea ca toată lumea să se mân- 
tuiască. Cea de-a doua este însă plină de răutate și desă- 
vârșesc în bine pe cei din prima, trecându-i prin cupto- 
rul suferințelor. 

Nouă ne-ar fi paguba supremă de a träda creștinis- 
mul de frica lor sau de frica durerilor. 

Nu trebuie să ne facem de vrajbă cu ei, întrucât sunt 
stăpânirea pe care ne-a dat-o Dumnezeu pentru păcatele 
noastre. Deci îi acceptăm nu de frică, nici din diploma- 
ție, nici urmând vreun câștig sau (cinste) slavă deșartă, 
ci din convingere că așa ne punem de acord cu Provi- 
dența, care ni i-a adus cu rosturi voite de Dumnezeu, 
„pentru ca să-i adune laolaltă pe fiii lui Dumnezeu cei 
risipiţi”, pentru ca toţi să fie o turmă și un păstor. 

Mântuitorul nu ne-a învățat care formă de stat mân- 
tuieşte oamenii, care formă monetară sau agrară te duce 
la Împărăţia lui Dumnezeu. Ba chiar a spus că lipirea 
inimii de bogății duce la osândă. Așa că să nu ne prindă 
mirarea când vedem că unor bogaţi de [lucrurile] aces- 
tea pământești le vine vremea osândei încă de pe aici, 
pentru că pe bună dreptate vine, fiindcă n-au avut grijă 
de Lazării de la poartă. Deci felul cum îşi chiverniseşte 
stăpânirea factorul economic, creator de forme istorice, 
e treaba stăpânirii; noi trebuie să dăm Cezarului ce e al 
Cezarului și lui Dumnezeu cele ce sunt ale lui Dumne- 
zeu, indiferent de ce măsuri ia Cezarul, [bazându-ne] pe 
faptul că noi mai avem un împărat și o împărăție dinco- 
lo de hotarele acestei lumi. Cam întotdeauna stăpâniri- 
le pământeşti au fost în conflict cu cele ale Providenţei 
Divine, dar Dumnezeu lucrează mântuirea noastră prin 

mâinile lor. Deci, ori de câte ori stăpânirile acestea pă- 
mânteşti și trecătoare ar căuta ca să nege existenţa lui 
Dumnezeu sau a lucrurilor Lui, o recunoaștem ca stăpâ- 
nire din ascultare de Dumnezeu, pentru că El conduce 
şi stăpânirile vremelnice și le îngăduie pentru ca să ne 
desăvârşească pe noi prin toate suferinţele și caznele. 

Nu trebuie să reacționăm împotriva stăpânirilor celor 
ce nu cred în Dumnezeu și în lucrurile Lui, pentru ca să 
nu fie, că nu este stăpânire fără numai de la Dumnezeu, 
iar aceasta este o ascultare ce o aducem lui Dumnezeu 
şi conducerii Sale providenţiale. Dumnezeu este auto- 
ritatea superioară tuturor stăpânirilor şi El le îngăduie 
pe toate cu scopuri foarte bine definite. Orişice lege o 
ascultăm, deci, din cauza autorităţii lui Dumnezeu. 

Când legile și stăpânirile sunt împotriva lui Dum- 
nezeu, nu le ascultăm tot din același motiv, pentru că 
Dumnezeu nu mai este autoritate de sprijin a unei legi, 
sau a unei stăpâniri împotriva păcatului, ateismului, fi- 
indcă e păcat împotriva Duhului Sfânt, păcat împotri- 
va Adevărului, și Dumnezeu este Adevărul. Pentru vina 
asta stăpânirea poate să ne taie capul şi să facă cu noi ce 
va vrea, că o ascultăm. Cu acestea suntem de câștig, şi 
noi, şi stăpânirea și-a făcut datoria. 

Amănunte neînsemnate, dar cărora mentalitatea în- 
gustă le dă o semnificație absolută. Această balansare a 
valorii minore a unui lucru sau a unui mărunțiș la va- 
loarea majoră a unui principiu fundamental e dovada 
unei lipse de minte, care, dacă refuză și sfatul cel mai lu- 
minat, nu va întârzia să se arate cap de răzvrătire şi izvor 
de suferințe zadarnice. 

[Sfânta Muceniţă Cecilia] 


În Apus era pe atunci obiceiul ca atunci când vreuna 
din fecioare venea în fața Sfântului Altar, pentru a-și în- 
china viaţa lui lisus, să aibă pe cap o cunună de flori. 

Sf. Muceniţă Cecilia, când fu întrebată dacă a adus 
o cunună de flori, ea scoase din mantia ei coroana pe 
care o pregătise: una făcută din spini şi pe care o înfăți- 
şă zicând: „N-am flori să pot da Mirelui meu, căci nici 
El n-a purtat flori pentru mine. Nu sunt decât o biată 
fată. Crezi, oare, că voi jigni pe Stăpânul meu cerându-i 
să-mi încingă fruntea cu aceeași coroană pe care I-a plă- 
cut să o poarte El Însuși? Florile înfățișează virtuțile ce- 
lor care le poartă, dar inima mea stearpă n-a dat la ivea- 
lă decât aceasta”. (Sf. Muceniţă Cecilia a fost oarbă din 
naștere.) 

Cuvânt la Schimbarea la Faţă 


Praznicul „Schimbării la Faţă” are multe înțelesuri. 

Sfântul Serafim de Sarov a spus că Sfântul Duh se 
schimbă la față ca soarele. 

Este cu putinţă de a străluci duhovnicește și văzut, 
cu acea lumină care a strălucit pe Mântuitorul, pe fie- 
care dreptcredincios (botezat), după silința care și-o dă 
fiecare. 

Un om beat are faţa schimbată și înfuriată. Patimile 
şi păcatele sluțesc chipul văzut și nevăzut, adică chipul 
duhului și al trupului. Chipul omului virtuos e senin, 
încât pare că se mută seninătatea de la el la tine. 

Ucenicii Săi se pot schimba la faţă: din răi — buni, 
din urâţi — plăcuți. 

Suntem datori a ne face mai buni şi suntem răspun- 
zători de lenevire, de neascultare și de învățare. 

Dacă aţi fi numai călugări, aș spune cum e cu pu- 
tință venirea în noi a luminii dumnezeiești. Un fel de 
luminare a minţii, o bucurie a întregii făpturi, prin care 
sufletul și mintea se lărgesc și se pogoară de la Dum- 
nezeu ca un puhoi (mulțimea) cunoștințelor Tainelor 
Sale, care trec dincolo de hotarul cunoştinţelor ome- 
neşti şi de tainele mormântului. 

Este fericirea „Raiului”, simțită de Sf. Apostol Pavel 
când a fost răpit în al treilea cer (și de toate sunt șapte). 
Nu se poate spune, numai cel ce are darul de simte, 
pentru ce propovăduirea să fie pe temelia cercată, nu 
numai citită. 

Toate strădaniile au temeliile următoare: 

Botezaţii au primit întreitul dar: al Sfintei Împăr- 
tășanii, al Botezul și al Mirungerii. Astfel ne-a născut 
Tatăl a doua oară, de sus. În temeiul acestei nașteri, 
am primit o comoară, talantul, care este un grăunte de 
Dumnezeu în noi. Acest grăunte așteaptă până ce min- 
tea creşte, încât cu mintea să pricepem darurile. 

Şi vine o vreme când odată ne hotărâm cu cugetul 
să petrecem potrivit căii lui Dumnezeu și voinței lui 
Dumnezeu. 

Darurile se dezvoltă, cresc şi aduc roadă, iar roada 
este sălășluirea lui Dumnezeu Tatăl, Domnului Iisus 
Hristos şi Duhului Sfânt în noi. 

Este locuirea lui Dumnezeu în smeriţii Săi fii. Omul 
începe să aibă chipul dumnezeiesc, să fie trăgător către 
Dumnezeu, cunoaşte și iubeşte pe Dumnezeu, și i se 
face o lumină, ca rost al vieţii. 

Darurile de la Dumnezeu îţi arată că te poţi schimba 
în sine. Fiecare botezat este purtător de Hristos. Acest 
Hristos din noi ajutat creşte şi se dezvoltă și (neajutat). 
La judecată [sufletul] este tras la răspundere pentru chi- 
nuirea lui Dumnezeu în noi. 

Dumnezeu ne-a dat daruri și noi avem datoria să [le] 


facem să crească. 

Alte învățături 


Noi suntem răspunzători de darurile lui Dumnezeu. 
(Noi nu le cunoaștem și le ținem ca lumina sub obroc.) 
Avem răspunderea la Judecata din urmă. 

Foarte repede avem să aflăm lucrul acesta la moartea 
noastră; de aici dincolo, vom afla măsura noastră, până 
unde era să ajungem, cu schimbarea noastră în bine. 
Căci ne poartă îngerul nostru păzitor după ce trecem 
vămile văzduhului, unde cunoaştem şi recunoaștem pă- 
catele, ne duce în Rai și ni se arată măsurile unde trebu- 
ia să ajungem, după înzestrarea lui Dumnezeu. 

Toţi cei botezați au cinci, doi sau un talant. Şi după 
acei talanți se cunoaște datoria [fiecăruia], unde trebuia 
să ajungă cu sfințenia vieții pe pământ. 

Dacă n-a îndeplinit măsura aceasta, va fi trimis la 
judecată deosebi și va petrece după păcate, după tândă- 
leala lor, pe care le-a iubit mai mult ca pe Dumnezeu 
(va petrece în iad). 

Dacă urmașii lui fac osteneală și milostenii, poate 
ieși la bine, iar dacă nu, petrece în iad până la Judecata 
din urmă. 

Viaţa de dincolo de mormânt e şi rai, şi iad. Şi creș- 
tinii leneși locuiesc acolo până ce cunosc dreptatea lui 

Dumnezeu și datoria lor de a se fi făcut mai buni. Pen- 
tru a se sili mai bine (tragere de inimă spre bine). Aici 
putem alege, acolo suntem legați. 

Cum vom pleca de pe pământ, cu porneala aceea 
vom fi şi dincolo, chiar de vom petrece în iad pentru 
trezire prea târziu. 

Să aducem pe suflet lui Dumnezeu la măsura lui de 
desăvârșire. 

Să lucrăm binele și în afară, și în lăuntrul lui. 

E grea sarcina sufletului, dacă pleci cu datoria de pe 
pământ. 

Măsura ta o ştie preotul, sub purtarea lui de grijă 
poţi merge înainte, căci el ştie cât de bine poate face 
fiecare după puterea lui. 

Toţi suntem chemați cu dragoste de Dumnezeu. 

Lămuririle sunt dovadă a dragostei lui Dumnezeu 
pentru darul acesta și celor ce vor auzi. 

Înţelegeți şi petreceţi potrivit cu dragostea părinteas- 
că a Părintelui Ceresc. Tatăl, Care ne trimite ajutoare, 
cunoștințe și minuni, lucrează cu aleșii Săi. 

Probat că ne ajută rugăciunea să fim subțiri de obraz 
de a-l dărui Lui viaţa, dragostea și sufletul nostru, căci 
ne ajută. 

Este posibilă o schimbare a creștinătății noastre: să 
ne rugăm, că Dumnezeu este hotărât să ne ajute. O 
strălucire din noi și a celorlalte popoare, care să por- 
nească de la noi. 


Rugaţi-vă pentru aceasta! Amin! 

Caietul părintelui 
Arsenie Boca: 

Părintele Arsenie Boca, 
A . . . 
într-una dintre cele mai cunoscute fotografii ale sale 


Biserica de piatră a Mânăstirii Prislop 


Acest caiet, păstrat cu evlavie 
și încredințat spre publicare 
de către Maica Celestina de 
la Prislop, cuprinde cuvinte 

ale Părintelui Arsenie (Zian) 
Boca (1910-1989) dinspre 
sfârşitul anilor '40 și începutul 
anilor '50. Știm că multe dintre 
ele se regăsesc, ca atare sau 
dezvoltate de autor în anii 
următori, și în alte volume 
apărute relativ recent, mai 
ales în Cărarea Împărăției 

și în Cuvinte vii. Cele mai 

multe sunt variante prime 

sau intermediare ale unor 
texte devenite exponențţiale 
pentru gândirea și trăirea 
duhovnicească a Părintelui 
Arsenie. Caietul de față ne 
poate ajuta, nu o dată, să 
vedem mai bine calea seminţei 
către rodul împlinit: de aceea 
îl și publicăm sub titlul editorial 
Seminte duhovnicești. 

